
		
			
				[image: ]
			

		

	
		
			Már a Tiéd!

			Andrew Wommack

		

	
		
			ISBN: 978-1-910273-45-6

			A könyvben felhasznált Igék a Magyar Bibliatársulat által kiadott Új Fordítású Bibliában szerepelnek, az ettől eltérőeket jelezzük.

			A fordítás az alábbi eredeti mű alapján készült:
You’ve Already Got It! 
So quit trying to get it
ISBN 978-1-906241-00-1 (paperback)

			Fordította: Beregszászi Csaba
Lektorálta: Dr. Perjesi Anita, Kálmán Mónika
Az eredetivel egybevetette: Borsos Ágnes és Fekete Gábor
Szerkesztette: Kálmán Mónika és Katona Zsolt

			Mára Tiéd!
ISBN: 978-1-910273-45-6
© 2014 by Andrew Wommack Ministries - Europe

			Also available in other languages from: www.awme.net

			Nyomta és kötötte:  A.D. 2001 Nyomdaipari Szolgáltató Kft., Győr

			Felelős vezető:  Illés Zoltán ügyvezető igazgató

			All rights reserved under International Copyright Law. Contents and/or cover may not be reproduced in whole or in part in any form without the express written consent of the Publisher (Andrew Wommack Ministries – Europe).

		

	
		
			Előszó

			Akárcsak a könyv borítóján látható farkát kerget[image: ] kutya, a keresztények közül is legtöbben azzal töltik egész életüket, hogy elérjenek valamit, ami már az övék. Mindig kérünk az Úrtól – áldást, gyógyulást, szabadulást, jólétet -, de olyasmit, amit már megadott. Hisszük, hogy Isten bármit megtehet, azt viszont már nem tudjuk elhinni, hogy sok mindent meg is tett.

			Az Efézusi levél azonban teljesen más szemszögb[image: ]l közelíti meg a dolgot: Krisztus már mindent elvégzett és az újjászületett hív[image: ]knek adott. Elvégeztetett és a mienk!

			A gy[image: ]ztes keresztény nem keresi, hanem megvalósítja azt a gy[image: ]zelmet, melyet Jézus Krisztus a halála, eltemettetése és feltámadása által megszerzett. Nem csatát próbálunk nyerni, hanem a megnyert csatából jövünk! Jézus gy[image: ]zött, mi pedig érvényre juttatjuk gy[image: ]zelmét (Róm 8,37).

			Hív[image: ]ként nem az a célunk, hogy megkapjunk valamit Istent[image: ]l; azért harcolunk, hogy teljes egészében láthatóvá váljon, ami Krisztusban már a mienk. Nem meggyógyulni próbálunk; azért harcolunk, mert a gyógyulás már a mienk, csak az ördög megpróbálja ellopni. Nem Istent kérleljük, hogy áldjon meg minket anyagilag, azért harcolunk hitben, hogy megmutatkozzon az a jólét, amit [image: ] már nekünk adott. Nem Istent kérjük, hogy áldjon meg minket, hiszen [image: ] már kiárasztotta ránk áldásait. Hisszük, hogy megvan, úgy beszélünk és úgy cselekszünk, mint akinek már megvan. Ezzel vesszük birtokba, amit az Úr már kirendelt. 

			Elvégeztetett!

			Annak megértése, hogy Isten már megáldott, meggyógyított és gazdaggá tett minket, véget vet a törvényes, teljesítményre összpontosító gondolkodásnak. Nem kell az önvád és méltatlanság érzése alatt görnyedeznünk többé, mert ráébredünk, hogy már mindent megkaptunk. Isten már azel[image: ]tt elkészítette, miel[image: ]tt megszülettünk volna. Mivel ajándékról van szó (nem cselekedeteink jutalmáról), érdemeinknek – vagy érdemtelenségünknek - semmi köze hozzá!

			Hogyan kételkedhetnénk abban, hogy Isten nekünk ad valami olyat, amit már nekünk adott? Lehetetlen! Annak tudata, hogy ezt már megtette, kizár minden kétséget. Többé már nem így imádkozunk: „Ó, Istenem, tudom, hogy képes vagy rá, de meg is tennéd értem?” Tudjuk, hogy megvan. A kérdés csak az, átvesszük-e?

			Ha megértjük, és magunkévá tesszük ezeket az igazságokat, kigyógyulunk a ma uralkodó keresztény hiedelmek nagy részéb[image: ]l. Annak hirdetése, hogy „Isten képes gyógyítani, áldani, megszabadítani, anyagi áldást adni”, a felszínen jól hangzik, de csak azt valljuk meg vele, ami megtörténhet. Az Ige azt állítja: „Isten már meggyógyított, megáldott, megszabadított, és meggazdagított minket”. Látjuk a különbséget? 

			Élvezzük Isten gondoskodását!

			Ebben a könyvben megtaláljuk mindazokat az igazságokat, melyekre szükségünk van ahhoz, hogy elkezdjük megtapasztalni Isten erejének minden korábbinál hatalmasabb megnyilvánulását életünkben. Hitünk megelevenedik, szívünk felbátorodik, lábunk biztosan lép az [image: ] gy[image: ]zelme útjára. 

			Hagyjuk abba a nyitott kapuk döngetését és kezdjük el élvezni Isten b[image: ]séges ajándékait! 

		

	
		
			1. fejezet  – Kétségbeesve?

			Egyszer, mikor egy gyülekezetben szolgáltam, megfigyeltem, a pásztor és gyülekezete milyen szívb[image: ]l jöv[image: ]en énekelt egy dalt arról, hogy „kétségbeesetten” keresik Istent. Ne értsen félre senki, én is szeretem az ilyen énekeket és általában a mondanivalójukat is. Mindazonáltal inkább azt éneklem az Úrnak, hogy szeretem [image: ]t teljes szívemb[image: ]l, mint azt, hogy kétségbeesetten keresem. 

			 A kétségbeesett ugyanabból a latin szóból származik, ami a reménytelent is jelenti. Nézzük csak meg az értelmez[image: ] szótár meghatározásait: 

			1. Elkeseredettségében mindenre elszánt, er[image: ]szakos, semmilyen kockázattól nem riad vissza. 

			2. Az utolsó szalmaszálba kapaszkodik. 

			3. Szinte reménytelen, segítségre nem lát esélyt, például halálos betegség esetén. 

			4. Elkeseredettséget mutat, az jellemzi, az veszi körül, például az éhségt[image: ]l elgyötört arckifejezése. 

			5. Elviselhetetlen helyzetben van szükség vagy szorongás miatt, például elkeseredetten vágyik elismerésre. 

			6. A félelem, veszély vagy szenvedés a széls[image: ]ségekbe hajszolja.  

			A kétségbeesettség rokon értelmű kifejezései: reménytelenség, elkeseredettség, csüggedés, depresszió, elbátortalanodás, levertség. Ezek a f[image: ]nevek mind a lelki mélypont és reményvesztettség állapotára utalnak. Az elkeseredettség és reménytelenség a remény teljes hiányát hangsúlyozza és gyakran er[image: ]tlenségre és lemondásra utal. Az elkeseredettség még a remény létjogosultságát is megkérd[image: ]jelezi a visszavágás, harc gondolatával kiegészítve, gyakran vakon és fékevesztetten.” (Új Amerikai Heritage Szótár)

			Mit értünk azon, amikor azt énekeljük: „Uram, kétségbeesetten kereslek”? Azt mondjuk ezzel: „Uram, szeretlek, és minden másnál jobban akarlak téged?” Ha igen, akkor rendben van. De az értelmez[image: ] szótár szerint igazából ezt mondjuk: „kétségbeesett vagyok elviselhetetlen helyzetem miatt. Még csak reménykedni sincs okom, de szorongva, fékevesztetten, er[image: ]szakosan visszaütök, harcolok.” Ha ezt jelenti kétségbeesettnek lenni az Úrért, akkor az felettébb helytelen!

			Éhes vagy?

			Egy kereszténynek csak akkor van oka kétségbeesni, ha nem érti, mi az, amit Isten már megtett, elvégzett. Az Úr már megáldott, meggyógyított, megszabadított, meggazdagított minket! Szeret és ezt semmi sem változtathatja meg. Csak akkor eshetünk kétségbe, veszíthetjük el reményünket, keseredhetünk el, érezhetjük magunkat gyámoltalannak, ha nem tudjuk, kik vagyunk és mit kaptunk Krisztusban.

			Új kinyilatkoztatásra van szükségünk mindarról, amit Jézus elvégzett értünk! Ez nem azt jelenti, hogy sohasem kell problémákkal szembenéznünk, de a gondok közepette ezt mondhatjuk: „Atyám, te már gondoskodtál a megoldásról, miel[image: ]tt a szükség jelentkezett volna. Tudom, hogy megtetted, ezért most közeledni szeretnék hozzád. Köszönöm, hogy kijelentetted ezt nekem!” Egy keresztény soha ne legyen reménytelen vagy kétségbeesett!

			Amikor azt énekeljük, „éhezlek, Istenem”, mit akarunk ezzel mondani? Ha vágyat fejezünk ki, rendben van: „Istenem, szeretlek és minden másnál jobban akarlak téged!” Az értelmez szótár azonban a következőket mondja az éhségről: „Betöltetlen szükségletekből származó sértettség, fájdalom, szenvedés, depresszió és elkeseredettség.” (Új Amerikai Heritage Szótár)

			Sokan éneklik: „Istenem, kétségbeesetten kereslek és éhezlek Téged”, de így értik: „Nyomorult vagyok, az élet szörnyű, de Téged kereslek. Te vagy a válasz, és hiszem, hogy valahogy, valamikor tenni fogsz valamit, hogy betöltsd szükségleteimet.” Ez szöges ellentétben áll Isten Igéjének kijelentésével! 

			„Mi a baj ezzel a képpel?”

			Ott voltam tehát abban a gyülekezetben, ahol arról énekeltek, hogy milyen „kétségbeesettek” és „éhesek”. „Ó Istenünk, kérünk, cselekedj, érints meg minket, kérünk Urunk, tégy valami újat!” Rám került a sor, hogy beszéljek. Megkérdeztem: „Ki éhezik Isten után? Ki keresi Őt kétségbeesetten?” Mindenki tapsolt, nagy volt az üdvrivalgás. 

			Így folytattam, János evangéliuma 6,35-ben ez áll: „Jézus azt mondta nekik: Én vagyok az élet kenyere: aki énhozzám jön, nem éhezik meg, és aki énbennem hisz, nem szomjazik meg soha.”

			Megkérdeztem: „Mi a baj ezzel a képpel? Épp most fejeztétek ki, hogy éhesek és szomjasak vagytok. Itt viszont azt mondja, hogy sohasem fogtok éhezni vagy szomjazni. A samáriai nőnek Jézus ugyanezt mondta a kútnál: „De aki abból a vízből iszik, amelyet én adok neki, soha többé meg nem szomjazik, mert örök életre buzgó víz forrásává lesz benne.” Rögtön olyan csend lett, hogy a légy zümmögését is meg lehetett hallani!

			Ne értsétek félre, amit mondani akarok. Én is használom az „éhezni Isten után” kifejezést abban az értelemben, hogy van bennünk egy mély vágyódás az Úr felé. Jó barátom, Bob Nichols szokta mondani: „Mindaddig, amíg életben tudunk maradni azzal, amit már megismertünk Istenből, nem fogjuk keresni Őt” és: „Mindaddig, amíg életben tudunk maradni további gyógyulások nélkül, nem fogjuk keresni Őt.”  A gyógyulás helyére behelyettesíthetjük a békességet, örömöt, gazdagságot is. 

			A lényeg, hogy éheznünk kell – erőteljesen vágyakozni és összpontosítani – Isten dolgaira, hogy megtapasztaljuk azokat. 

			Az Úr nem jön azokhoz, akik csak passzívan keresik Őt. Teljes szívvel, állhatatos kitartással kell keresnünk Őt. 

			„Mert csak én tudom, mi a tervem veletek – így szól az Úr - ; békességet és nem romlást tervezek, és reményteljes jövőt adok nektek... Megtaláltok engem, ha kerestek és teljes szívvel folyamodtok hozzám

			(Jer 29,11.13).” 

			Ez a fajta éhség kedves Isten előtt.

			De ha az éhségen azt értjük: „Ó, Uram, olyan üres vagyok, nincs örömöm, nincs békességem, nincs reményem! Istenem, hol vagy? Kétségbeesetten kereslek!”, ez nem helyes, a hithez pedig semmi köze. Mégis ezt hirdetjük és modellezzük Krisztus testében, az Egyházban, mint helyes hozzáállást. Ez olyan, mint mikor valaki egy tizenkét fogásos lakomához terített asztalnál ül. Rendelkezésére áll, mi szem-szájnak ingere, de egyre csak panaszkodik, mennyire éhes.  Arra vár, hogy valaki megsajnálja vagy megetesse. Nem tudok együtt érezni olyasvalakivel, aki egy ilyen lakomán ül és nyafog, hogy milyen „kétségbeesett”. Aki éhes, az egyen!

			Meríts a kutadból!

			Isten már mindent nekünk adott. Minden újjászületett hívőben van egy élő vizű kút. Nem az Úr tehet arról, ha éhesek és szomjasak vagyunk. Ne Őt kérjük, hogy jöjjön és érintsen meg! Vegyük, együk és igyuk, amit már nekünk adott! 

			Nem állítom, hogy nekünk, keresztényeknek soha nem lehetnek problémáink, vagy nem csüggedhetünk, vagy mindig tökéletesnek kell lennünk, és figyelmen kívül kell hagynunk a valóságot. Igen, a hívők is átélik az éhséget abban az értelemben, hogy üresnek érzik magukat, és úgy tűnik számukra, mintha Isten egymillió mérföldre lenne tőlük. Amikor ilyen érzéseket élünk át, akkor is helytelen Őt így megközelíteni: „Ó Uram, nem érzem, hogy szeretsz. Kérlek, szeress! Tégy valamit, amiből meglátom, hogy törődsz velem!” Ennyi erővel akár azt is mondhatnánk: „Istenem, Te nem tettél semmit!” Mert igazából Őt hibáztatjuk az üresség és éhség érzéséért.

			Az a kinyilatkoztatás, amit leírok ebben a könyvben, megtanította velem, hogy Isten határtalanul jobban szeret, mint ahogy azt valaha felfoghatnám, vagy igényelhetném. Ennél jobban már nem tud szeretni, annál több szeretetet már nem adhat, mint amennyit már nekem adott. Ennek tudata már több mint harmincöt éve távol tartja tőlem a depressziót és a csüggedést! 

			Alkalmanként engem is megkísértettek ezek az érzések. Voltak problémáim, még szörnyű dolgok is történtek velem, ahogy bárki mással. Még olyan gondolataim is voltak, hogy: „csak beülök a kocsimba, és el innen, minél messzebb, vissza se nézek, elegem van, itt hagyok mindent!” Nekem is támadnak ilyen gondolataim, de nem engedek nekik, mert megvan ez a kinyilatkoztatás, hogy Isten szeret és már mindent megadott, amire szükségem lehet.

			Ahelyett, hogy engednék az éhség, csüggedés és elkeseredettség érzésének, emlékeztetem magam Isten Igéjére. Sohasem mondom: „Uram, bajban vagyok, neked kell valami újat tenned velem. Valami mást, valami többet várok Tőled”. Ez sértés lenne az ellen, amit Ő már megtett. Inkább így imádkozom: „Atyám, ez így nincs rendjén. A János 6,35-ben az áll, hogy soha nem fogok éhezni vagy szomjazni. Tudom, hogy bennem oly sok szeretet, öröm és békesség van - mind a Szellem gyümölcse (Gal 5,22-23). Minden, amire szükségem lehet, már megvan. Atyám, tudom, hogy Te megtetted, ami Rajtad áll. Nem Te vagy az oka, hogy kísért a depresszió, a csüggedés, hogy leálljak és feladjam. Én vagyok az oka. Én nem összpontosítok eléggé Rád. Hagytam, hogy figyelmem Rólad e világ problémáira tévedjen.” Ilyenkor csak különvonulok, eltöltök egy napot böjttel, imával, az Úr keresésével. Ezzel felkutatom, amit már az Úr elhelyezett bennem. Nem Őt kérem, hogy adjon valami újat, hanem abból az életből merítek, amit már nekem adott. 

			Ezért őszintén mondhatom, hogy már harmincöt éve nem voltam depressziós. Kísértésem, az volt. Előfordul, hogy érzem a depresszió támadását, de ez soha nem tart tíz-tizenöt percnél tovább, mert eldöntöm, hogy nem szeretem és elutasítom. Istentől hatalmas örömöt kaptam bensőmbe, ezért a szüntelen örömöt választom (Fil 4,4). 

			Ne légy passzív!

			Isten Igéje azt mondja: ”Áldom az Urat mindenkor, állandóan őt dicséri szám.” (Zsolt 34,2) Ez nem azt akarja mondani: „Tettesd, míg el nem éred, inkább így értelmezem: „Meríts abból, ami már benned van.”

			Miközben abból az örömből merítettem, amit Isten már elhelyezett újjászületett szellememben, folyamatosan győzelmes életet éltem. A legnehezebb időkben is megtapasztaltam a folyamatos örömöt és békességet. Nem mintha engem nem érnének ellenkező irányú kísértések, de tudom a szívemben, hogy Isten már megtette, ami rajta áll. 

			Nem váltam passzívvá, és nem mondtam, „Istenem, Rád várok”. Sokan ezt teszik, és csak sóvárognak. Várnak Isten feltűnésére. Éneklik: „Olyan elkeseredett, és éhes vagyok! Ó, Istenem, hol vagy? Én csak egy szegény vándorló zarándok vagyok, és olyan nyomorúságos az élet idelent.” Inkább így imádkozom: „Atyám, tudom, hogy ez nem jó így. Te nem ezt végezted el. Igéd azt mondja, Te már megáldottál. Dicsérlek téged azért, amit tettél!” Elkezdek összpontosítani az Úrra és Igéjére, és merítek abból a bővölködő életből, amit Ő helyezett el bennem. 

			Ezért nem tudott engem legyűrni a csüggedés vagy depresszió hosszabb időre az utóbbi harmincöt év során. Egyszerűen ellene állok a kísértésnek és nem engedem, hogy hatással legyen az életemre. Ez nagyszerű!

			Sokan vágynak hasonló eredményekre, de azt gondolják, el lehet érni, ha passzív hozzáállással Istent kérjük, hogy tegyen valamit, aztán hátradőlünk és várunk. Ha a dolgok nem változnak, nem jön azonnal győzelem – gyógyulás, jólét, áldások, szabadulás –, felháborodunk, és azt kérdezzük: „Istenem, miért nem teszel valamit?” De ez nem jó hozzáállás. 

			Az Úr már mindent megtett. Ha nem látjuk megvalósulni, az nem azért van, mert Isten nem adja, hanem azért, mert mi nem vesszük át! Jöjj velem, és egy olyan útra viszlek, ami megtanít, hogyan fogadd el mindazt, amit Isten már elvégzett számodra!

		

	
		
			2. fejezet – A hiba a mi készülékünkben van

			Pál az Efézusiakhoz írt levelében arra összpontosít, ami már végbement. Így kezdi: 

			„Pál, Isten akaratából Jézus Krisztus apostola, az Efezusban élő szenteknek és a Krisztus Jézusban hívőknek: kegyelem néktek és békesség Istentől, a mi Atyánktól, és az Úr Jézus Krisztustól. Áldott a mi Urunk Jézus Krisztus Istene és Atyja, aki megáldott minket mennyei világának minden lelki áldásával a Krisztusban.” 

			(Ef 1,1-3, a szerző kiemelése) 

			Figyeljük meg, milyen kifejezéseket használ: „Áldott a mi Urunk, aki megáldott – (múlt idő, már megtette) – minket minden lelki áldással”. 

			Van, aki azzal érvel, „ez csak szellemi áldásokat jelent az örökkévalóságra nézve, nem pedig gyakorlati, személyes dolgokat; csak a mennyei világban kaptuk az áldást”. De igazából a „mennyei világának minden lelki áldásával a Krisztusban” csak egy régies kifejezése annak az igazságnak, hogy Isten már megáldott minket mindennel, és ez a szellemvilágban jelen van. Mindent, amit elvégzett értünk, Isten letétbe helyezte újjászületett szellemünkben. Bár megkaptuk, attól még nekünk kell előhúznunk szellemünkből át a fizikai világba. 

			Ha Isten már megáldott minket, ami pedig az Efézus 1,3 - ból egyértelműen kiderül, akkor miért kérjük Őt újra meg újra, hogy áldjon meg? „Ugyan, Andrew! Ez csak megfogalmazás kérdése!” Nem, ez következetlenség. Azért imádkozunk folyamatosan, kérjük és keressük Isten áldásait, mert nem hisszük el igazán, hogy már megkaptuk azokat!

			Csend

			Gyakran megteszem, hogy miközben prédikálok, odalépek valakihez az első sorban, és odaadom neki a Bibliámat. Azután megkérdezem, „szerintetek mit tennék, ha az a személy, akinél már ott van a Bibliám, odajönne hozzám, és elkérné tőlem?” Te hogy reagálnál, ha valaki olyat kérne tőled, amit már odaadtál neki? Én személy szerint nem is tudom, mit válaszolnék. Valószínűleg csak néznék az illetőre, és azt gondolnám, már odaadtam, akkor meg miért kéred? Mit tehetnék még, hiszen amit kérsz, már megtettem!

			Ha te kérnél valakitől valamit, amiről az illető tudná, hogy már nálad van, akkor hogyan reagálna kérésedre? Valószínűleg kínos csend lenne a válasz. Gyakran Isten is csak így tud válaszolni nekünk!

			Imádkozunk, „ó, Istenem, kérlek, gyógyíts meg!” De válasz nem érkezik, úgyhogy eltűnődünk, Uram, mi a gond? Miért nem válaszolsz az imámra? Isten pedig a mennyben valószínűleg ’vakarja a fejét’, és gondolkodik: „Várjunk egy kicsit, nem azt mondja az 1 Péter 2,24, hogy a sebeim által gyógyultál meg? (múlt idő) Már elvégeztetett! Már elhelyeztem benned azt az erőt, amely feltámasztotta Krisztust a halálból (Ef 1,19-20).” Ha Isten tudna értetlenkedni, azt hiszem, ilyenkor ezt tenné, és ezt mondaná: „Mindent nekik adtam, mégis tőlem kérik.” Így nem közeledhetünk Istenhez! 

			Egyéb buta imánk is van, mint például: „Istenünk, kérünk, jöjj és légy velünk a mai gyülekezeti alkalmon! Ó, Uram, találkozni szeretnénk Veled!” Az Ige egyértelműen mondja: „Nem maradok el tőled, sem el nem hagylak téged.” (Zsid 13,5) Valamint: „Mert ahol ketten vagy hárman összegyűlnek az én nevemben, ott vagyok közöttük.” (Mt 18,20) Isten mindig velünk van, mi mégis így imádkozunk: „Ó, Urunk, jöjj és légy velünk. Urunk kérünk, jöjj velünk, amikor elmegyünk e helyről.” Hogyan válaszolhatna meg Isten egy ilyen imát? Tudod, mit teszünk ilyenkor? Engedjük, hogy az érzékeink uralkodjanak rajtunk. Mivel nem látjuk Őt, nem is érzünk semmit, és még senki sem ugrál át a széksorokon örömében, ezért arra kérjük Istent, hogy jöjjön, miközben Igéje szerint Ő már jelen van.

			Vegyük át!

			Így imádkozhatunk helyesen: „Atyánk, Igéd azt ígéri, hogy soha nem hagysz el, és el sem távozol tőlünk. Amikor ketten vagy hárman összejövünk a Te nevedben, akkor ott Szent Szellemed jelen van. Atyánk, köszönjük, hogy itt vagy. Hisszük, és szeretnénk ezt megtapasztalni. Szeretnénk, ha nem csak a szellemvilágban lennél jelen. Szeretnénk alárendelni magunkat Neked annyira, hogy jelenléted megmutatkozhasson gyógyulásokban, szabadulásokban, örömben, békességben, megtérésekben és a Szent Szellem keresztségében. Szeretnénk, ha szabadon megmutatnád magad, cselekedj akaratod szerint.” Azért helyes így imádkozni, mert ekkor egyetértésben vagyunk Isten Igéjével. Ezzel azt mondjuk: „Hiszünk az ígéreteidben, és szeretnénk látni, ahogy valóra válnak. Arra vágyunk, hogy átjöjj a szellemvilágból, és fizikailag is megmutatkozz!”

			Azért helytelen úgy imádkozni, „ó, Istenünk, kérjük, légy velünk”, mert ez azt jelenti, nem hisszük, hogy Isten itt van, amíg nem látjuk, vagy nem érezzük őt. Amikor pedig valaki elkezd kiáltozni: „Érzem a Szent Szellemet!”, akkor azt mondjuk: „Isten itt van!”, pedig nem akkor jött oda. Egész idő alatt ott volt, csak most kezdtük el „fogni” Őt.

			Bárhol is vagy éppen most, rádióhullámok vesznek körül. Nem számít, otthon vagy-e, vagy egy autóban, munkahelyen, buszon vagy valahol egy fa alatt üldögélsz. Ott is rádióhullámok vesznek körül. Ha nem érzékeled őket természetes érzékszerveiddel, az még nem jelenti azt, hogy nincsenek. Az anyagi világban, még egy nem hívő is – akinek semmi hite sincs – bebizonyíthatja, hogy a rádiójelek léteznek. Csak fogni kell egy televíziót, bedugni a konnektorba, bekapcsolni és behangolni!

			Az adó nem akkor kezd el sugározni, amikor először meghallod az adást. A rádiójelek már ott voltak, mielőtt egyáltalán tévékészüléked lett volna. Amikor bekapcsoltad és behangoltad a készülékedet, akkor kezdted el a vételt, de az adó nem akkor kezdte el a sugárzást.

			Mit tennél, ha a készüléked egyszer csak elhallgatna? Felhívnád az adótornyot, és megkérnéd őket, hogy kezdjék el újból a sugárzást? Nem! A vevőegységedet ellenőriznéd le azzal, hogy áthangolod egy másik csatornára. Ha a másik csatornát sikerül befognod, akkor már volna okod feltételezni, hogy a korábbi csatorna adója hagyta abba a sugárzást. De ha a készüléked teljesen elsötétülne, és semmilyen csatorna sem jönne be, akkor nem az adótornyot hívnád. Tudnád, a hiba a te készülékedben van! Mivel az esetek 99%-ában a probléma a mi vevőnkkel van – nem az adótoronnyal –, az első dolog, amit tennünk kell, hogy ellenőrizzük a vevőnket.

			Hitben imádkozzunk!

			Istennél van az adótorony. Ő a földi és szellemi áldások adója (Ef 1,3), és már régóta sugározza felénk áldásait. Ha nem látjuk megvalósulni az áldásokat életünkben, a probléma nem Isten adójával van. A mi vevőnk szorul javításra.

			A legtöbb keresztény, amikor nem érez örömöt, mégis az Úrhoz fordul kérésével: „Ó, Istenem, hol van az örömöm? Mi a baj? Szabadításod örömét add nekem!” Te is énekelted már ezt az éneket? Nagyon jó dal, de a szöveg egy ószövetségi írásból való.

			„Teremts bennem tiszta szívet, ó, Uram, az erős lelket újítsd meg bennem! Ne vess el engem a Te orcád elől, Szent Lelkedet ne vond meg tőlem!” (Zsolt 51,12-13). 

			Dávid megtérésként imádkozta ezt, miután vétkezett Betsabéval.

			Egy újszövetségi hívőnek azonban így imádkozni: „Ó, Istenem, ne vess el a jelenlétedből! Ne hagyj el engem!” - sértés az ellen, amit Jézus véghezvitt. Dávidnak nem volt olyan szövetsége, ami megígérte volna, hogy Isten vele marad mindenkor. Az Ószövetség cselekedeteken alapult és Isten eszerint jött, vagy távozott. Az ószövetségi emberek nem voltak újjászületve. Nem volt örökkévaló megváltásuk, ahogy arról az Újszövetség beszél (Zsid 9,12-14). Jézus viszont azt ígérte: „Nem maradok el tőled, sem el nem hagylak téged.” (Zsid 13,5). „Én veletek vagyok minden napon a világ végezetéig.” (Mt 28,20). Ha újjászülettünk, de nem érezzük Isten jelenlétét, és ezért Dávid imáját imádkozzuk : „Az erős lelket újítsd meg bennem! Ne vess el orcád elől, Szent Lelkedet ne vedd el tőlem!”, ezzal csak azt mutatjuk, hogy nem értettük meg, milyen kiváltságokkal jár a szövetségünk. Hitetlenek vagyunk - nem hiszünk az Újszövetségben!

			Ahelyett, hogy hitetlenségben imádkozunk, és utána csodálkozunk, hogy miért nem látunk eredményt, imádkozzunk inkább hitben! A hit imája gyógyítja meg a beteget (Jak 5,15). A hit imája hoz szabadulást és örömöt.

			Így imádkozzunk: „Atyám, nem érzem, hogy itt vagy. Semmi kézzelfoghatót nem tapasztalok a jelenlétedből az életemben. Minden kiszáradt. De Igéd azt mondja, hogy soha nem hagysz el, és nem távozol el tőlem, ezért tudom, hogy itt vagy. Tudom, hogy életem problémái nem tőled vannak. Tudom, hogy nem hagytál el engem. Kérlek, segíts meglátnom, mit tettem, ami azt okozta, hogy elfordultam tőled. Miközben kereslek, kérlek, segíts felszabadítani azt az életet, amit nekem adtál. Tudom, hogy Szent Szellemed itt van. Tudom, hogy áldásaid még mindig az enyémek. Hiszem, hogy fel fognak szabadulni. Nem érem be mással.” Na, ez a hit imája!

			Védjük meg a pozíciónkat!

			A harcot nem kerülhetjük el. De a harc nem arról szól, hogy megyünk, és megszerezzük a győzelmet, hanem beleállunk a győzelembe, amit Isten már kiharcolt nekünk. Hatalmas különbség!

			A hadseregben megtanultam, hogy megvédeni egy pozíciót sokkal könnyebb, mint bevenni egy újat. Egy domb tetején kiépített állást öt emberrel meg lehetett védeni, de ugyanannak az elfoglalásához száz emberre lett volna szükség. Sokkal több erőfeszítést igényel meghódítani valamit, ami nem a mienk, mint megvédeni. 

			El kell hinnünk, hogy már áldottak vagyunk (Ef 1,3). Isten már nekünk adta gyógyulásunkat, bölcsességünket, kijelentéseinket, gazdagságunkat, örömünket, békességünket. Mindazt, amire valaha szükségünk lehet!

			A szellem, lélek és test című könyvem sokkal mélyebben vizsgálja meg ezt az igazságot. Levezeti Isten Igéjéből, hogy újjászületett szellemünk pontosan olyan tökéletes, befejezett, Isten áldásaival és erejével teljes, mint amennyire az egész örökkévalóság során lesz. 

			Megváltásunk egyharmada már végbement. A szellemünk teljes egészében megújult. Pontosan olyan, mint Jézus. Telve van az Ő örömével, az Ő békéjével, az Ő ismeretével, az Ő szeretetével és az Ő gyümölcsével. Minden, ami igaz Jézusra, igaz az újjászületett szellemünkre. Nincs hiányosság! Nem arról van szó, hogy mindezek a dolgok mag formájában vannak meg a szellemünkben, és később kell majd beérniük. Nem, szellemünkben mindezek már kifejlődött állapotban vannak jelen. Mindössze annyi a dolgunk, hogy megújítjuk a gondolkodásunkat, és engedjük, hogy megnyilatkozzék az, ami a szellemünkben már megvan. Ezt azért mondtam el, mert szükség lesz rá annak megértéséhez, amit ebben a könyvben megosztok. 

			Isten már elvégezte. Ez nem csak egy elmélet, amit valamikor leírtak egy darab papírra. Tényleges átalakulás történt a szellemedben abban a pillanatban, mikor újjászülettél. Benned van a szeretet, az öröm, a békesség, a türelem, a szívesség, a jóság, a hűség, a szelídség, az önmegtartóztatás (Gal 5,22-23). Szellemedben – már most - olyan vagy, mint Jézus (1Ján 4,17; 1 Kor 6,17). A Krisztust  halálból feltámasztó erő benned él (Ef 1,19-20). Ezerszer könnyebb felszabadítani valamit, amiről tudjuk, hogy megvan, mint megszerezni valamit, ami nincs meg. 

			Ha nem vagy róla százszázalékosan meggyőződve, hogy valami már a tied, akkor nehéz lesz megküzdened a kétségekkel, melyek szerint soha nem is lesz a tiéd. De ha egyszer tudod, hogy a tied, hogyan kételkedhetnél, hogy megkapod? Ilyen egyszerű, mégis olyan mély!

			Meghúztam egy vonalat

			Amikor a feleségemmel elkezdtük szolgálatunkat, olyan szegények voltunk, mint a templom egere! Az Úr már megáldott minket anyagi jóléttel, de én nem működtem együtt az Ő törvényeivel, ezért az áldás nem tudott felszabadulni. Sőt, figyelmen kívül hagytam Isten Igéjének számos utasítását. Ennek következtében komoly nehézségeink voltak, amíg meg nem tanultam pár dolgot, és meg nem változtattam látásmódomat. Isten szeretett minket és nem haltunk éhen, de addig nem prosperáltunk, amíg meg nem értettük, hogyan működik az Ő királysága, és el nem kezdtünk együttműködni vele. 

			Ebben az időszakban még egy ép Bibliám sem volt. Ami volt, az megjárta velem Vietnámot. Ütött-kopott volt, és helyenként az olvashatatlanságig telejegyzetelt. Egész fejezetek lazultak ki belőle és vesztek el. A texasi Segoville városka kis gyülekezetének lelkipásztora voltam egy valamirevaló Biblia nélkül! 

			Helyesen tettem vagy nem, nem tudom, de hoztam egy döntést. „Atyám, valahogy meg kell látnom hatalmadat. Ha nincs hitem arra, hogy elég pénzt tudsz adni egy Bibliára, hogyan lesz arra hitem, hogy elég pénzt tudsz adni az emberek üdvösségre vezetéséhez? Látni akarom őket meggyógyulni, megszabadulni és Szent Szellemmel betöltekezni.” Megmakacsoltam magam, és ezt mondtam: „Istenem, vagy működik ez a hit, vagy itt fogok meghalni. Ennek a csatának a végkimenetele fogja eldönteni, hogy folytatom-e, vagy nem.” Megmakacsoltam magam.

			Eldöntöttem, hinni fogok benne, hogy Isten ad egy új Bibliát. Hogy rövidre fogjam, hat hónapba telt, mire elég pénzem lett ahhoz, hogy megvegyem! Nem mintha nem tekintettem volna elsődlegesnek, de ennyire pénzszűkében voltunk. Feleségemmel olykor két-három hétig nem ettünk semmit, még akkor sem, amikor nyolc hónapos terhes volt, egyszerűen azért, mert nem volt mit. Nem túlzok, mikor azt mondom, hat hónapba került, mire hinni tudtam, hogy lesz 25 dollár megtakarításom egy Bibliára.

			Van, akinek az jelenti az anyagi problémát, hogy 1000 dollárja van a bankban, és 1100 dollárnyi kifizetetlen számlája. Nekünk még bankszámlánk sem volt, nemhogy pénzünk, amit rátehettünk volna! Úgy teltek el napok, hogy még aprópénz sem volt a zsebünkben. Üres üvegeket szedtem össze és váltottam be, hogy legyen pénzünk tankolni.

			Elbántam a kétséggel

			A Sátán egész idő alatt támadott. Folyamatosan kétséggel küzdöttem. A hat hónap során ébren töltött óráimban nem telt el úgy tíz perc, hogy ne bombáztak volna ilyen gondolatok: „Úgyse jön be! Sosem szerzed meg. Nincs egy rendes Bibliád. Szép kis Isten embere vagy te!” Erőnek erejével löktem félre az ilyen gondolatokat: „Nem! Jézus nevében van Bibliám!” Folyamatos harcot folytattam ezekkel a szűnni nem akaró kétségekkel hat hónapon át.

			Végre összejött a pénz. Elmentem a könyvesboltba, megvettem a Bibliát, és rágravíroztattam a nevem. Az enyém volt! Miután peckesen kilépdeltem az ajtón hónom alatt az új Bibliámmal, soha többé nem gondoltam azt, hogy nem tudom megszerezni.

			„Hát persze, hogy nem. Miért kételkednél valami olyasmiben, ami már megvan?” Pont ezt akartam kihozni az egészből!

			Tudod, hogy miért támad az a gondolatod, meg fogok halni, közvetlenül azután, hogy így imádkoztál: „Ó, Uram, kérlek, gyógyíts meg!”? Azért, mert nem hiszed, hogy már meggyógyultál. Hiszed, hogy Isten meg tud gyógyítani, de Őrá vársz, hogy meg is tegye. Helytelen! Isten már kiárasztotta gyógyító erejét. Úgy nem működik, hogy Isten gyógyítására várunk; Ő vár ránk, hogy érvényesítsük azt, amit már elvégzett.

			Hidd és vedd el 

			Mint a rádióhullámok. Az adó a jeleket már sugározza. Ha nem fogjuk az adást, az nem azért van, mert Isten nem sugároz. A hiba a mi készülékünkben van. Bele kell ásni magunkat a kezelési kézikönyvbe – Isten Igéjébe –, és tanulmányoznunk kell azt. Meg kell tanulnunk, hogy kell a vevőnket bekapcsolni, behangolni, kiszűrni a sistergést és elbánni minden akadállyal, mely zavarná a legjobb vételt.

			Ne mondjuk, hogy Istenre várunk! Nem így működik. „Akinek sebei által meggyógyultatok.” (1 Pét 2,24, a szerző kiemelése) Isten vár ránk, hogy higgyük és átvegyük!

			Mióta így tanítok, hihetetlen előrelépést tapasztalok a gyógyulások terén. Sokkal több ember képes átvenni a gyógyulását, mert már nem Istentől kérik és Rá várnak, hogy megtegye, hanem elhiszik, amit az Úr már megtett. Hatalmuk tudatában megnyilvánulást parancsolnak mindannak, amiről Isten már korábban gondoskodott. Az eredmény lenyűgöző!

			Legidősebb fiam, Joshua megbetegedett, és úgy tűnt, meg fog halni. Feleségemmel, Jamie-vel, felvettük a harcot, ellene álltunk a betegségnek, és a fiú végül jobban lett. Ez gyors egymásutánban többször is megtörtént. Végül - mivel láttam, hogy újra visszaesik - az Urat kerestem és megkérdeztem tőle: „Uram, mi a baj?” Így válaszolt: „Azért harcoltok, hogy meggyógyuljon, ahelyett, hogy azért harcolnátok, mert már meggyógyult. Megszerezni próbáljátok a gyógyulást, ahelyett, hogy megvédenétek, ami már megvan.” Mihelyt ezt megértettem, a dolgok 180 fokos fordulatot vettek.

			Ne azért harcolj, hogy meggyógyulj; harcolj, mert már meggyógyultál. Ne megszerezni próbáld a gyógyulást; védd meg a gyógyulást, amit Krisztus már megszerzett neked!

			Engedd, hogy ez a kinyilatkoztatás mélyre hatoljon, és megváltoztassa hozzáállásodat mindahhoz, amit az Úrtól szeretnél kapni!

		

	
		
			3. fejezet – Elfogadás és megvilágosodás

			„Mert benne kiválasztott (múlt idő) minket magának már a világ kezdete előtt”

			(Ef 1,4, a szerző zárójelezése)

			Az Úr nem akkor figyelt fel rád először, amikor megtérésedkor Hozzá kiáltottál. Nem úgy történt, hogy meghallott téged, és azt mondta: „Jól van, akkor válaszképpen elküldöm a Fiamat.” Nem. Már korábban kiválasztott magának. Már korábban gondoskodott rólad. Az engesztelés már elvégeztetett. Az üdvösség készen várt rád, hogy hitben kinyújtsd a kezed, és magadhoz vedd. Bár neked kellett eldöntened, hogy elhiszed és elfogadod, Isten már gondoskodott rólad, mielőtt a szükséged jelentkezett volna, mielőtt megszülettél, mielőtt vétkeztél volna!

			„Mert őbenne kiválasztott minket magának már a világ teremtése előtt, hogy szentek és feddhetetlenek legyünk előtte szeretetben. Előre el is határozta, hogy fiaivá fogad minket Jézus Krisztus által, akarata és tetszése szerint, hogy magasztaljuk dicsőséges kegyelmét, amellyel magajándékozott minket szeretett Fiában.”

			(Ef 1,4-6)

			A keresztények többsége tettekkel próbálja meg elfogadhatóvá tenni magát Isten előtt (szent élet, bibliaolvasás, tizedfizetés, böjt, stb.). Ez pont olyan, mint mikor egy csacsi hátára erősített botról egy répát lógatunk az orra elé. Minden alkalommal, mikor elindul a célja felé, a cél is megindul! Pont olyan, mint egy mókuskerék, mely sehova sem vezet. A vallás arra készteti a keresztényeket, hogy sóvárogva várják azt az időt, amikor majd elfogadhatóak lesznek Isten számára. Vakságukban nem veszik észre azt az igazságot, hogy Ő már szeretett Fiában elfogadta őket (Ef 1,6).

			Az „elfogadott” görög eredetijét használja az Ige a „kegyelembe fogadott” kifejezésére is a Lukács 1,28-ban: „Az angyal belépve hozzá (Máriához) így szólt: „Üdvözlégy, kegyelembe fogadott, az Úr veled van!” Ezt a szót csak ezen a két helyen használja az Újszövetség. Tehát ugyanúgy elfogadottak vagyunk a szeretett Fiúban, mint ahogy Mária Isten kegyelembe fogadottja volt!

			Elvégzett tény

			A legtöbb keresztény el sem hiszi, hogy Isten iránta való elfogadása, szeretete és kedvessége elvégzett tény. Vágyódnak utána, remélik, hogy egyszer majd megkapják, de nem értik, hogy már rég megvan. Az igazság az, hogy Isten szeret téged, és nem tud jobban szeretni, mint amennyire már szeret! Az égvilágon semmivel nem tudod rávenni arra, hogy jobban vagy kevésbé szeressen.

			Persze ez ellentmond a legtöbb mai vallásos tanításnak. A vallás azt mondja: „Isten szeretete egyenesen arányos a teljesítményeddel.” Nem igaz. Elfogadottságunk azon alapszik, amit Jézus tett. Az Efézus 1,6 szerint elfogadottak vagyunk a szeretett Fiúban. És ki az? Jézus. „Őbenne van – az Ő vére által – a mi megváltásunk, bűneink bocsánata is; kegyelme gazdagságából.” (Ef 1,7)

			Bűneink megbocsáttattak teljes egészében! Jézus nemcsak a múlt bűneivel bánt el, amiket megvallottunk. A kereszten megfizette az árat a múlt, a jelen és még a jövő bűneiért is. Ez az „örökkévaló megváltás”, amiről a Zsidó 9,12 beszél. (A szellem, lélek és test című könyvem hetedik fejezete az „Örök időkre szóló megváltás”, amely mélyebben foglalkozik a Zsidókhoz írt levél 9. fejezetével.)

			Ha felkérnének, hogy írj egy imát, amit kétezer év múlva olvashatnának a hívők, és hasznukra válhatna, mit foglalnál bele? Több ezer ember meghallgatásán alapuló tapasztalatom szerint az átlag keresztény így imádkozna: „Ó, Istenem, kérlek, töltsd ki Szellemedet arra a nemzedékre, küldj ébredést és cselekedj hatalmas dolgokat! Ó, Uram, tégy valami új dolgot a Földön abban az időben!” Más szóval az egész ima valahogy így hangzana: „Istenem, tégy valamit!”

			Pál éppen az ellenkezőjét imádkozta!

			„És kérem, hogy a mi Urunk Jézus Krisztus Istene, a dicsőség Atyja adja meg nektek a bölcsesség és a kinyilatkoztatás Lelkét, hogy megismerjétek őt; és világosítsa meg lelki szemeteket, hogy meglássátok: milyen reménységre hívott el minket, milyen gazdag az ő örökségének dicsősége a szentek között, és milyen mérhetetlenül nagy az ő hatalma rajtunk, hívőkön.” 

			(Ef 1,17-19)

			Hatalmas különbség van Pál imája és a mi imánk között. Mi így imádkozunk: „Ó, Istenem, érintsd meg ezt az embert!” Pál azt imádkozta: „Uram, kérlek, segíts nekik, hogy meglássák, és megértsék, mit végeztél el!”

			Ha tudod, mit tett Isten, bizalommal fogsz imádkozni.

			Ki válaszol kinek?

			Jézus sokkal jobban szereti azokat az embereket, akikért közbenjárunk, mint mi. Nem a mi imánk veszi Őt rá arra, hogy szeresse őket és cselekedjen az életükben. Milliószor jobban szereti őket, mint amire mi valaha is képesek lennénk! Közelébe se érhetünk Isten feléjük irányuló szeretetének, mégis hányszor előfordul, hogy imádkozunk valakiért, és úgy érezzük, Istenem, ha csak feleannyira szeretnéd ezt az embert, mint én, megérintenéd az életét!

			Harminc éve pontosan így imádkoztam. Közbenjártam városunkért, szó szerint sírtam, jajgattam, könyörögtem, kérleltem Istent, hogy küldjön ébredést. Annyira felhergeltem magam, hogy a falat verve így kiáltottam: „Istenem, ha csak fele annyira szeretnéd Arlington (Texas, U.S.A.)  lakosait, mint én, akkor ébredés lenne!” Ahogy ezt kiejtettem a számon, rögtön tudtam, hogy valami nagyon nincs rendben a teológiámmal. 

			Azt gondoltam, Istennek reagálnia kell az imámra. Azt hittem, hogy az én közbenjárásom ösztönzi és készteti Őt arra, hogy cselekedjen. Elképzeltem az Urat a mennyben, amint összefonja karját és azon háborog, hogy milyen istentelenek vagyunk. Az volt a benyomásom, hogy megvonta tőlünk Szellemét és áldásait, és könyörögnünk kell, hogy a szívét visszafordítsa hozzánk. Sokan hiszik azt, hogy így kell imádkozni ébredésért, de ez teljesen helytelen. 

			Senki ne értsen félre, én is akarom az ébredést, a vele járó jó dolgokkal együtt, csak nem értek egyet, a ’hogyan érhetjük el’ módjával. 

			Meríts a kútból, húzd fel, és oszd ki!

			Abból nem lesz ébredés, ha azért könyörgünk az Úrnak, hogy töltse ki Szellemét. Abból sem, ha arra kérleljük Őt, hogy cselekedjen, és valami újat kezdjen el. Úgy lesz ébredés, ha elkezdjük elhinni, amit Isten már elvégzett, és megindulunk a Tőle kapott dinamikus, természetfölötti életben. 

			Feltámasztunk valakit a halálból, vak szemeket gyógyítunk meg, szolgálunk az emberek felé és szabaddá tesszük őket – és máris nyakig vagyunk az ébredésben!

			Jézus nem kérte Istent, hogy töltse ki Szellemét. Miután betöltekezett a Szent Szellemmel, egyszerűen merített belőle, és szétosztotta az emberek között. Minden, amit ma ébredésnek nevezünk, megtörtént Krisztus szolgálatában. De nem azáltal, hogy könyörgött és kérlelte Istent, hogy tegyen valamit. Jézus egyszerűen megtette, amit az Atya mondott neki!

			Igen, szükség van ébredésre a Földön. De hogyan érhetjük el? Azzal, hogy toborzunk egymillió keresztényt, hogy imádkozzon, közbenjárjon és heti egy nap böjtöljön, így kérlelve Istent? Nem. Akkor jön el az ébredés, amikor teljes szívből keressük az Urat. Elkezdünk hinni abban, amit Ő már megtett, belemerülünk, és merítünk belőle. Amikor tűz gyullad benned Istenért, akkor sokan a tűz fényéhez tódulnak! 

			Meglátni és megérteni

			Pál nem valami újért imádkozott Istenhez. Így írt: „Én tehát, miután hallottam az Úr Jézusba vetett hitetekről és a bennetek minden szent iránt megnyilvánuló szeretetről, szüntelenül hálát adok értetek, amikor megemlékezem rólatok imádságaimban; és kérem, hogy a mi Urunk Jézus Krisztus Istene, a dicsőség Atyja adja meg nektek a bölcsesség és a kinyilatkoztatás Lelkét, hogy megismerjétek őt;” (Ef 1,15-17) Mit adjon? Egy új dolgot? Egy újabb kitöltetést? Egy vadonatúj hullámot? Nem. A bölcsesség Lelkét, és az Ő ismeretének kinyilatkoztatását (17. vers). 

			Pál nem valami újat kért, hanem azt, hogy annak kinyilatkoztatása kezdjen el megmutatkozni, amit Isten már elvégzett, és most bennünk van.

			„Amelyet (már) kiárasztott ránk teljes bölcsességgel és értelemmel. Mert úgy tetszett neki, hogy megismertesse velünk az ő akaratának titkát.” (Ef 1,8-9, a szerző zárójelezése)

			Más szóval: az a bölcsesség és kinyilatkoztatás, amiért Pál imádkozott, már megadatott minden hívőnek. Csak éppen nem minden keresztény „veszi az adást”, készülékük nincs bekapcsolva és csatornára hangolva.

			Pál így imádkozott: „és világosítsa meg lelki szemeteket, hogy meglássátok: milyen reménységre hívott el minket, milyen gazdag az ő örökségének dicsősége a szentek között.” (Ef 1,18) Nem arra van szükségünk, hogy Isten valami újat tegyen. Nekünk kell meglátnunk és megértenünk, amit Ő már elvégzett!

			Újjászületett hívőként több mint győztesek vagyunk (Róm 8,37). Átváltoztunk bűnösből és szentségtelenből igazzá és szentté Őbenne (2 Kor 5,17,21; Ef 4,24). Megszabadított minket a sötétség hatalmából, és átvitt szeretett Fiának országába” (Kol 1,13). Ugyanaz az erő (Ef 1,19-20), élet (Gal 2,20), bölcsesség (1 Kor 1,30), győzelem (1 Kor 11,57), kenet (1 Ján 2,20) és hit (Gal 2,20), amivel Jézus rendelkezett, most bennünk lakik. Nincs szükségünk semmi másra!

			Szükségünk van kinyilatkoztatásra arról, ami már a mienk! Ez az, amiért Pál imádkozott: „és kérem, hogy a mi Urunk Jézus Krisztus Istene, a dicsőség Atyja adja meg nektek a bölcsesség és a kinyilatkoztatás Lelkét, hogy megismerjétek őt; és világosítsa meg lelki szemeteket, hogy meglássátok: milyen reménységre hívott el minket, milyen gazdag az ő örökségének dicsősége a szentek között.” (Ef 1,17-18) 

			Összpontosíts!

			A legtöbb ember azt gondolja, hogy Isten dicsősége valahol messze van. Elképzelik a mennyei ragyogást, a gyöngykapukat, az arany utcákat. De az Efézus 1,18 rámutat, hogy Isten öröksége dicsőségének gazdagsága a szentek között van (az angol King James Bibliafordítás szerint a „szentekben” van – a fordító megjegyzése). Mi van a mennyben ahhoz képest, ami bennünk van! Azt gondolhatnánk, Itt valami tévedés lesz! Miért? A tükörbe nézve nem látunk mást, csak ráncokat, ősz hajszálakat, pattanásokat. Érzelemvilágunkat megvizsgálva észrevesszük, hogy nincs békességünk, örömünk. Levonjuk a következtetést: Nem tudom, hol van Isten dicsősége, de bennem nincs, az biztos! Isten dicsősége újjászületett szellemünkben van, nem a testünkben vagy a lelkünkben!

			Természetes érzékszerveinkkel nem észlelhetjük a szellemünket. A lelkünkkel sem érezhetjük (lélek = személyiség, gondolkodás, akarat, érzelmek és lelkiismeret). Isten Igéjéből kell meglátnunk, kik vagyunk, és mit kaptunk a szellemvilágban, majd ezt el is kell hinnünk. A legtöbb keresztény nincs is tudatában, hogy Isten dicsősége már a szellemében van. 

			Ha ezt felismernénk, a depressziónak nem lenne többé hatalma rajtunk! Hogyan is maradhatnánk lent a reményvesztettség bugyraiban, ha igazán ismerjük elhívásunk reménységét, és azt, hogy öröksége dicsőségének micsoda gazdagsága van bennünk ebben a pillanatban! Ahhoz, hogy elnyomottak maradjunk, ki kellene kapcsolnunk ezt a kinyilatkoztatást, és csak az anyagi világra néznünk, csak a körülményekre és a negatív dolgokra. De ha figyelmünket arra összpontosítjuk, kik vagyunk, és mit kaptunk Krisztusban, ráébredünk, elvégeztetett! Az a dicsőség, ami mienk lesz az örökkévalóság során, már bennünk van! Menekülhet a depresszió, elkezdhetjük élvezni a győzelmet!

		

	
		
			4. fejezet – Isten ereje benned

			Pál azért imádkozott, hogy megérthessük:

				„Milyen mérhetetlenül nagy az ő hatalma rajtunk, hívőkön. Minthogy hatalmának ezzel az erejével munkálkodik a Krisztusban, miután feltámasztotta őt a halálból, és jobbjára ültette a mennyekben, feljebb minden méltóságnál és hatalmasságnál, minden erőnél és uralomnál, sőt minden névnél is, amelyet segítségül hívnak, nemcsak ebben a világban, hanem az eljövendőben is. Az ő lábai alá vetett mindent, és őt tette mindenekfelett való fővé az egyházban, amely az ő teste, és teljessége annak, aki teljessé tesz mindent mindenekben.

			(Ef 1,19-23) 

			Isten akarata, hogy meglássuk hatalmának túláradó nagyságát felénk, akik hiszünk. Ő ugyanezt az erőt használta, amikor Jézus Krisztust feltámasztotta a halálból! 

			Előfordult már, hogy imában több erőt kértél az Úrtól? Szerinted honnan venné? Az Efézus 1,19-20 azt állítja, hogy ugyanaz az erő van már benned, ami feltámasztotta Jézus Krisztust a halálból. Ez Isten erejének legnagyobb megnyilvánulása!

			Jézus feltámasztásához több erő kellett, mint a Világmindenség megteremtéséhez, a Vörös-tenger szétválasztásához, vagy bármi máshoz, amit Isten valaha is tett. Ha létezne isteni erőmérő műszer, amellyel ki lehetne mutatni, mennyi erő szabadult fel, garantálom, hogy a műszer kiakadt volna, amikor Krisztus feltámadt a halálból. Miért? Mert a Sátán és az összes démonja mindent megtett, ami erejükből telt, hogy megakadályozzák a feltámadást – de kudarcot vallottak! 

			Lerombolva

			Az a nagy gyülekezet, ahova járok, egész komoly színdarabot ad elő minden húsvétkor. Az egyik szereplő, az ördög, megpróbálja Jézust eltéríteni küldetésétől a Kísértés hegyén. Feltűnik a „Feszítsd meg!”- et kiáltó tömegben is. Amikor Jézus meghal és eltemetik, a Sátán és összes démonja odagyűlik a sír köré, hogy lenyomva tartsa a követ. Teljes erejükből próbálják megakadályozni a feltámadást, de nem tudják. Hirtelen egy robbanás! Mire a füst eloszlik, az ördög már a kő alatt vergődik, Jézus pedig diadalmasan kilép a sírból és győztesen megáll a kőtábla tetején. 

			Persze a valóságban nem szó szerint így történt, de nagyon jól illusztrálja, ami a szellemvilágban ténylegesen lejátszódott. A Sátán mindent elkövetett, de Isten erejével szemben alulmaradt. Jézus Krisztus feltámadása Isten erejének leghatalmasabb demonstrációja!

			Ugyanez a halálból feltámasztó erő van benned, nem a mennyben! Benned van, újjászületett szellemedben. Nincs szükséged több erőre. Arra van szükséged, hogy elhidd, benned van, és elkezdd felfedezni, hogyan működik. Ismerd meg a törvényeket, amelyek szerint Isten ereje működik, majd állítsd gyakorlatba azokat! 

			Ha befogadod ezt a kijelentést, ez lerombolja benned mindazokat a langyos vallási tradíciókat, amelyeket eddig kereszténységnek gondoltál. 

			Parancsnokok, nem koldusok

			Többé nem úgy fogsz imádkozni, mint eddig, az biztos! Többé már nem Istent fogod kérlelni: „Ó Uram, semmi vagyok és nincstelen, de tudom, hogy te bármit megtehetsz. Kérlek, jöjj és cselekedj!” Ehelyett a bátor újszövetségi hozzáállás a következőt mondatja veled: „Magamban semmi vagyok. Se jó, se értékes nem vagyok saját emberi képességeim alapján, de szövetségben vagyok veled, Atyám. Vadonatúj teremtés vagyok, és újjászületett szellememben ott az erő, amely feltámasztotta Jézust a halálból. Igédben azt mondtad, akire a kezeimet ráteszem, meggyógyul, és én ezt elhiszem!” Akkor felkelsz majd, és Istentől vett hatalmaddal hozzáfogsz, hogy felszabadítsd Isten erejét. 

			Péter is ezt tette a sántával a templom kapujában. Isten benne levő erejének tudatában így szólt: „Amim van, azt adom neked: A názáreti Jézus Krisztus nevében kelj fel és járj!” (ApCsel 3,6) Akkor megragadta az embert kezénél fogva, és felemelte. Annak lábai és bokacsontjai rögtön megerősödtek, járt, ugrált, és dicsérte Istent (ApCsel 3,7-8). 

			Péter azt mondta, „amim van”. Nem saját emberi hatalmáról beszélt, hanem Isten életet adó erejéről, amely újjászületett szellemében volt. A legtöbb mai gyülekezetből, templomból kirúgnának, ha ilyesmit mondanál. Így érvelnének: „Nem tehetsz semmit!” Persze hogy nem – testi önmagadban –, de az igazi önmagadban – újjászületett szellemedben – Isten feltámasztó életerejét kaptad! 

			Ennek megértése parancsnokká változtatja át az embert. Ezentúl nem Istenhez fogunk könyörögni: „Az orvos azt mondta, meg fogok halni és nem tehetek semmit. Kérlek, Istenem, gyógyíts meg!” Azután magatehetetlenül leülünk, kérlelve az Urat, hogy tegyen valamit. Az ilyen ima csak azt mutatja, hogy még nem vált kinyilatkoztatássá számunkra, hogy ugyanaz az erő, amely Jézus Krisztust feltámasztotta, most bennünk él. Ennek megértése átváltoztat minket morgolódó, panaszkodó, nyafogó méregzsákból a hatalmat megragadó hívővé, aki feláll és megtiltja a Sátánnak, hogy ellopja, amit Isten adott. Ez egy teljesen más hozzáállás!

			Ahelyett, hogy kővé dermedve a sarokba bújnánk és így imádkoznánk: „Istenem, kérlek, szedd le az ördögöt a hátamról!”, bátran kiállunk: „Hol az a rosszarcú patás!? Halálba fogom küldeni, mert hatalmam és erőm van!” A különbség nemcsak érzelmi síkon jelentkezik, hanem az eredményekben is megmutatkozik! 

			Tűzfölény

			Amikor katonaként Vietnámban szolgáltam, egyszer erős támadás ért bennünket. Nem partizánok, hanem a nemzeti hadsereg jól felszerelt, kommunista kiképzőtáborokat megjárt katonái támadtak ránk. Ötezren vették körül a hegytetőt, amit mi, amerikai katonák százhúszan védtünk. „Vörös Riadó” volt érvényben, ami azt jelentette, hogy minden katonának egész éjjel ébren, őrszolgálatban kellett maradnia ahelyett, hogy azt egymást váltva, az egyébként megszokott módon tettük volna. 

			Első éjszaka egyedül álltam őrt.  A többiek, akiknek ugyanúgy feladata lett volna bunkerunk őrzése, mind elaludtak. Hiába emlékeztettem őket a Vörös Riadóra, oda se figyeltek. Így egész éjjel egyedül őrködtem. A következő éjszaka már túl álmos voltam ahhoz, hogy ezt még egyszer végigcsináljam, ezért egy kicsit erélyesebben próbáltam rávenni őket arra, hogy maradjanak velem ébren.

			Végül egyikük megelégelte: „Látszik, hogy újonc vagy.” Amikor bevallottam, együtt érző nevetés volt a válasz. Aztán elmagyarázták, hogy tűzerőnk mennyivel magasabb rendű, mint az ellenségé. Ha előmásznának lövészárkaikból, percek alatt letarolnánk őket. Leírták nekem, milyen döbbenetes erejű fegyverekből áll az arzenálunk. A Vörös Riadó alatt egy „Huey” harci helikopter köröz felettünk egész éjszaka. Annak a helikopternek egyetlen ötvenes kaliberű mini géppuskája egy sorozattal is teleszór egy futballpálya méretű területet olyan lövedékekkel, melyek légnyomása képes megölni egy embert, ha csak tíz centire megy el a fejétől. Fegyvereink ilyen mértékű felsőbbrendűsége teljesen lenyűgözött. Nem kellett hozzá sok idő, én is ott aludtam a többiekkel.

			A tudatlanságom miatt szorongtam abban a helyzetben. Mihelyt ráébredtem, mi van a birtokunkban, a félelem helyét átvette a nyugalom. Persze továbbra is szükségem volt az óvatosságra, a józan észre és bölcsességre, de most már mertem pihenni. Bár sosem voltam harcra éhes ’keményfiú’, úgy voltam vele, ha már harcolni kell, akkor diktáljuk mi a feltételeket. Szinte vártam, hogy jöjjön az ellenség és támadjon meg minket.

			Hagyjuk hát abba a panaszkodást, morgolódást, hisztizést és Isten nyaggatását! Fedezzük fel, mit tett Jézus, és tanuljuk meg, hogyan élhetünk vele! Akkor a félelem helyét átveszi a bizonyosság, és elkezdünk végre parancsnokként viselkedni, akivé újjászülettünk!

			A többség akarata

			Tanuljuk meg Páltól ezt az imát: „Atyám, kezdem már érteni, de szükségem van egy kinyilatkoztatásra! Kérlek, nyisd meg értelmem szemeit, és segíts meglátnom elhívásom reménységét Benned! Világosíts meg, hogy megértsem a dicsőség gazdagságát és a halálból feltámasztó erőd túláradó hatalmasságát, amit elhelyeztél újjászületett szellememben! Atyám, kérlek, hadd lássam meg, mi van a birtokomban!”

			Ne így imádkozzunk: „Ó, Istenem, adj többet, mint amim van, mert nincs még elég. Tudom, hogy Te bármit megtehetsz, de én semmit nem tehetek.” Ez testi önmagunkra – újjászületett szellemünktől eltekintve – igaz. De nemcsak testiek vagyunk! Lényünk egy része újjászületett, és most Krisztus minden életereje, győzelme és hatalma benne van. 

			Szellemünkben már most olyanok vagyunk, mint Jézus! A szellemünkben - ebben a pillanatban - pontosan olyanok vagyunk, mint amilyenek az örökkévalóságban leszünk. Nem arra van szükségünk, hogy Isten valami újat tegyen. Arra van szükségünk, hogy felismerjük, amit már megtett. 

			Három, egymástól jól megkülönböztethető részből épülünk fel, szellemből, lélekből és testből (1Thessz 5,23). Újjászületett szellemünk pontosan olyan, mint Isten, és mindig az Ő kedvét keresi (Ef 4,24; 1 Kor 6,17; 1Ján 4,17). Ha a lelkünk – gondolati, érzelmi részünk – megújul és elhiszi, amit Isten Igéje mond arról, hogy mi van a szellemünkben, megtapasztaljuk magunkban Isten életadó erejét (szellem + lélek = kettő egy ellen). Másrészről viszont, ha a lelkünk a fizikai testünkkel ért egyet, Isten bennünk levő életereje nem fog tudni megmutatkozni a természetes világban (lélek + test = kettő egy ellen). Egyszerűen a többség akarata valósul meg!

			Ha engedjük, hogy az érzékelésen alapuló ismereteink uralkodjanak rajtunk, a lelkünk a testünkkel fog egyetérteni, és elzárja Isten életet adó erejének áramlását. Ha engedjük, hogy az érzékelésünk uralkodjon a gondolataink fölött, azt fogjuk mondani: „Ha igazán bennem lenne Isten feltámasztó ereje, azt érezném. Mivel nem érzek semmit, nyilván nincs is bennem!” Így marad észrevétlen Istennek újjászületett szellemünkben elhelyezett természetfeletti ereje.

			Letörli a könnyeket

			„Mert azt tartom, hogy a jelen szenvedései nem hasonlíthatók ahhoz a dicsőséghez, amely láthatóvá lesz bennünk.” (Róm 8,18, King James-féle fordítás) 

			Figyeljük meg, hogy a dicsőség nem számunkra lesz láthatóvá, hanem bennünk! Nem úgy lesz, hogy megérkezünk a mennybe, s akkor Isten hirtelen betölt minket a dicsőségével. Nem. Annyi változás lesz a mennyben, hogy nem fogunk többé testi módon gondolkodni. Végre képesek leszünk teljességében meglátni, ami mindig is bennünk volt. 

			Ezért kell majd Istennek a könnyeket letörölnie arcunkról. Nem azért, mert épphogy csak bejutunk a mennybe. Nem. Azért, mert amikor megérkezünk, és meglátjuk, hogy mi mindenünk volt, sírunk majd és jajgatunk, és fogunkat csikorgatjuk, hogyan engedhettük, hogy az ördög meglopjon minket? Hazugságaitól megfélemlítve könyörögtünk, és kérleltük Istent, hogy tegyen valamit, amit már megtett. Mivel nem hittük, hogy megtette, távolról sem éltünk Krisztusban kapott kiváltságainkkal, és hagytuk, hogy az ördög ellássa a bajunkat, amikor csak kedve tartotta. Ezért fogunk sírni és jajgatni, amikor megérkezünk a mennybe. Az Úr természetfölötti vigasztalására lesz szükségünk ahhoz, hogy egyáltalán örülni tudjunk majd annak, hogy ott vagyunk! 

			Ez egy teljesen szokatlan gondolkodásmód. Találkozom emberekkel, akik annyira depressziósak, csüggedtek és legyőzöttek, hogy megsértődnek, ha ilyesmit mondok nekik. Azt gondolják, hogy érzéketlen vagyok, szeretetlen, és nem tudom, milyen az, amikor sérüléseket kap az ember. Most nem akarom dicsőíteni az ördögöt azzal, hogy felsorolok minden problémát, amin keresztülmentem. Elég, ha annyit mondok, volt olyan az életemben, ami annyira fájt, hogy őszintén nem hittem, hogy túlélem az éjszakát. Olyan dolgokat éltem át, amiket saját képességeim alapján képtelen lettem volna feldolgozni, ma mégis élek és jól vagyok! Ezt azoknak az igazságoknak köszönhetem, amiket most megosztok veletek. 

			A világ „úgy vagyok, ahogy érzem magam” filozófiája ma már a kereszténységet is átjárja. Sokan csak ülnek és sajnálják magukat, ahelyett, hogy túllépnének fájdalmukon. Szívesebben fogadják mások sajnálatát, ölelését, vigasztaló hátbaveregetését –„Ó igen, ez tényleg szörnyű” –, mintsem kijönnének belőle. Sokan többre értékelik az ilyen pillanatnyi vigasztalást, mint a megoldást, amely hosszú távra szabaddá tenné őket. 

			A válasz

			Nem érzéketlenségből mondom, amit mondok. A választ hirdetem. Csak a megismert igazság tesz szabaddá (Jn 8,32). Isten Igéjének nem-ismeretét használja ki a Sátán, hogy rabságban tartson minket. „A tudás hiánya miatt megy tönkre a népem” (Hós 4,6; King James). Amit nem ismerünk, végez velünk!

			Természetesen megértem, hogy mindenkinek vannak problémái. Mindenkit cserbenhagy olykor a hite. Együtt tudok érezni azzal, aki bajba kerül. De a megfelelő válasz ilyenkor: „Atyám, tudom, hogy ez igaz. Jézus Krisztus halála, eltemetése és feltámasztása által mindent kirendeltél, amire szükségem lehet. Jelen pillanatban mindez újjászületett szellememben van. Ezért most felkelek Jézus nevében és hiszek neked. Most elhatározom a szívemben, hogy birtokba veszem, ami jog szerint engem illet, és kijövök ebből a kátyúból!” Ez a helyes válasz! 

			Ha azon veszed észre magad, hogy be akarsz rendezkedni a fájdalmaid közt, és mások sajnálatára vágysz, vedd ki a hüvelykujjadat a szádból és nőj fel végre! Ne csak üldögélj bús arcot vágva! Ismerd fel végre, Jézus mit tett érted!

			Segíteni akarok neked, nem pedig megbántani. De a passzív - úgynevezett - kereszténységünk annyira ellentétben áll az igazsággal, hogy sokan sértőnek találják üzenetemet. Arra bátorítalak, hogy gondold végig figyelmesen szavaimat. E valóság megértése megszabadított engem és képessé tett arra, hogy magasabb szintű győzelemben járjak, mint korábban bármikor. 

			Az emberi képességeket jóval meghaladó dolgokat tudtam megtenni. Több mint harmincöt éve nem voltam depressziós, nem győzött le a csüggedés vagy a kudarc érzése. Láttam halottakat feltámadni, vak szemeket megnyílni, gyógyíthatatlan betegeket meggyógyulni. Mindez azáltal vált lehetségessé, hogy együttműködtem Isten bennem lévő erejével. 

			Közvetlenül Istentől neked!

			Amiről prédikálok, működik! Megtart stabilan, mikor körülöttem minden szétesni látszik. Ha megragadod ezt a kijelentést, neked is működni fog! 

			Arra buzdítalak, hogy az Efézus 1,17-23 –ban lévő imát kombináld az Efézus 3,16-21-ben lévővel, és tedd őket saját imáddá. Imádkozd, imádkozd és imádkozd őket! Ne azért, hogy Istent cselekvésre késztesd, hanem hogy értelmed szemei megnyíljanak, hogy megláthasd az általa véghezvitt dolgok teljességét. Hidd el, Isten jobban akarja, hogy megragadd ezt a kijelentést, mint te magad! Egyszerűen nyisd ki a szíved, kezdd el keresni Őt! Légy pozitívan éhes: „Istenem, nem tudok élni tovább anélkül, hogy meglássam, mit tettél értem. Nem foglak többé kérlelni, nem fogok könyörögni hozzád, hogy tedd meg azt, amit már megtettél. Meg kell értenem!” Amint teljes szíveddel keresed Őt, ezek az igazságok meg fogják változtatni az életedet. 

			Ez nem egy olyan kinyilatkoztatás, amit elég egyszer megkapnod, aztán többé nem kell gondolnod rá. Szükséged van arra, hogy ez a fajta megértés keresztény életed mindennapjainak a részét képezze. A könyv többi részében ugyanezt nézzük meg bővebben és mélyebben. Hiszem, hogy igazi segítségedre lesz. De mindenekfelett szükséged lesz a Szent Szellemre, hogy mindezt valóságossá tegye számodra. Meg kell haladnia az intellektuális tudást, és kijelentett ismeretté kell válnia – közvetlenül Istentől neked!

			Most pedig egyetértésben imádkozom veled, hogy az Úr használja az általam leírtakat, hogy segítsen neked elfogadni ezt a kijelentést: „Megvan!”

		

	
		
			5. fejezet – Kegyelemből, hit által

			Pál az Efézusi levelet azzal a céllal írta, hogy megmutassa, mit tett értünk Isten. A benne foglalt imádságok nem valami újat kérnek az Úrtól.  Pál azért imádkozik, hogy az ’értelmünk szemei’ világosodjanak meg, hogy megláthassuk, mit kaptunk (Ef 1,17-18).

			Figyeljük meg, hogy mindenütt múlt időt használ!

			„Titeket is életre keltett, akik halottak voltatok vétkeitek és bűneitek miatt.”

			(Ef 2,1)

			Nem azt mondja: „életre kelhettek, ha hisztek, ha keresitek és kéritek Istent”. Nem! Az egész levél a befejezettség látószögéből íródott. Már a tied! Isten már megelevenített téged.

			Életben!

			Ha befogadtad Krisztust, életre keltél. Habár az Úr megelevenítő ereje mindenki számára rendelkezésre áll - kereszténynek vagy nem kereszténynek –, az utóbbi még nem fogadta el, így nem kelhetett életre. De aki hívő és újjászületett, az megelevenedett. 

			Lehet, hogy egy jelét sem látod magadban az Istentől kapott életnek, de a szellemed olyan élő, amilyen csak lehet. Talán testedben fájdalmakat érzel, és lelkedben harcolsz a depresszióval, de az újjászületett szellemed él! Ugyanúgy él, ahogy Jézus is él. Isten feltámasztó ereje benned van. Nem kell küzdened azért, hogy életre kelj! A szellemi világban már megtörtént. Hittel meríthetsz a szellemedben lévő életből, és áthozhatod lelkedbe, testedbe.

			Imádkozz Isten Igéje szerint annak tudatában, hogy ki vagy, és mit kaptál Krisztusban. Ne a hitetlenség igeellenes pozíciójából imádkozz: „Uram, halott vagyok. Semmi jó nincs az életemben. Nyomát sem tapasztalom az életerőnek.” Ehelyett inkább így imádkozz: „Atyám, köszönöm, hogy élet van bennem. Igaz, az orvos szerint haldoklom, a halál működik a testemben, ezért most a szellememben lévő életből merítek. Köszönöm mindazt, amit megtettél értem. Most a tőled kapott hatalmamnál fogva szólok. Parancsolom a betegségnek, hogy távozzon, a gyógyulás pedig nyilvánuljon meg, Jézus nevében!” Ez a helyes hozzáállás. Hiszen már korábban életre keltél.

			„Amelyekben egykor éltetek e világ életmódja szerint; igazodva a levegő birodalmának fejedelméhez, ahhoz a lélekhez, amely most az engedetlenség fiaiban működik.”

			(Ef 2,2)

			Figyeljük meg, hogy az igeversben a Sátán követése és uralma már a múlté. Ha azt gondolod, hogy keresztény létedre még mindig az ördög uralkodik rajtad, annak az az oka, hogy az 1. vers még nem vált valósággá számodra. Nem értetted meg, hogy Isten már megelevenített a bűnök miatti halálból. De amikor igazán megérted, hogy életre keltél, e felismerés megtöri a bűn erejét, és győztesként élhetsz. 

			A vereség helyett a győzelem jellemzi majd az életedet. Nem azt mondom, hogy tökéletes leszel, bűn nélküli, és soha nem hibázol, de állítom, hogy amikor felismered, hogy Krisztus már elvégezte, megérted, hogy már feltámadt életed van, és szellemedben olyan vagy, mint Jézus –, akkor a győzelmet elkerülni sem tudod.

			„Hogy a hitünkben való közösséged eljuttasson téged (elkezdje munkáját) mindannak a jónak a megismerésére, amely Krisztusért van bennünk” (Fil 1,6 – zárójel tőlem).

			A hited működik, és a győzelem – fizikai, pénzügyi, érzelmi, stb. – meg fog mutatkozni, amint eljutsz mindannak a jónak a megismerésére, ami Krisztus miatt benned van!

			Új természet / új hely

			„Egykor mi is mindnyájan közöttük éltünk testünk kívánságaival, követtük a test és az érzékek hajlamait, és a harag fiai voltunk emberi természetünk szerint, éppen úgy, mint a többiek.” 

			(Ef 2,3)

			Megint csupa múlt idő! Mondhatnád: „De hát még mindig ez dolgozik bennem!” Ha igen, ez azért van, mert nem értetted meg, hogy szellemedben minden a rendelkezésedre áll. Olyan teljes vagy, amennyire csak lehetsz. Tested azonban még mindig uralkodik, mert nem ismerted fel, és nem értetted meg mindazt a jót, ami benned van Krisztus által. 

			Az az igazság, hogy megváltozott a természeted! Az a régi természeted, mely arra kényszerített, hogy bűnben élj, nem létezik többé. Meghalt, és a sírba szállt abban a pillanatban, amikor elfogadtad Krisztust. Az új természeted – újjászületett szellemed – igazságban és igaz szentségben teremtetett (Ef 4,24). Csak meg nem újult gondolkodásod miatt küszködsz még mindig azokkal a régi bűnös kívánságokkal. Ahogyan Isten Igéje átformálja elmédet, egyre kevesebbet fogsz megtapasztalni a régi vágyakból, és egyre többet az új természetedből. (A szellem, lélek és test című könyvemben sokkal részletesebben foglalkozom ezzel.)

			„De Isten, gazdag lévén irgalomban, az Ő nagy szeretetéért, amellyel minket szeretett, minket is, akik halottak voltunk a vétkek miatt, életre keltett a Krisztussal együtt – kegyelemből van üdvösségetek!”

			(Ef 2,4-5)

			Ismét figyeljük meg a múlt időt! Életre keltett. Szeretett. Megtette.

			„És vele együtt feltámasztott, és a mennyeiek világába ültetett Krisztus Jézusért.”

			(Ef 2,6) 

			Hiába keressük, törekszünk rá, próbáljuk megszerezni - csak ajándékként fogadhatjuk el. Már elvégeztetett! Már kapcsolatban vagy Istennel! Szellemileg föltámadtál a halálból, és mennyei helyed van Jézussal. 

			Nátrium és klór

			„Hogy megmutassa az eljövendő korszakokban kegyelmének mérhetetlen gazdagságát irántunk való jóságából Krisztus Jézusban. Hiszen kegyelemből van üdvösségetek a hit által, és ez nem tőletek van: Isten ajándéka ez; nem cselekedetekért, hogy senki se dicsekedjék.”

			(Ef 2, 7-9)

			Erőteljes igevers. Mivel közismert, hajlamosak vagyunk az gondolni, tudjuk, mit jelent. Sokszor csak átsiklunk felette, nem szentelünk neki időt és figyelmet, ezért nem nyerünk belőle annyit, amennyit nyerhetnénk.

			Kegyelemből van üdvösségünk, hit által. Nem pusztán kegyelemből, nem is pusztán hit által. Kegyelemből hit által. Úgy szoktam ezt érzékeltetni, hogy az egyiket túlhangsúlyozom a másikhoz képest. Például ha valaki így érvel: „Én úgy gondolom, szent életet kell élni: fizetni a tizedet, bemerítkezni stb.” - így reagálok: „Nem. Hit által van üdvösségünk. Az üdvözít, ha hiszed, amit Jézus tett érted, nem az, amit te teszel az Úrért.” Nem járunk messze az igazságtól, bármelyikre tesszük a hangsúlyt. „Kegyelemből” van üdvösségünk vagy „hit által” van üdvösségünk. De ha pontosak akarunk lenni, magában egyik sem igaz. A kettő együttműködéséből van üdvösségünk. Kegyelemből hit által! 

			A hit és a kegyelem olyan, mint a nátrium és a klór. Magában mindkettő mérgező. Ha bármelyikből tetemesebb mennyiséget elfogyasztanánk, megölne. De ha vegyítjük őket, az eredmény: nátrium-klorid (konyhasó). Együtt valami olyanná válnak, ami nélkül nem élhetünk: sóvá. Így van ez a kegyelemmel és a hittel is!

			Magában a kegyelem (hit nélkül) nem üdvözít! Kegyelméből Isten elkészítette az üdvösséget mindenki számára Jézus Krisztus halála, eltemettetése és feltámadása útján. Isten kegyelme mindenkié. Még sincs üdvössége mindenkinek. Miért? Bár az üdvösségéhez elengedhetetlen kegyelem mindenki rendelkezésére áll, attól még mindenkinek saját magának kell azt birtokba vennie hit által! 

			Magában a hit (kegyelem nélkül) nem üdvözít! Hinnünk kell Jézus Krisztusban, és abban, amit engesztelő áldozatával véghezvitt (kegyelem). Ha bármi másba vetjük hitünket (szent élet, tizedfizetés, bibliaolvasás, gyülekezetbe járás, stb.), az nem fog üdvösséget eredményezni. Vagy Jézusban hiszünk és abban, amit tett (kegyelem), vagy magunkban, és abban, amit mi teszünk (cselekedetek). Ez ilyen egyszerű! A bibliai hit mindig Jézusba vetett hit, és azt veszi birtokba, amiről Isten kegyelme már gondoskodott. 

			Kegyelem kontra hit

			A kegyelem tanítója vagyok. A hangsúlyt arra helyezem, amit Isten tett értünk. Ennek következtében sok „hitpárti” elutasít. Úgy gondolják, túlhangsúlyozom Isten kegyelmét és alábecsülöm, amit nekünk kell tenni Istenért. 

			De a hit prédikátora is vagyok. Hangsúlyozom, hogy a mi felelősségünk pozitív választ adni arra, amit Isten tett. Ezért aztán a „kegyelem pártiak” kemény magja elutasít. Úgy gondolják, túlhangsúlyozom, amit nekünk kell megtenni. 

			Krisztus teste, az Egyház két nagy táborra osztható: a kegyelem, illetve a hit fontosságát hangsúlyozókra. A ’hitesek’ félreértik és kritizálják a ’kegyelmeseket’, és viszont. Mindkét tábor hajlamos a végletekig hangsúlyozni nézeteit. 

			A kegyelem pártiak nem szeretnek tanítást hallani a hitről. Miért? A szemükben az valami olyan, amit nekünk kell megtenni. Ennélfogva számukra ez kétségbe vonja Isten kegyelmét. Tanításuk szerint a keresztény élet teljes egészében Isten kegyelmén alapszik.  A hitünknek semmi köze hozzá. Nos, ezért halálos a kegyelem önmagában!

			A másik oldalon a hitpártiak sem szeretnek tanítást hallani a kegyelemről. Miért? Az ő figyelmük középpontjában is az áll, amit nekik kell megtenni. Azt vitatják meg, hogyan építhetik fel magukat hitben, mire képes a hit, stb. A hit prédikátorai nem szívesen említik Isten kegyelmét, mert úgy érzik, ez gyengíti az emberek motiváltságát, hogy agresszív hittel valóra váltsanak valamit. De a hit is halálos önmagában!

			Az eltévelyedések onnan indulnak, amikor Isten Igéjének valamely igazságát túlhangsúlyozzuk a többi rovására. Ha kiválasztunk egyet és felemeljük a többi fontos igazság kizárásával (akár figyelmetlenségből, akár tudatosan), máris eltévelyedtünk! 

			Az egyensúlyt meg kell tartani! Isten Igéjének minden igazsága illeszkedik a többihez és összhangban van azokkal. Helyesen értelmezve a kegyelem és a hit kiegészítik egymást. Kegyelemből van üdvösségünk, hit által (Ef 2,8). Mindkettő kell hozzá, nemcsak az egyik, vagy a másik.

			Érdemtelenül, méltatlanul

			A kegyelem sokrétű. Az 1Péter 4,10 Isten sokoldalú kegyelméről beszél. Ezért lehet többféleképpen is meghatározni a kegyelmet. 

			A legtöbben így definiálják a kegyelmet: „meg nem érdemelt szeretet”. Ez természetesen igaz, de nem teljes. Ez a meghatározás arra az igazságra összpontosít, hogy a kegyelemért nem lehet megdolgozni, és kiérdemelni sem lehet. Ajándék. Ha megdolgozhatnánk érte, megvásárolhatnánk, vagy eléréséhez meg kellene felelnünk valamilyen minimális elvárási szintnek, akkor már nem is volna kegyelem. 

			A kegyelem egy másik fontos jellemzője, hogy Isten tőlünk függetlenül cselekedett értünk. Jézus kegyelemből halt meg a világ bűneiért. Nem akkor tette, amikor már éltünk, és vétkeztünk, majd így reagált tetteinkre, hanem – tőlünk függetlenül – már előre gondoskodott az üdvösségről, még mielőtt mi megszülettünk volna. Isten eleve elhatározta, hogy keresztre fogja küldeni fiát, mielőtt még a világot létrehozta, mielőtt embereket teremtett, és mielőtt azok vétkeztek volna. A megváltásunk már fogantatásunk előtt ott dobogott Isten szívében. 

			Isten – kegyelméből – gondoskodott az üdvösségedről, mielőtt még szükséged lett volna rá. Jézus már kétezer évvel ezelőtt meghalt a bűneidért, mielőtt megszülettél, mielőtt vétkeztél. Fogantatásodat megelőzően, tőled függetlenül. Mielőtt bármit tehettél volna, hogy kiérdemeld, Isten elkészítette az üdvösségedet. Ez a meg nem érdemelt szeretet!

			Egyetemes

			A kegyelem mindenkié! Mivel nem cselekedeteinken alapszik, Isten nem várta meg, hogy méltók, értékesek, érdemesek legyünk rá, tőlünk függetlenül készítette el, ezért mindenki számára egyformán érvényes. Keresztény vagy nem keresztény, istengyűlölő vagy istenszerető az illető, a kegyelem mindenki számára ugyanaz. 

			„Mert megjelent az Isten üdvözítő kegyelme minden embernek”

			(Tit 2,11). 

			A kegyelem mindenre kiterjed, amit Jézus értünk az engesztelés során elvégzett. Az Ige azt mondja, hogy az Ő kegyelme megjelent „minden embernek”, nemcsak azoknak, akik elfogadták, vagy elfogadják majd. Ezért Isten kegyelme ugyanúgy vonatkozik mindenkire.

			Ha pusztán a kegyelem üdvözítene, akkor mindenki üdvözülne. Isten kegyelme egyöntetű mindenki felé, és megjelent minden embernek, még sincs mindenkinek üdvössége. Jézus nagyon is egyértelművé tette, hogy többen választják a pusztulásba vezető tágas kaput a széles úttal, mint ahányan megtalálják az életre vezető szoros kaput (Mt 7,13). Miért? Mert az üdvösséghez nem elég magában a kegyelem. Kegyelemből van üdvösségünk, hit által. Hittel kell válaszolnunk Isten kegyelmére azért, hogy megkaphassuk azt. 

			Adolf Hitlernek ugyanannyi kegyelmet ajánlott fel Isten, mint nekem, vagy neked, de - amennyire tudjuk - Hitler nem fogadta el azt. Hacsak nem változtatta meg szívét az utolsó pillanatban - amit csak Isten tudhat -, életét úgy fejezte be, hogy elutasította az Urat. Még akkor is, ha nyilvánvalóan istengyűlölő volt, Teremtőjének kegyelme állandó maradt felé is. Tudomásunk szerint Hitler elutasította a kegyelmet. 

			A kegyelem önmagában nem üdvözít, nem gyógyít meg. Nem is áld meg. Önmagában Isten kegyelme nem tesz értünk semmit, de amikor elfogadjuk azt a kegyelmet, és hittel vegyítjük, Isten ereje felszabadul, és az üdvösséget valósággá teszi életünkben. 

			A pozitív válasz

			A hit nem arra való, hogy Istent cselekvésre késztesse. A bibliatanulmányozás, az Ige megvallása, cselekvése mind része a hitfolyamatnak, de magában még nem „hit”. A hit nem veheti rá Istent semmire. 

			Sokan azért nem tudnak többet elfogadni az Úrtól, mert úgy gondolják, a „hit” azt jelenti, Isten válaszol arra, amit ők tesznek. Ez a megfelelés, és teljesítés terhét teszi az emberre. Egy darabig motiválva érzi magát, ezt gondolva: egyszer tökéletes leszek, és megteszem mindezeket a dolgokat, és akkor Isten meggyógyít engem. De azt a mértéket senki nem üti meg. Senki sem elég jó ahhoz, hogy Istent cselekvésre késztesse. A hit sem készteti cselekvésre Istent. Nem Ő futott zsákutcába. Nem Ő az, akinek mozdulnia kell. A hit nem arra való, hogy Istent megmozdítsuk. 

			A Biblia az ilyen „hitet” cselekedeteknek és törvényességnek nevezi. Tettekkel próbáljuk rávenni Istent, hogy tegyen valamit. Ezek a test cselekedetei! Olvashatod az Igét és megvallhatod, imádkozhatsz, felkelhetsz a betegágyadból, eljátszhatod, hogy meggyógyultál, és eldobhatod a gyógyszereidet, de a tetteiddel nem tudod Istent rávenni, hogy meggyógyítson. Sőt, a cselekedetek, és a törvényesség csak megakadályozzák, hogy az Isten által ajándékozott dolgok fizikailag is megmutatkozzanak. Miért? Mert Istent nem lehet kényszeríteni semmire. Istentől minden csak kegyelemből, hit által jöhet! 

			A hit egyszerűen pozitív válaszunk arra, amit Isten kegyelem által már odaadott. Ha „hitnek” nevezünk bármi mást, mint az igenlő választ Isten kegyelmére, akkor az nem igazi hit. A hit nem  Istent készteti arra, hogy reagáljon ránk. Az igazi hit a mi válaszunk arra, amit Isten már megtett kegyelemből.

			A hit csak birtokba veszi azt, amit Isten kegyelméből már odaadott. Ha azzal próbálkozunk, hogy Istent valamit új megtételére vegyük rá, akkor az nem hit. Az igazi hit csak elfogadja – kinyújtja kezét és átveszi –, amit Isten már elvégzett.

		

	
		
			6. fejezet – „Amim van”

			A karizmatikus mozgalom hajnala izgalmas időszak volt! Az emberek bibliaórákon, házi csoportokban és imareggeliken találkoztak, mert még nem volt sok Szent Szellemmel teljes gyülekezet. Hiányzott az érett szellemi látás, mert a hívők többsége csak egy-két éves hívő tapasztalattal rendelkezett, beleértve a szolgálókat. Ennek következtében az éretlenség volt a jellemző. Sok dicsőséges dolog történt a 70-es évek elején, de sok „bozóttűz” is keletkezett. 

			Néhány kiemelkedő fontosságú ige nagyon népszerűvé vált azokban a napokban:

			„Jézus így válaszolt nekik: „Higgyetek Istenben! Bizony, mondom néktek, hogy aki azt mondja ennek a hegynek: Emelkedjél fel, és vesd magadat tengerbe! – és nem kételkedik szívében, hanem hiszi, hogy amit mond, az megtörténik -, annak meg is adatik az. Ezért mondom nektek: higgyétek , hogy mindazt, amiért imádkoztok, és amit kértek, megkapjátok és meg is adatik nektek.” 

			(Mk 11,22-24) 

				„Minden lehetséges annak, aki hisz.” 

			(Mk 9,23) 

			A fenti Igék szerint bárki kérhet Istentől bármit, amit csak kíván – és minden lehetséges! Látjuk, milyen könnyű tévútra menni, ha nem tudjuk, hogy a hit csak azt veszi birtokba, amit Isten kegyelemből már kirendelt?

			Mit kívánjunk?

			Szülővárosomban, a texasi Arlingtonban, egy nő elindított egy bibliaiskolát 20-30 tanulóval. Szó szerint vette a Márk 11,22-24-et, és azt kérte, hogy Kenneth Copeland legyen a férje. Hite felszabadításaképpen elkezdte megvallani: „Hiszem, hogy megkapom, és meglesz.” 

			Némi akadályt jelentett, hogy Kenneth akkor már Gloria férje volt, így az említett hölgy számára Gloria lett a „hegy”. Elkezdett imádkozni, hogy a hegy elmozduljon, és a tengerbe vettessen. Szó szerint parancsolta, hogy Gloria haljon meg, és így tegye szabaddá az utat számára, hogy hozzámehessen Kennethez. Hitét cselekedetekkel alátámasztandó, hölgyünk menyegzőt szervezett a bibliaiskola tanulói részvételével, mely során hozzáment Kenneth Copelandhez  ’szellemben’. Nem maradt más dolga, mint hogy várjon Gloria Copeland halálára, hogy Isten Kenneth-et összehozhassa vele. 

			Azóta 35 év telt el, Gloria él és virul, a feleségcsere nem esett meg, és nem is fog megtörténni. De miért, amikor Isten Igéje egyértelműen azt mondja, „amit csak kívántok”? Hát nem átkozhatok meg valakit, nem parancsolhatom, hogy haljon meg, hogy utána összeházasodjak az özvegyével? Nem tervezhetek meg egy bankrablást? Imádkoznék a pénzért, és azt mondanám: „Hiszem a szívemben és megvallom a számmal, hogy elrabolok egymillió dollárt, és nem kapnak el. Hiszem és átveszem, az enyém.” Mért nem tehetem meg mindezeket? Nagyon egyszerű. Isten – kegyelméből – nem készített el gyilkosságot, házasságtörést, rablást Krisztus engesztelő áldozatában. Hitünk nem tud valóra váltani olyasmit, amit Krisztus nem végzett el.

			Átvenni, amit Ő már odaadott

			A hit nem mozdítja meg Istent. Ez nem úgy működik, hogy Ő arra reagál, amit mi hitben teszünk. Kegyelem által már minden szükségeset megtett. Az Úr nem azt várja, hogy az imánk, megvallásunk, könyörgésünk, böjtünk és a többi szellemi tevékenységünk elérjen egy olyan szintet, ami már elegendő ahhoz, hogy Őt cselekvésre késztesse. Az említett dolgokat nem használhatjuk feszítővas gyanánt, amivel, ha elegendő nyomást fejtünk ki – BUMM! –, Isten erejét mozgásba hozhatjuk. Az Úr nem a mi hitünkre reagál! 

			A hitünk, ha igazi hit, egyszerűen csak válasz arra, amit Ő már megtett. Isten - kegyelemből – már mindenkit meggyógyított. A kereszten magára vette az egész világ összes bűnét és betegségét. Elbánt vele. Elvégeztetett. Kész, megtörtént. Ezért mondja az 1 Péter 2,24: „Akinek sebeiben meggyógyultatok (múlt idő)” (a szerző kiemelése és zárójelezése). Elvégeztetett! Az Úr nem ma gyógyít. A gyógyítást kétezer évvel ezelőtt vitte véghez Krisztus halálával, eltemettetésével és feltámasztásával. Ma abból a gyógyításból meríthetünk hit által, és láthatjuk megnyilvánulni. De Isten már réges-régen elvégezte a szükséges munkát, hogy ez ma rendelkezésünkre állhasson. 

			Isten kétezer évvel ezelőtt az Úr Jézus Krisztus engesztelő áldozatával elvégezte, kirendelte és átadta a gyógyítást. Amikor újjászületünk, Ő ugyanazt az életadó erőt bocsátja belénk, amely Jézust feltámasztotta a halálból. Innentől kezdve ez már nem arról szól, hogy ad-e Isten gyógyulást. Már megtette. A kérdés: „Hit által átvesszük-e?” 

			Amikor gyógyulásra van szükségünk, Istennek még a kisujját sem kell mozdítania. Így imádkozunk: „Ó Istenem, nyújtsd ki hatalmas kezedet!” Helytelen! Az Úr már véghezvitte a gyógyítást, és elhelyezte újjászületett szellemünkben. Ahhoz, hogy megmutatkozzon, el kell fogadnunk. Nem Istent kell rávennünk, hogy adjon, hanem nekünk kell elfogadnunk az anyagi világban azt, amit Ő már adott szellemben. Birtokba kell vennünk – hit által -, amit Isten kegyelméből már elrendelt.

			Aktív várakozás

			Ha megérted, amit igyekszem megosztani veled, az forradalmasítani fogja Isten áldásának elfogadását az életedben. A legtöbben, akik felé szolgálok, megpróbálják valamilyen módon rávenni Istent, hogy gyógyítsa meg őket. Imádkoznak, megteszik, ami tőlük telik, utána passzívan hátradőlnek, és várják, hogy az Úr cselekedjen. Hozzáállásukat olyan Igékkel igazolják, mint a Zsoltárok 27,14:

			„Várjad az Urat, légy erős; bátorodjék szíved és várjad az Urat!”

			Egy sóhajjal karba teszik kezüket: „A többi már Istenen múlik!” Ezzel a fajta „várakozással” nem sok mindent tudunk átvenni Istentől. 

			„Az Úrra várni” azt jelenti, mint felszolgálónak lenni egy étteremben.(Az angol King James-féle Bibliafordítás a „Wait on the Lord” kifejezést használja, ami azt jelenti, hogy felszolgál valakinek; kiszolgál valakit; rendelkezésére áll valakinek – a szerk.) A pincér nem ül le valahova és nem várja, hogy a vendég tegyen valamit. Nem! Kiszolgálja őt, figyelmet szentel neki. Egy jó pincér észreveszi, mikor kezd kiürülni a poharad, és már ott is van, hogy újratöltse. Érzékenyen figyel a vendég kívánságaira és összhangban van vele. „Tehetek még önért valamit? Minden rendben van? Szüksége van valamire?” Erről a fajta készséges várakozásról beszél a Biblia. (az angol nyelvben a pincér szó a „vár” igéből képzett főnév – a ford.) 

			Isten Igéje nem támogatja azt a fajta várakozást az Úrra, ahogy egy buszra várunk. Egyszerűen nem igei így imádkozni, és azt mondani: „Most már Isten térfelén pattog a labda. Que sera, sera – Ahogy lesz, úgy lesz. Most már rajta áll. Isten látta, mit tettem, most már csak azt várom, hogy Ő mit fog tenni.” Nem, Isten nem ránk reagál! 

			Amikor egy probléma jelentkezik az életünkben, az nem lepi meg az Urat. Ő sokkal korábban tudott a problémádról, mielőtt az a közeledbe került volna. Kegyelméből már jó előre gondoskodott a megoldásról – még születésed előtt! Gondoskodott a gyógyulásról, mielőtt megbetegedtél volna. Gondoskodott az örömről, mielőtt tragédia, gyász, szomorúság lépett volna az életedbe. Ő már elkészítette a megmenekülésedet. Ő már mindent véghezvitt. Kegyelme által elvégeztetett! Most már ne Istenre várj, hogy valami újat tegyen. Ellenkezőleg, Ő vár rád, hogy pozitív választ adj arra, amit Ő már elvégzett! 

			Ha a hitedet eddig így használtad: „Istenem, én megtettem már ezt és ezt, megvallom mindezt, most várom, hogy meggyógyíts”, akkor pontosan ezért nem valósult meg a gyógyulásod. Rossz ez a hozzáállás! Inkább változtasd meg gondolkodásod, és így imádkozz: „Atyám, köszönöm, hogy már meggyógyítottál. Sebeid által meggyógyultam. Bennem van az az erő, amely Jézust feltámasztotta a halálból. Hit által elfogadom, amit Te már elkészítettél!”

			„Te parancsolj nekem!”

			Péter egyáltalán nem imádkozott, hogy kérje Istent, gyógyítsa meg azt az embert a templom kapujában. Mindössze ennyit mondott: „Amim van, azt adom neked!” Hogyan tehette ezt? Péter tudta, hogy Isten már elvégezte, megtette. Megértette, hogy Isten már kibocsátotta gyógyító erejét. A Bárány engedte magát megöletni, tökéletes áldozatként ajánlva fel életét. Isten – kegyelemből - már elvégezte a gyógyítást. Péter nem azon tűnődött: „Vajon meg fogja gyógyítani az Úr?”, mert szívében tudta, hogy Isten már elvégezte. 

			Egyetlen kérdés maradt: „Kész vagy-e hinni és átvenni?” Ha másvalakiért imádkozol, neki is tanúsítania kell bizonyos szintű hitet. Nem állítom, hogy 50-50 százalék kell, hogy legyen az arány. Ha erős vagy hitben, mást is elhordozhatsz. Ha a sebességváltójuk üresben van, legalább tolhatod őket. De ha be van húzva a kézifékük, vagy hátramenetben a saját gyógyulásuk ellen küzdenek: „Nem hiszem, hogy Isten akarja”, akkor nem fogsz tudni segíteni. 

			Mielőtt Péter meggyógyította azt az embert, ránézett (ApCsel 3, 4). Ez annyit jelent, hogy mélyre hatoló tekintettel nézett rá. Pál ugyanezt tette, amikor meggyógyította a mozgássérültet az Apostolok Cselekedetei 14,8-10-ben. Közben megállapította, hogy van hite a gyógyulásra (ApCsel 14, 9). Péter pontosan ezt tette. Felmérte, van-e az embernek elég hite, hogy elfogadja a gyógyulását, ha azzal szolgálna felé.

			Így szólt hát Péter: „Amim van, azt adom neked.” (ApCsel 3,6) Amikor megérted a kegyelmet – azt, hogy Isten már mindent elvégzett -, bátor leszel, és kiállásod hatalommal teljes lesz. Szó szerint megparancsolhatod Isten erejének megmutatkozását, mert ezzel nem magának Istennek parancsolsz, hogy menjen és végezzen el valamit, hanem utasítod, hogy mutatkozzon meg a fizikai világban az, amit Ő már elvégzett.

			Amikor megérted, hogy a kegyelem és a hit hogyan működik együtt, koldusból parancsnokká válsz.

			Óriási a különbség!

			„Ezt mondja az Úr, Izrael Szentje és Alkotója: Kérdezzetek engem a jövőről fiaimat illetően! Ami kezeim munkáját illeti, parancsoljatok!”

			(Ézs 45,11; King James; A szerző kiemelése)

			 Ami a keze munkáját illeti, Isten azt mondja gyermekeinek: ti parancsoljatok!

			Kapcsold fel!

			Az áramszolgáltató vállalat áramot fejleszt az erőműben. Ezután az energiát elvezetik a házakba. De a nappalidban nem azért gyullad fel a villany, mert az áramszolgáltató megkezdte az áramfejlesztést. Korábban megkezdte. Az áram már adott, és a hatalom a te kezedben van, hogy odamenj a kapcsolóhoz, és felkapcsold. Azzal, hogy ezt megteszed, parancsot adsz az áramnak a munkavégzésre. 

			Mivel te adod ki a parancsot az energia áramlására, ez azt jelentené, hogy erősebb vagy, mint az áramszolgáltató? Dehogy! Ők maguk akarják, hogy megtedd! Ők már megtették, ami rajtuk áll azzal, hogy áramot fejlesztettek, eljuttatták a házadhoz, és rendelkezésedre bocsátották. A kapcsoló felkapcsolásával nem „készteted” őket semmire. Csak azt „végezteted” velük, amivel ők már korábban egyetértettek. Csak olyan munkára használhatod az áramot, amire az rendeltetett. 

			Istent nem kényszeríthetjük semmire, amit – kegyelméből – meg nem tett. Isten (az Atya és Fia ’Áramszolgáltató’) az Ő részét már elvégezte. Krisztus engesztelő áldozata (az erőmű) létrehozott mindent, amire valaha szükséged lehet. Sőt, az áramot el is juttatta a házadba (újjászületett szellemedbe). Mindössze annyi a dolgod, hogy felkapcsold a kapcsolót! „Ami kezeim munkáját illeti, parancsoljatok!” (Ézs 45, 11) Amikor elhiszed, amit Ő elvégzett, és hitben birtokba veszed, ezzel parancsolod, hogy megmutatkozzon, manifesztálódjon, amit Isten már elküldött.

			A te felelősséged felkapcsolni a villanyt! Ha azt akarod, hogy a nappalidban fény legyen, hiába hívod fel az áramszolgáltatót: „Buli lesz nálunk ma este. Felkapcsolnák a villanyt a nappalimban?” Ezt válaszolnák: „Mit képzel? Mi áramot fejlesztünk, és azt folyamatosan vezetjük az ön házához. Nem fogunk azért kiküldeni valakit, hogy felkapcsolja magánál a villanyt. Ilyesmi nem áll a szerződésünkben. Ez az ön dolga. Kapcsolja fel maga!” 

			Isten az energia Forrása, nem mi. Övé az erő, nem a mienk. Viszont Ő újjászületett szellemünkbe ültette az erejét. Nem mi hoztuk létre az energiát, de a mi kezünkbe adatott. Isten kegyelemből már mindent odaadott, amire szükségünk lehet, de a döntés a mienk. A hit pozitívan válaszol Isten elvégzett munkájára, és birtokba veszi azt. A hit átnyúl a szellemvilágba, merít abból, amit Isten már kirendelt, és áthozza a fizikai világba. Ennek megértése forradalmasítani fogja az életedet.

			Kifogások, magyarázatok

			Azt kérjük Istentől, tegye meg értünk, amit már megtett. Kérleljük, hogy adja oda, amit már odaadott. Miután így elimádkoztuk a hitetlenség imáját, el sem tudjuk képzelni, hogy miért nem látjuk megnyilvánulni a gyógyulást. Mivel azt gondoljuk, az Úr bármit megtehet, amit csak akar, így tűnődünk: „Miért nem gyógyít meg? Ha Isten meg akarna gyógyítani, most rögtön megtehetné!” Ezért aztán olyan magyarázatokkal állunk elő, mint: „Isten azért adta ezt a próbát, hogy tökéletesítsen”. Tévedés! 

			Az az elképzelés, hogy Isten szenvedések útján tanít minket, egyszerűen nem igaz! 

			Azért állnak elő ilyen téves következtetésekkel, mert magyarázatot akarnak adni egy csalódást okozó élményre. Azzal a tudattal imádkoznak gyógyulásért, hogy a hitükkel cselekvésre késztethetik Istent. Úgy gondolják, az Úr kiértékeli „hitüket” – hogy ez a hit elég őszinte-e, és eleget cselekedtek-e –, utána eszerint válaszol nekik. Mivel szemmel látható válasz nem érkezik, eltűnődnek: „Miért nem válaszol Isten az imánkra?” Elkezdenek magyarázatokat gyártani: „Lehet, hogy tanítani akar nekem valamit. Lehet, hogy nem vagyok elég szent. Talán nem imádkoztam eleget. Talán bűn van az életemben. Lehet, hogy nem tettem még eleget.” Nem, Isten már megtette, amit meg kell tenni!

			Amikor megértjük, hogy Isten már megtette, az önmarcangolás elveszíti táptalaját. Hogyan gondolhatnánk, hogy nem vagyunk eléggé szentek, ha ő már megtette? Isten már kirendelt mindent, amire szükséged lehet, mielőtt újjászülettél, mielőtt bármi jót, vagy rosszat tehettél volna, mielőtt megszülettél! Tőled függetlenül tette kegyelemből! Nem kell mást tenned, mint – hitben – kinyújtani a kezed és megragadnod. 

			El tudod fogadni?

			Így lett üdvösséged! Mi történt volna, ha valaki azt mondja neked: ha imádkozol, keresed Istent, irgalomért esedezel, böjtölsz, szent életet élsz, fizetsz tizedet, őszinte és becsületes leszel és elég elszánt, akkor Jézus eljön, és meghal a bűneidért. Ha az üdvösséget úgy tárták volna eléd, mint valamit, ami megtörténhet, de még nem történt meg. Az ördög könnyen meggyőzött volna, hogy: „Lehet, hogy Isten megteheti, és talán meg is tette másokért, de érted soha nem tenné meg, mert túl __________ vagy” (a hiányzó rész kitöltendő).

			Észbontó belegondolni, hogy a mindenható Isten emberi lénnyé lenne, magára venné a betegségeinket és bűneinket, elszenvedné a nekünk járó büntetést, lemenne a pokolba, és amikor onnan is visszatért, nekünk adná – ingyen ajándékként – az üdvösséget. Ilyen nincs! Ezt csak úgy hihetné el az ember, ha az már megtörtént volna, és a Szent Szellem bizonyságot tenne róla: „Igen, megtettem! Neked csak el kell fogadni, amit én már elvégeztem érted.” Ha azt gondolnád, hogy az üdvösséget még ezután kell véghezvinni, és azon múlna, elég jó vagy-e, akkor az egyetlen lehetséges következtetés: „Nekem ez nem fog menni!” Mivel azonban a bűnök bocsánatáról úgy hallottál, mint ami már elvégeztetett, képes voltál elfogadni. 

			Ugyanez igaz az üdvösséggel járó minden más áldásra, beleértve a gyógyulást is. Jézus már kiharcolta. A kereszten magára vette minden betegségedet, gyengeségedet és rendellenességedet a bűneiddel egy időben. Nem kell azon morfondíroznod: „Vajon meggyógyít Isten?” Éppúgy, ahogy a bűnbocsánat, a gyógyulás is elvégeztetett! Minden azon múlik, hogy hittel el tudod-e fogadni. Ha úgy tudsz hozzáállni, hogy a gyógyulás már végbement, akkor az meg is fog mutatkozni. Dicsőség az Úrnak! 

		

	
		
			7. fejezet – Isten legjobb megoldása

			2000 első felében a kegyelemről és a hitről tanítottam egy gyülekezetben, a texasi Lewisville-ben. Erről az igazságról már több ezerszer prédikáltam (könyv formájában „A Kegyelem és a Hit egyensúlya”  címmel jelent meg). Beszéltem a hit működéséről, és igyekeztem eloszlatni néhány téves felfogást (pl. hogy a hit arra irányul, amit Isten a jövőben fog tenni). A gyógyulás példájával illusztráltam, hogy az igazi bibliai hit afelé irányul, amit Isten kegyelméből már megtett. 

			Egy Chris Ochenski nevű ember részt vett azon az alkalmon, és a tanításról készült felvételt hazavitte beteg kislányának. Niki szerette az Urat, és szoros kapcsolatban volt vele, de tizenkilenc évesen már öt hosszú éve betegeskedett. 

			Tévútra ment hit

			Niki hitt az Úr gyógyításában, de az még nem vált valóra. Az Úr látomásokban elmondta neki, hogy meg fog gyógyulni. Emiatt hitt, és örült. Dicsérte Istent, bár az orvosa, aki hetente látogatta, már nem látott esélyt arra, hogy következő látogatásakor is élve találja. Niki haldoklott!

			Volt hite, csak nem jó felé irányult. Hitte, hogy Isten – majd valamikor - meg fogja gyógyítani őt. Passzívan várta az Urat, hogy tegyen valamit. Ekkor hallgatta meg tanításom hangfelvételét arról, hogy Isten már elvégezte, és a hit megragadva birtokba veszi azt, amit Ő már odaadott. Állításom, miszerint „a fokozatos csoda nem Isten legjobb megoldása!”, első hallásra alaposan felháborította Nikit. 

			Nem vagyok ellene a fokozatos csodáknak, és azt tartom, hogy a gyógyulás jó, bármilyen módon történik. Vannak azonban a gyógyulásnak olyan módjai, amelyek egyértelműen jobbak, mint a többi és Isten legjobbja mindenki számára az azonnali csoda! Hitünk miatt keletkeznek fokozatosan végbemenő csodák. A teológiánk – gondolkodásmódunk – csak lépésről lépésre engedi a csodát végbemenni. 

			Mivel az Úr azt mondta neki, hogy fokozatos csodát fog átélni, Nikit felháborította megjegyzésem. De mivel olyan jó volt a kapcsolata Istennel, egyszerűen csak megkérdezte Tőle. A tanítás hallgatása közben azt mondta a szívében: „Istenem, ehhez mit szólsz? Te mondtad, hogy fokozatos lesz a gyógyulásom!” Az Úr így válaszolt neki: „Niki, a hited szerint szóltam hozzád. Arra irányult a hited. Annyit tudtál elfogadni. Nekem oda kellett lehajolnom, ahol a hited volt, de én a legjobbat akarom számodra, az azonnali gyógyulást!” 

			Amint ezt megértette, Niki ráébredt, hogy már öt évvel korábban meggyógyulhatott volna. Passzívan várt az Úrra, és nem volt hite az azonnali gyógyulásra. Nem látta át, hogy a kegyelem és a hit hogyan működik együtt, hogy valóra váltsa, amit Isten már elvégzett. Azonban mindez kijelentéssé lett számára, és tudatosult benne, hogy a gyógyulása már megtörtént. 

			Helyes irányba terelt hit

			Másnap elmentem Ochenskiékhez. Azért imádkoztam, hogy Niki annyira dühbe jöjjön, hogy agresszív, erőszakos hittel meg tudja ragadni gyógyulását (Mt 11,12). Egészen addig képtelen volt saját maga enni, kimenni a mosdóba, vagy akár megfésülködni. Nem volt mozgásképtelen, de annyira gyenge és törékeny volt, hogy még a kezét sem tudta megemelni, nemhogy járni, vagy bármit tenni. Mégis, miután megérkeztem, annyira indulatba jött, hogy kezét a mellkasomnak támasztva eltolt az útból, felállt és járt!

			Pedig csak annyit tettem, hogy a megfelelő irányba térítettem Niki hitét! Azt gondolta, hogy várakozása volt a ’hit’, és előbb vagy utóbb Isten erre válaszolva meggyógyítja majd őt. Egyszerűen ennyit mondtam neki: „Nem, ez nem biblikus hit. Azt kell elhinned, hogy Isten már megtette, azután – hit által – „átnyúlni” a szellemvilágba, és elvenni azt, ami jogszerűen a tied!” Egy pillanat alatt megtapasztalta a gyógyulást, mihelyt elfogadta ezt a kinyilatkoztatást!

			Számomra is tanulságos volt! Megláthattam, hogy ennek az igazságnak a megértése milyen hatékonyan tereli a megfelelő irányba az ember hitét. Ezért próbálom megosztani ezt az igazságot ahány emberrel csak tudom. Mivel Niki gyógyulása drámaian illusztrálja ezt, filmet készítettünk belőle – „Niki Ochenski: Egy csoda története!” címmel -, mely azóta tízezrek életére volt hatással!

			Több embert láttam meggyógyulni az utóbbi néhány év során, mint korábban hosszú-hosszú időn keresztül. Egyszerűen azért, mert megértik ezt az igazságot, és így szólnak: „Most már nem Istentől kérem, hogy gyógyítson meg, elfogadom a gyógyulást, amit Ő már kirendelt”. 

			Ma, amikor imádkozok valakiért, már nem Istentől kérem a gyógyítást. Gyógyulással szolgálok feléjük, ha úgy tetszik, gyógyulást adok nekik, a gyógyulásnak ugyanazt az ismeretét, amit Isten elhelyezett bennem! Az eredmény mind nálam, mind másoknál összehasonlíthatatlanul jobb – dicsőség Istennek!

			Nyújtsd ki a kezed, és vedd át!

			Ugyanez vonatkozik az anyagi jólétre is! Isten már kirendelte számunkra az áldást, és a vagyonosodás erejét. Csak azt kell megtanulnunk, hogyan nyújtsuk ki kezünket hit által, és hogyan vegyük át!

			Isten nem közvetlenül az anyagiakat adja, hanem a megszerzésükhöz szükséges erőt.

			„Hanem gondolj arra, hogy Istened, az ÚR ad neked erőt a gazdagság megszerzésére, hogy fenntartsa szövetségét, amelyre esküt tett atyáidnak. Így van ez ma is”

			(5 Móz 8,18).

			Újjászületett hívőként már nálunk van Isten vagyonra és jólétre szóló ereje. El kell hinnünk a szívünkben, hogy már megvan, és hit által munkába állítanunk. 

			Több tényező is szerepet játszik, miközben ezt az erőt munkába állítjuk, hogy megláthassuk az anyagi áldást. Először is keresnünk kell Istent és az Ő országát (Mt 6,33). Bíznunk kell benne, és el kell kezdenünk adakozni. Fontos megértenünk, hogy mindig eltelik egy bizonyos idő a vetés és az aratás között. Nem szabad elfeledkeznünk arról, hogy dolgoznunk kell. Sok-sok gyakorlati dolog van, amit megtehetünk aktív együttműködésképpen Isten jólétre vonatkozó hittörvényeivel. 

			Az Úr mélyen bedolgozta ezeket az igazságokat az életembe. Feleségemmel eljutottunk az éhhalál küszöbéről oda, hogy megláthattuk Isten bőkezű gondoskodását, amivel az év minden napjának minden egyes órájában 1200 dollárt juttat nekünk az evangélium terjesztésére. Több tanításom is van, mely segíthet megérteni és elfogadni a jólétről szóló kijelentést: Kegyelem és hit az adakozásban, Sáfárság, Áldások és csodák, A partnerség ereje. A jólét egyszerűen azt jelenti, hogy Isten gondoskodása lehetővé teszi akaratának teljes mértékű betöltését életedben. Imádkozom, hogy meg tudd ragadni ezt a kijelentést, és maradéktalanul be tudd tölteni elhívásodat Őbenne!

			Mihelyt elhiszed, hogy Isten – kegyelméből – már gondoskodott jólétedről, máris munkába állíthatod hitedet ahhoz, hogy át tudd venni. Elkezdhetsz együttműködni az anyagiakat megszerző erővel és kenettel, ami már újjászületett szellemedben van. Ahelyett, hogy Istent kérnéd, ejtsen egy rakás pénzt az öledbe, miközben nézed az „Így fordul a gyomor” 547. epizódját a tévében, inkább felállsz, elindulsz és elkezdesz megérinteni dolgokat. Miért? Mert tudod, hogy Isten azt ígérte, hogy megáldja kezeid minden munkáját! (5 Móz 28,8.12)

			Amikor elkezded munkába állítani hitedet – tudva, hogy az a kenet meg fog mutatkozni, és az anyagi virágzás eljön –, akkor meg is fogod látni. Ha csak otthon üldögélsz, imádkozol, és arra vársz, hogy Isten valami csoda folytán pénzt tesz a tárcádba, abból nem lesz semmi. Isten azt ígérte, megáldja kezeid munkáját. A nullát akárhányszorosára áldja meg, az akkor is nulla marad (100 X 0 = 0). El kell hinned, hogy Isten már megtette az Ő részét, most te következel. Ne így: „Istenem, láttad: dolgoztam! Most már felszabadíthatod azt az erőt!” Nem! Azért dolgozz, mert hiszed, hogy Isten már neked adta a jólét megszerzésének kenetét. Most hitben cselekszel, hogy felszabadítsd azt az erőt, amely valóra váltja az Úr által már kirendelt anyagi áldást. Látod a különbséget?

			Isten cselekedett

			A megvallás nem készteti cselekvésre Istent. Tévedés azt gondolnunk, hogy ha elmondjuk 599-szer: „Sebeiben meggyógyultam”, arra kényszerítjük Őt, hogy gyógyítson meg. Istent nem vehetjük rá semmire. A hit nem mozdítja meg Őt. Isten – kegyelme által – már cselekedett, és ennél többet már nem fog tenni. Mindent odaadott. Szükségletünk bőséges kielégítést nyert, mielőtt még jelentkezett volna. Mivel az Úr már elvégezte, azért valljuk meg Isten Igéjét, hogy bátorítsuk saját szívünket, és hogy elüldözzük az ördögöt. Előfordulhat, hogy 599 megvallásba telik, mire ténylegesen elhisszük azt az Igét (Róm 10,17), de nem Isten az, akinek mozdulnia kell, Ő már megtette. A megvallás minket mozdít hitre, az ördögöt pedig félresöpri az útból, hogy láthatóvá váljon az áldás (Jel 12,11). 

			Ahhoz nem kell Bibliát olvasnunk, hogy megszerettessük magunkat Istennel! Semmivel sem fog jobban szeretni minket, mint amennyire már szeret, és semmivel sem fog kevésbé szeretni, ha nem olvassuk Igéjét. Ha olvassuk a Bibliát, azáltal mi fogjuk Őt jobban szeretni, ha pedig nem olvassuk, kevésbé fogjuk szeretni Őt. Az Ő szeretete nem változik, a mienk igen. Isten Igéje tartalmaz olyan dolgokat, amelyek előhozzák belőlünk ezt a szeretetet és mindazt, amit Ő már elhelyezett az életünkben. 

			Attól sem fog jobban szeretni, ha szent életet élünk, de szentségünk hiánya sem csökkenti felénk irányuló szeretetét. Isten – kegyelemből – ugyanúgy viszonyul mindenkihez. Ha viszont nem élünk szent életet, mi fogjuk Istent kevésbé szeretni. A bűnök keménnyé teszik a szívünket és érzéketlenné Isten dolgai iránt (Zsid 3,13). 

			Szükséges tanulmányozni az Igét, közösségben lenni hívőkkel, és jót tenni, de nem azért, hogy Istent cselekvésre késztessük. Ő már cselekedett. Nekünk kell – hit által – átnyúlni a szellemvilágba és átvenni, amit Ő nekünk szánt. A gyülekezetbe járás, bibliaolvasás, jó igei tanítás hallgatása nem Istent mozdítja meg, hanem a mi hitünket segíti! 

			Attól sem fog Isten jobban szeretni, hogy elolvasod ezt a könyvet: „Andrew könyvét olvasod! Kapsz 3 piros pontot. 5 piros pontnál meghallgatom egy imádat.” Ő nem így működik! Az Úr szeret, és kegyelmén nem változtat, hogy elolvasod ezt a könyvet, vagy sem. Viszont ennek az igazságnak a megértése nélkül nem fogsz tudni úgy viszonyulni Istenhez és kegyelméhez, mintha megértetted volna. E nélkül a kijelentés nélkül a hit nem fog ugyanazon a szinten működni az életedben. Ez a tanítás segíti a hitedet – pozitív válaszodat arra, amit Isten már elvégzett. 

			A bibliaolvasás és a gyülekezetbe járás segít. Ha tanulmányozod az Igét, és közösségben vagy más hívőkkel, szereteted felgerjed Isten iránt (Zsid 10,23-25). De az Úr akkor is ugyanúgy szeretne, ha soha többé nem mennél gyülekezetbe, vagy nem olvasnád a Bibliát. Csak éppen ez butaság lenne! Miért ne élnél az Istentől kapott lehetőségekkel, melyek segítenek hitben járni? 

			A hit válasz a kegyelemre

			Igen, szükség van a fent említett dolgokra, de nehogy azt gondoljuk, hogy cselekedeteinkkel Istent válaszra késztethetjük. Nem az Ő dolga válaszolni nekünk. Kegyelméből már mindent megtett. A mi dolgunk hittel válaszolni. A test cselekedetei és a törvényesség azon szorgoskodnak, hogy pozitív reakciót váltsanak ki Istenből. De az Úr azt mondta, Ő nem osztja meg dicsőségét senkivel. Nem mi vettük rá Isten arra, hogy üdvözítsen, gyógyítson, vagy anyagilag megáldjon. Mi csak hittel válaszolunk, hogy birtokba vehessük azt, amit Ő már elkészített. 

			Ne keverjük össze a kettőt. A hitünkkel nem késztethetjük Istent semmire, de éppen a hitünkkel tehetjük láthatóvá, amit Ő már elvégzett. Nem kényszeríthetjük Őt semmire, de a hitünkkel hozhatjuk elő, tehetjük láthatóvá, amit Ő már odaadott. Nagy különbség! 

			A hit egyszerűen pozitív reakciónk arra, amit Isten elvégzett. Nem mi aratjuk le a dicsőséget. Nem mondhatjuk, hogy mi vittünk véghez valamit. Isten ereje tette, nem a mienk. Nem Ő reagált arra, amit mi tettünk, mi reagáltunk az Ő kegyelmére. 

			Magában a hit vagy a kegyelem – egyik a másik nélkül – halálos! Ki kell egészíteniük egymást ahhoz, hogy megtapasztaljuk a bővölködő életet, amit Isten nekünk szánt. Az a hittanítás, hogy „Tégy valamit, hogy megmozdítsd Istent!”, halálos. A vége csak az lehet, hogy leragadunk a testnél, kiégünk, törvényhez ragadtak leszünk, és a cselekedetekre összpontosítunk. Másrészt viszont a kizárólagosnak tekintett kegyelem is halálos, az „Isten tesz mindent, és nekünk semmihez semmi közünk” hozzáállás, és az általa eredményezett passzivitás megakadályozza, hogy Isten áldásai megmutatkozzanak életünkben. Ráadásul még különböző magyarázatokkal is meg kell nyugtatni magunkat, hogy miért nem tapasztaljuk meg azt a bővölködő életet, amit Isten kegyelméből már odaadott, és Igéjében megígért. A kegyelem és a hit csak együtt munkálkodhat!

			„Többet fáradoztam”

			Pál megértette és alkalmazta ezt az igazságot. 

			„De Isten kegyelméből vagyok, ami vagyok, és hozzám való kegyelme nem lett hiábavaló, sőt többet fáradoztam, mint ők mindnyájan; de nem én, hanem az Istennek velem való kegyelme.”

			(1 Kor 15,10) 

			Pál együttműködött Isten kegyelmével. Nem azért dolgozott, hogy megkapja, hanem mert már megkapta. A hitben munkálkodással kinyújtotta kezét és átvette, amit Isten már elvégzett. Ez a kinyilatkoztatás!

			Imádkozom, hogy Isten adjon neked megértést és bölcsességet, hogy képes légy harmonizálni a kegyelemnek és hitnek ezt a kijelentését, és alkalmazni mindennapi életed során. E könyv többi része az eddig lefektetett alapokra épül. Olyan dolgokat osztok meg, amelyek bátorítanak és segítenek a sikeres megvalósításban. 

		

	
		
			8. fejezet  – Szellemben látni

			Áldottak vagyunk (Ef 1. fejezet). Isten elvégezte. Megáldott minket minden szellemi áldással Krisztus Jézusban (Ef 1,3).  Bennünk él az erő, amely Jézus Krisztust feltámasztotta a halálból (Ef 1,19-20). Mindent megkaptunk, amire valaha szükségünk lehet. Most már nem Istent kell kérnünk, hogy cselekedjen, hanem el kell hinnünk, hogy elvégeztetett, és felszabadítanunk, hogy láthatóvá váljon. 

			Isten – kegyelméből – már mindent elvégzett. Hitünk nem arra való, hogy Istent cselekvésre késztessük, hanem hogy pozitívan reagáljunk arra, amit ő már elvégzett. Mivel Isten már megtette, könnyű a hit, nem pedig kínlódás. Nem kell cselekedeteinkkel kicsavarnunk Isten karját. Hitünk egész egyszerűen pozitív válaszunk arra, amit Isten már elvégzett. 

			„Hogyan lehetséges ez?”

			Sokszor eltűnődünk: „Hogy is van ez?” Agyi áramköreink nem tudnak mit kezdeni az ellentmondással: „Szörnyen érzem magam, és támad a depresszió. Nem értem, hogyan állíthatod, hogy az Úr már mindent elvégzett, többet már nem fog tenni, és én már meggyógyultam. Az nem létezik, hogy ez így igaz legyen. Itt van az orvos jelentése, ez nem elég bizonyíték arra, hogy még mindig beteg vagyok?”  Vagy fájdalmaink vannak, és tüneteket tapasztalunk testünkben, amiből ezt a következtetést vonjuk le: „Nem, nem. Nem gyógyultam meg.” Ezek az igazságok egyszerűen meghaladják sokunk hitét, mivel annyira nyilvánvalóan ellentétben állnak azzal, amit megtapasztalunk a fizikai világban. 

			A Biblia egyértelműen tanítja, hogy Isten már megáldott minket. Bennünk van az erő, mely feltámasztotta Jézus Krisztust a halálból. Minden elvégeztetett, és nekünk adatott. Ha ez igaz, akkor hol van? A szellemvilágban! 

			Isten már cselekedett, és megáldott minket minden szellemi áldással. Minden, amire valaha szükségünk lesz (öröm, békesség, bölcsesség, kijelentett ismeretek, stb.) már megvan a szellemvilágban. 

			Ha nem értjük meg, hogy mindaz, amiről Isten gondoskodott (számunkra kirendelt), az a szellemvilágban van, akkor nem tudjuk majd megragadni ezt az igazságot. Miért? Mert a fizikai világ nem pontos tükörképe a szellemvilágnak. Hitünk a híd szerepét tölti be, amin keresztül a szellemvilág igazsága és valósága átkerülhet a fizikai világba. Sajnos nagyon kevés hívő használja hídnak a hitét azért, hogy Isten áldásai átjöjjenek a természetes világba. Ezért nem sokat látunk megvalósulni belőle. 

			Az új ember

			Az Úr az elsők között azt az igazságot nyilatkoztatta ki nekem, hogy megigazultam. Nem cselekedeteim által lettem igazzá, hanem ingyen ajándékként kaptam tőle az Ő cselekedetei alapján (2 Kor 5,21). Nem a szent élet vagy a jótettek igazítottak meg. Amikor újjászülettem, maga Jézus Krisztus lett az igazságom (1 Kor1,30). Újjászületett szellemem „igazságban teremtetett és igaz szentségben” (Ef 4,24). Új természetem eleve igaznak készült. Nem arról van szó, hogy fokozatosan válok igazzá. Szellememben igaz vagyok. Pontosan úgy, ahogyan minden újjászületett hívő!

			Megértettem ezt az igazságot az Igéből és elhittem a szívemmel, de tapasztalataim nem támasztották alá. A tükörbe nézve csak ráncokat láttam, szeplőket és pattanásokat. Érzelem- és gondolatvilágomtól nem állt távol a harag, a keserűség, kéjvágy és még sok más gusztustalan dolog. Ha erre néztem, tudtam, hogy nem vagyok olyan, mint Jézus. Akkoriban azt gondoltam, hogy amikor a Biblia Isten előtti igaz voltunkról beszél, az gondolataink, érzelmeink és tetteink bűntelen tökéletességét jelenti. Ezért szorgalmasan vizsgáltam fizikai cselekedeteimet (test), gondolataimat és érzelmeimet (mentális – emocionális világ, tehát a lélek), de még ekkor sem tudtam felfogni, hogyan lehetnék igaz. Ez hosszú időn át gondot jelentett számomra. Ekkor kaptam az Úrtól a szellem, lélek és test kijelentését (további tanulmányozásra lásd a Szellem, lélek és test  című könyvemet).

			A szellem, lélek és test kijelentéséből tudtam meg, hogy amikor a Biblia igaznak nevez, újjászületett szellememről beszél, nem a gondolataimról, érzelmeimről, cselekedeteimről és fizikai testemről. Kezdtem megérteni végre, hogy szellememben teljesen megváltoztam. Új teremtés vagyok. Új ember!

			„Ezért ha valaki Krisztusban van, új teremtés az: a régi elmúlt, és íme: új jött létre.”

			(2 Kor 5,17)

			Ráébredtem, hogy szellememben vadonatúj személlyé lettem! 

			Amikor végre már nem annak hittem, amit a tükörben látok, az elmémben gondolok, tetteimben megfigyelek, akkor győzelmet tapasztaltam keresztény életemben. Amikor olyannak láttam magam szellemben, amilyenek az Ige leír, elkezdtem megélni a megígért bővölködő életet (Jn 10,10). Hogyan történt? Isten Igéje által!

			„Úgy vagyunk e világban”

			Kizárólag Isten Igéje mutatja be a szellemvilágot megbízhatóan és pontosan. Jézus ezt mondta: 

			„A szellem az, aki életre kelt, a test nem használ semmit: azok a beszédek, amelyeket én mondtam nektek: szellem és élet.”

			(Jn 6,63, King James)

			Isten Igéje szellemi. A Biblia tájékoztat arról, hogy mi történik valójában a szellemvilágban. 

			Sokunknak ezért van nehézsége Isten Igéjének megértésével. A természetes világban próbáljuk felfogni, amiről a Biblia azt mondja, a szellemünkben van! Nézzük például az 1 János 4,17-et: „mert ahogyan ő (Jézus Krisztus) van, úgy vagyunk mi is ebben a világban” (a szerző zárójelezése). Nem a fizikai cselekedetekről beszél (test), sem a gondolatokról és érzésekről (lélek). Isten Igéjéből egyértelműen kiderül, hogy egy napon (a jövőben, amikor megérkezünk a mennybe) testünkben és lelkünkben (romlandó) befejeződik a tökéletessé válás folyamata (romolhatatlanná lesz) (1Kor 13,9-12; 15,50-54). Krisztus viszont már most tökéletes. Akkor hát mely részünk olyan tökéletes, mint Jézus? Újjászületett szellemünk!

			Amilyen Jézus – ebben a pillanatban –, olyanok vagyunk mi is ebben a világban. A szöveg nem arról beszél, amikor majd a mennybe megyünk. Itt és most, a földön. Nem mondhatjuk azt, hogy úgy cselekszünk, mint Jézus. Lehet, hogy cselekedeteid alapján jobb vagy, mint én, vagy talán már tökéletesebb vagy, mint korábban voltál, de fizikálisan, érzelmileg és gondolatvilágodban nem vagy olyan, mint Jézus. Csak úgy érthetjük meg az 1János 4,17-et, ha tudatosodik bennünk, hogy újjászületett szellemünkről beszél. Szellemben új emberré lettünk. Valódi önmagunk – akivé az örökkévalóság során leszünk – az, akik Krisztusban vagyunk. Azt nevezi az Ige „szellem szerint járásnak”, amikor megéljük azt, kik vagyunk Krisztusban (Gal 5,16 King James). Amikor elkezdünk szellemben járni, megtapasztaljuk Isten erejét életünkben. 

			A szellemi tükör

			Isten Igéje szellemi tükör. Amikor belenézünk, meglátjuk, kik vagyunk szellemben (2 Kor 3,18). Mindig Krisztust látjuk meg magunkban, a dicsőség reménységét (Kol 1,27). Ez még nagyobb jelentőséget kölcsönöz a Jakab levél 1,22-25 verseiben írtaknak (a szerző zárójelezése): 

			„Legyetek az igének cselekvői, ne csupán hallgatói, hogy be ne csapjátok magatokat. Mert ha valaki csak hallgatója az igének, de nem cselekszi, olyan, mint az az ember, aki a tükörben nézi meg az arcát. Megnézi ugyan magát, de elmegy, és nyomban el is felejti, hogy milyen volt. De aki a szabadság tökéletes törvényébe tekint bele, (az igébe, különösen az újszövetségbe), és megmarad mellette, úgy hogy nem feledékeny hallgatója, hanem tevékeny megvalósítója: azt boldoggá teszi cselekedete.”

			Amikor belenézünk a tükörbe (Isten Igéjébe), felfedezzük identitásunkat Krisztusban (kik vagyunk szellemben), s az így szerzett ismeret alapján cselekszünk hitben, megtapasztaljuk Isten életadó erejét életünkben. 

			Ha azt mondanám neked, hogy kócos a hajad, honnan tudhatnád, hogy igazat mondok-e? Arra nem támaszkodhatsz, hogy milyennek érzed a hajad. Az egyetlen esélyed, ha belenézel egy tükörbe. Ha elhiszed, amit látsz, akkor a látottak alapján fogsz cselekedni, és ha elfeküdted a hajad, megfésülöd. Bíznod kell a tükörben, hogy az igazat mondja. 

			Amit a tükörben látsz, az csak tükörkép. Nem igazi önmagadat látod. Igazából soha nem is láttad a saját arcodat. Ez így van, gondold csak meg! Amikor az arcodat szemlélted a tükörben, vagy egy rólad készült képet nézegettél, netán egy portrét, nem közvetlenül a saját arcodat láttad. Honnan tudhatod, hogy az ilyen képek pontosan adják-e vissza az arcodat? Néztél már görbe tükörbe? Mindenki tudja, hogy a magazinok képeit retusálják, hogy tökéletessé tegyék. Az eltorzított arcokat ábrázoló karikatúrák egy külön művészeti ágat képviselnek. Tehát ha tükörbe nézel, bíznod kell benne, hogy az nem torzít.

			Ugyanígy van, amikor Isten Igéjének szellemi tükrébe nézel. Az Ige elmondja neked, ki vagy, és mit kaptál Krisztusban. Szellemi igazságokat jelent ki, és a szellemvilág történéseit. Ha életet és békességet akarsz megtapasztalni, akkor szellemi módon kell gondolkoznod. 

			„Akik pedig test szerint élnek (nem szükségszerűen bűnben, csak természet szerint), a test dolgaival törődnek, a lélek törekvése pedig élet és békesség” 

			(Róm 8,6 - a szerző zárójelezése) 

			Nem tudsz elindulni Isten természetfölötti dolgaiban, amíg a természetes világ uralkodik rajtad, az, amit látsz, hallasz, érzel. Ha csak azt hiszed el, amit érzékszerveid megerősítenek, akkor testi gondolkodású vagy. Ha csak azt fogadod el létezőnek, ami „tudományos bizonyítást nyert”, akkor a természetes világ csapdájába estél. Isten Szellem és a szellemvilágban cselekszik (Jn 4, 24). Ha együtt akarsz mozdulni Istennel a természetfölötti világban, és megtapasztalni az életet és békességet, szellemi gondolkodásúvá kell válnod. 

		

	
		
			9. fejezet – A szellemvilág valóságos

			Sokan megértik Isten cselekedeteit az Írásokból, de azután falba ütköznek: „Az Ige azt mondja, hogy minden elvégeztetett, mégsem látom, hogy áldott lennék, nem érzem magam gyógyultnak, és egyáltalán nem úgy tűnik, mintha akár csak nyomokban is bennem lenne Isten ereje és kenete. Nem érzek semmit, a kezem se bizsereg! Hogy mondhatsz ilyet, hogy képes vagyok betegeket gyógyítani, halottakat feltámasztani, és így tovább?” Mindezek a szellemvilágban vannak, nem a fizikaiban. Két külön világ létezik. 

			A 2 Királyok könyve 6. fejezetében Szíria királya hadat viselt Izrael királya ellen. Csapatokat küldött ki, hogy csapdába ejtsék Izrael királyát. De minden alkalommal a csapdát állítók estek csapdába. Mintha Izrael király előre tudta volna Szíria királyának csatatervét. 

			Miután ez többször is előfordult, Szíria királya meglehetősen bosszús lett. 

			„Felháborodott emiatt Szíria királya, összehívatta udvari embereit, és ezt mondta nekik: Miért nem jelentitek nekem, ki tart a mieink közül Izrael királyával?”

			(2 Kir 6,11)

			Más szóval ezt kérdezte: „Ki az áruló? Valaki kémkedik!”

			„Ekkor az egyik udvari embere így szólt: „Senki, uram király! De az Izraelben lévő Elizeus próféta megmondja Izrael királyának még azokat a dolgokat is, amelyekről te a hálószobádban beszélsz.” 

			(2 Kir 6,12)

			Elizeus, aki hallgatott Istenre, mindig elmondta Izrael királyának, mi történik. A király megbízott abban, amit a próféta a szellemvilágban látott és hallott, és aszerint cselekedett. Így volt képes minden egyes alkalommal túljárni a szíriaiak eszén.

			Szellemi igazság kontra fizikai igazság

			Szíria királya úgy döntött, hogy elfogatja Elizeust. 

			„Akkor lovakat, harci kocsikat és tekintélyes sereget küldött oda. Azok megérkeztek éjjel és körülvették a várost (ahol Elizeus volt). Amikor az Isten emberének a szolgája korán felkelt és kiment, már körülvette a várost a sereg lovakkal, meg harci kocsikkal. A szolgája így szólt hozzá: Jaj, Uram! Mi tegyünk?” 

			(2 Kir 14,15 - a szerző zárójelezése) 

			Talán nem túlzás, ha azt állítjuk, a szolga pánikba esett. 

			Látta a sereget, tudta, miért jöttek, és bepánikolt! Nyilván tudta, hogy gazdája, Elizeus informálta Izrael királyát Szíria királyának haditervéről. De figyeljük csak a próféta válaszát: 

			„Ne félj, mert többen vannak velünk, mint ővelük!”

			(2 Kir 6,16) 

			Ha nem értjük, hogy az élet több annál, mint amit látunk, hallunk, érzünk, azt is gondolhatnánk, hogy Elizeus hazudott. Ha számunkra nem létezik realitás a fizikai világon túl, nem is értjük meg azokat, akik hitben működnek. Azt gondolhatjuk, egy hívő csak mondja, hogy meggyógyult – közben dehogy –, mert reméli, hogy akkor valóra válik. Hallottam egyszer, amint valaki így prédikált: „Azt kell mondanunk, hogy úgy van, amikor nincs úgy, azért, hogy úgy lehessen.” Nem igaz! Csak önámítás, és elme-manipuláció. Aki igazán hisz, az egyszerűen arról beszél, ami szellemben igaz, csak a fizikai világban még nem manifesztálódott, nem vált láthatóvá. 

			Tudatában kell lennünk, hogy a fizikai igazság nincs mindig egyetértésben a szellemi igazsággal. De ha a szellemi igazság alapján hiszünk, beszélünk és cselekszünk, az le fogja győzni a fizikai igazságot. Rendíthetetlen hitünk Isten örökkévaló Igéjében képes megváltoztatni az ellentétes, ideiglenes világot. Így válik igazzá a természetes világban, ami már igaz a természetfelettiben. 

			Aki igazán hitben jár, azt vallja meg, amit Isten szellemben már elvégzett. Ezért igazat szól, amikor azt mondja: „Áldott vagyok! Mindenem megvan, jólétben élek!” Még akkor is, ha a bankszámlája mínuszban van. Ezért állíthatjuk fájdalmak és a betegség tünetei közt: „Sebeiben meggyógyultam, gyógyulásom elvégeztetett!” Nem csak „tettetjük, amíg meg nem látjuk”. Ahogyan tovább haladunk hitben, a természetfeletti igazság meg fog mutatkozni a természetes világban. 

			Elizeus pont ezt tette! Megvallotta: „Ne félj, mert többen vannak velünk, mint ővelük!” (2 Kir 6,16) Ha a fizikai világ – amit látunk, hallunk, érzünk - realitásán kívül nem létezik más valóság, akkor a próféta hazudott. De természetesen létezik szellemvilág.

			„Uram, nyisd meg a szemét!”

			A szolga nem hitben látott, mint Elizeus. A próféta magabiztos válasza nyilvánvalóan megdöbbentette őt. Ekkor Elizeus így imádkozott:

			„Uram, nyisd meg a szemét, hadd lásson! És az Úr megnyitotta a szolgának a szemét, és az meglátta, hogy tele van a hegy Elizeus körül tüzes lovakkal és harci kocsikkal.” 

			(2 Kir 6,17)

			A fiatalember testi szemei már rég nyitva voltak, szerintem még ki is guvadtak az értük jövő szíriaiak láttán! De Isten megnyitotta szívének szemeit, hogy láthasson szellemben. Így láthatta meg a körülöttük lévő tüzes lovakat és harci kocsikat!

			Igenis képes vagy meglátni a láthatatlant! Ne engedd, hogy természetes szemed látóereje korlátozzon! Isten Igéjén keresztül láss a természetes világon túlra! Szíved szemeivel képes vagy látni a szellemvilágban! 

			Jézus ugyanerre gondolhatott, mikor azt mondta: ”Akinek van füle, hallja!” (Mt 11,15). Az Őt hallgató emberek mindegyikének volt testi füle a feje két oldalán, és hallotta Jézus szavait, de Ő azokról beszélt, akik készek szívükkel meghallani Őt, és befogadni szavait lényük legbelsejébe. Ahhoz, hogy Istennel járhassunk és élvezhessük áldásait, meg kell tanulnunk a szívünkkel érzékelni olyan dolgokat, amiket természetes érzékszerveinkkel képtelenek vagyunk. Ezért imádkozott Elizeus a szolgájáért. Isten válaszolt, a szellemi szemek pedig megnyíltak és meglátták az őket körülvevő angyali sereget. 

			Az angyalok nem akkor érkeztek, amikor a szolga meglátta őket. Már ott voltak, csak ő nem volt tudatában jelenlétüknek. 

			Látom, ha hiszem

			Az Ige nem említi, hogy Elizeus szemei is megnyíltak volna. Nem látta, amit a szolgája, de nem is volt rá szüksége. Hitte Isten ígéretei alapján. 

			Akkorra már Isten sok ígérete elhangzott. Dávid korábban volt próféta, és számos dolog mellett ilyet is írt:

				„Mert megparancsolja angyalainak, hogy vigyázzanak rád minden utadon, kézen fogva vezetnek téged, hogy meg ne üsd lábadat a kőben.”

			(Zsolt 91,11-12)

			Sok más ígéret is szólt angyalokról, emellett Elizeus korábban már testi szemeivel is láthatta Isten lovait és harci kocsijait (2 Kir 2,11-12). Úgy tűnik, esetünkben Elizeusnak elég volt hinnie, nem kellett látnia.

			Hívőként sok szellemi igazság és realitás van bennünk és körülöttünk, nagy részüknek azonban nem is vagyunk tudatában. Testi gondolkodásunk korlátai miatt hajlamosak vagyunk csak azt elhinni, ami a természetes érzékszerveinkkel megtapasztalható. Túl kell lépnünk a fizikai világon, rá kell ébrednünk a szellemvilág valóságára!

			Szellemben Isten már meggyógyított téged. Elküldte áldásait. Örömöt kaptál tőle, békességet és szeretetet. Mindezek, és még annyi minden más bőségesen megvannak benned – újjászületett szellemedben. De mielőtt meglátnád őket kívül (anyagi módon is valóra válva), meg kell látnod őket belül (a szíved szemeivel).

			A szellemvilág nem kitaláció, nem meseország. Valóság! Sőt, a szellemvilág hozta létre a fizikai világot. Minden láthatót és érezhetőt a láthatatlan hozott létre.

			„Hit által értjük meg, hogy a világokat Isten szava alkotta, úgy, hogy a nem láthatókból állt elő a látható.”

			(Zsid 11,3)

			Isten szellemi anyagból – a természetfeletti világban valóságos dolgokból – hozta létre a fizikai világot. Az alkotó és fenntartó erő a szellemvilág, és az mindig nagyobb, mint az, amit fenntart. A Teremtő mindig nagyobb, mint a teremtés. Isten örökkévaló szemszögéből nézve a természetfeletti világ valóságosabb, mint a természetes.

			Elizeus tisztában volt ezzel. Mivel hitte, hogy angyali védelem veszi körül, bátran az ellenség elé lépett, fölemelte kezét, és vaksággal verte meg őket. Azok a hirtelen támadt sötétségükben elkezdtek körbetapogatózni. Elizeus megparancsolta nekik, hogy fogják meg egymás kezét, és így szépen, egysoros vonalban odavezette őket Izrael királyához. Akkor imádkozott, és szemeik megnyíltak (2 Kir 6,18-20). Elizeus foglyul ejtette az egész szíriai sereget, mert hitt abban az erőben, ami rendelkezésére állt a szellemvilágban. Tudta, hogy ott van az az erő, és használhatja azt. Mindehhez semmilyen természetes fegyvert nem használt, csak a természetfelettit. A szellemvilág valóságos! 

		

	
		
			10. fejezet – Ahol Isten cselekszik

			Dániel szintén egyértelmű példája a szellemvilág valóságának. Imában kijelentett ismeretet kért Jeremiás próféciájáról, amely - úgy tűnt - nem valósult meg (Dán 9,2).

				„Ez az ország szörnyű romhalmazzá lesz, és ezek a népek Babilónia királyának fognak szolgálni 70 esztendeig.”

			(Jer 25,11) 

			Több mint 70 év telt el. Az Úr megmutatta Dánielnek, hogy itt az évek 70 hetéről van szó (490 év) nem 70 évről (Dán 9,24).

			Tehát Dániel imában kijelentést kért.

			„Az Úristenhez fordultam, hozzá folyamodtam imádsággal és könyörgéssel, böjtölve zsákruhában és hamuban. Imádkoztam Istenemhez, az Úrhoz, és vallást téve ezt mondtam...”

			(Dán 9,3-4) 

			Imája folytatódik egészen a 19. versig: 

			„Uram, hallgass meg! Uram, bocsáss meg! Uram, figyelj ránk, és cselekedj, ne késlekedj! – Önmagadért, Istenem, hiszen a te nevedről nevezték el városodat, és népedet!”

			Három perc

			„Még beszéltem, imádkoztam, vallást téve vétkemről és népemnek, Izraelnek a vétkéről, és könyörögtem Istenemhez, az Úrhoz, Istenem szent hegyéért; még mondtam az imádságot, amikor Gábriel (ugyanaz az angyal, aki megjelent Zakariásnak és Máriának a Lukács 1, 19-ben és 26-28-ban), az a férfi, akit azelőtt láttam a látomásban, sebesen hozzám repült, és megérintett engem az esti áldozat idején. Magyarázni kezdett, és így beszélt hozzám: Dániel, azért jöttem ide, hogy megértésre tanítsalak.”  

			(Dán 9,20-22, a szerző zárójelezése)

			Dánielnek körülbelül három percébe került ez az ima (Dán 9,4-19). Még imádkozott, mikor Gábriel megjelent és közölte, „meghoztam a választ!” Ugye milyen csodálatos lenne, ha minden imánk beteljesedne három perc alatt? 

			Figyeljük meg, mit válaszolt Isten: „Amikor könyörögni kezdtél, egy kijelentés hangzott el, és én azért jöttem, hogy elmondjam azt neked, mivel te kedves vagy Isten előtt. Értsd meg a kijelentést és értsd meg a látványt!” (Dán 9,23, a szerző kiemelése)

			Isten cselekedett a szellemvilágban, és kiadta a parancsot Dániel imája elején. Mégis, hozzávetőleg három percre volt szüksége Gábrielnek, hogy megjelenjen! 

			Miért nem azonnali beteljesedés?

			Azt feltételeznénk, hogy Istennek nem kell törődnie ilyesmivel, mint idő, űr vagy távolság. Itt azonban egyértelmű bibliai példát láthatunk, ahol Isten parancsolt egyik angyalának, akinek utána három percre volt szüksége, hogy megjelenjen. Nem hosszú idő, de egyértelműen rámutat, hogy Isten már cselekedett a szellemvilágban, mielőtt bármilyen szemmel látható jele lett volna. 

			Azt gondolhatnánk, hogy amikor Isten elhatároz valamit, abban a pillanatban, ahogy kigondolja – bumm! –, azonnal meglátjuk azt a természetes világban. Fel sem merül bennünk, hogy az Urat akadályozhatná vagy korlátozhatná bármi. Ez az eset azonban jó példa rá, hogy Isten kiad egy parancsot, mely után három percig nem történik semmi. 

			A Biblia nem szolgál magyarázattal arra nézve, hogy mi történt ezalatt. Talán ennyire volt Gábrielnek szüksége, hogy összecsomagoljon. Lehet, hogy az Univerzum másik végén volt, és három percbe telt, hogy megtegyen százmilliárd fényévet. Nem tudhatjuk. Mindenesetre ez a három perc alátámasztja azt az alapelvet, miszerint Isten már kiadta a parancsot a természetfölötti világban, mielőtt annak látható jele lett volna a természetesben. 

			A tizedik fejezetben Dániel újra imádkozott. Feltételezhetjük, most már sokkal bátrabb szívvel tette a 9. fejezetben megtapasztalt erőteljes és viszonylag gyors imameghallgatás után. Bár ugyanaz az ember imádkozott, az eredmény egészen más lett! 

			Démoni ellenállás

			Szeretem Dániel példájával illusztrálni, hogyan válaszol Isten az imáinkra. Ha a saját életemből vennék példát, azt könnyen leszerelhetné bárki, mondván: „Andrew, te más vagy, mint én! Biztos Isten egyik kedvence vagy! Van, akinek az imáját az Úr jobban meghallgatja, mint másokét.” Dániel példájába nem köthetünk bele. Az imádkozó személye mindkét esetben ugyanaz volt, azonban az eredmény mindkét esetben különböző lett. 

			Ezúttal három hétbe telt – nem három percbe –, mielőtt Dániel megláthatta imája beteljesedését. 

			„Azokban a napokban én, Dániel, gyászoltam három egész héten át. Ízletes ételt nem ettem, húst és bort nem vettem a számba, olajjal sem kentem meg magamat, míg el nem telt a három hét.”

			(Dán 10, 2-3)

			Dániel böjtölt és ismét imádkozott, de az eredmény rosszabb lett, nem pedig jobb.

			„Ekkor megérintett egy kéz, és fölsegített térdeimre és tenyereimre. Ezt mondta nekem: Dániel, te kedves férfiú! Értsd meg azokat, amiket elmondok neked, és állj fel, mert neked hoztam üzenetet! Amikor így szólt hozzám, reszketve felálltam.”

			(Dán 10,10-11)

			Miért válaszol Isten az egyik imára három perc alatt, a másikra pedig három hét alatt? Elgondolkodtál már ezen? Tapasztaltad már, hogy Isten valamit gyorsan megtett érted, de más alkalommal hetekbe, hónapokba, még talán évekbe is telt? Egész idő alatt vártad, hitted és azon tűnődtél: „Istenem, miért csinálod ezt? Miért telik ilyen sok időbe, hogy válaszolj az imámra?” Ez a kérdés nem állja meg a helyét. A következő vers magyarázatot ad arra, hogy miért:

			„Majd ezt mondta nekem: Ne félj, Dániel, mert az első naptól fogva, hogy rászántad magad a dolgok megértésére, megalázkodva Istened előtt, meghallotta szavadat Isten, és én a te szavaid miatt jöttem.”

			(Dán 10,12, a szerző kiemelése)

			Isten kiadta a parancsot, és válaszolt már a legelső napon, de az nem vált láthatóvá, csak három héttel később. Miért? Démoni ellenállás miatt!

			„A perzsa birodalom vezére ugyan utamat állta huszonegy napig, de Mihály, az egyik legfőbb vezér (ő is egy angyal; lásd: Júd 9, és Jel 12,7) segítségemre jött. Ezért kellett ott maradnom a perzsa birodalomban.” 

			(Dán 10,13, a szerző zárójelezése)

			Három hétre és segítségre volt szüksége az angyali futárnak ahhoz, hogy áttörjön a démoni ellenálláson, és kézbesítse Dániel imameghallgatását! 

			Akadályok

			Isten mindkét esetben azonnal cselekedett. Nem úgy történt, hogy az egyik esetben három perc múlva válaszolt, a másikban három hét múlva. Mindkét esetben haladéktalanul megválaszolta Dániel imáját. Nem Isten volt a változó tényező, Ő nem lett más, állandó maradt. Az ószövetségi Dániel hitben várva várta, amit Jézus később elvégzett. Ma, újszövetségi hívőkként, visszatekinthetünk arra, amit Isten már megtett Krisztus által. Elvégeztetett!

			Istennél nincsenek három perces, és három hetes imameghallgatások. Az Úr haladéktalanul válaszol mindenre. Minden szükséged betöltetett már. Elvégeztetett. Ő kirendelte, mielőtt még a szükségleted jelentkezett volna. Isten egyformán válaszol mindenkinek. Azonban mi (emberek) nem fogadjuk egyformán. Isten már megtette, ami rajta múlott, de vannak akadályai annak, hogy amit ő elvégzett a szellemvilágban, az megjelenjen a teremtett világban. 

			Sokszor tévesen azt feltételezzük, hogy az ördög mindenható és mindentudó. Ezzel igazából azt mondjuk, hogy a Sátánra jobban lehet számítani, mint Istenre! Nem vagyunk benne biztosak, hogy az Úr megválaszolja-e imánkat, ha nem teszünk mindent úgy, ahogy kell. De arról meg vagyunk győződve, hogy az ördög rögtön elnyel minket, ha csak egy apró dolgot is rosszul teszünk. Azt gondoljuk, az ördög mindig lesben áll, és rögtön lecsap. „Az ellenség ezt csinálja, meg azt teszi, a Sátán ezt mondja, meg azt!”

			Meg kell látnunk, hogy csak egy ördög van, és nincs jelen mindenütt. Egyszerre csak egy helyen képes lenni. Tehát eleve lehetetlen, hogy a Sátán személyesen kísértsen minden hívőt, aki erre panaszkodik. Persze a sötétség országa ellenünk van, de akkor sem kellene ekkora jelentőséget tulajdonítanunk az ördögnek. Nem mindenható. Melléfog, nem is ritkán.

			Nagyon is elképzelhető, hogy a Dániel könyve 9. fejezetében az ördög nem volt résen. Talán a sebei nyalogatásával volt elfoglalva, és duzzogásában tévesen ítélte meg Dániel veszélyességét. De lehet, hogy szabadságra ment. Talán elfáradt és lefeküdt aludni. Túlértékeljük az ördögöt. Annyi biztos, hogy aki harcba bocsátkozik Isten ellen, az nem lehet egy lángész. Nem állítom, hogy teljesen ostoba, csak azt, hogy képes alaposan elszúrni a dolgokat. 

			A változó

			Tehát a 9. fejezetben Dániel imája eljutott Istenhez, és Gábriel megjelent a válasszal három perc múlva. A Sátán szerephez sem jutott. De miután Dániel ilyen erőteljes kinyilatkoztatást kapott, és több fontos dolgot is prófétált a Messiásról, az ördög csatarendbe állította erőit, hogy gondoskodjon róla, Dániel soha többé nem fog ellenállásmentesen imádkozni.

			Nem Isten és nem Dániel, hanem a Sátán volt a változó tényező. Van úgy, hogy harcol ellenünk, van úgy, hogy nem. Nem tudom, hogy miért teszi, vagy miért nem, csak azt tudom, hogy túl sok mindent tulajdonítunk az ördögnek, amikor azt feltételezzük, hogy ő következetes, és mindig résen van. A Sátán nagyon is sokszor elszúrja!

			Az Írásban nem találunk utalást arra, hogy a démonok szaporodnának, vagy démongyerekeik lennének. Ennélfogva biztonsággal feltételezhetjük, hogy a földön működő gonosz szellemek száma nem növekedett az évszázadok és évezredek során. Vagy Ádám és Éva idejében volt hatalmas az egy főre eső démoni létszám, vagy ma van túl kevés belőlük. Legalább hatmilliárdan élünk ezen a bolygón. Ha mindegyikünknek van személyes démonja, akkor annak idején, az első emberpárt és gyermekeiket hatmilliárd démon kellett, hogy támadja. Ha viszont eleve nem volt olyan sok, akkor ma számítanak hiánycikknek a gonosz szellemek. Én személy szerint nem hiszem, hogy az ördög mindent megtehet, amit megpróbál. Az ellenünk való harcba bevethető erői nagyon is korlátozottak. Szerintem gyakran már csak azért is békén hagy embereket, mert nincs energiája mindenkire. 

			Tehát Dániel imája – miért, miért nem – ellenállás nélkül eljutott Istenhez a 9. fejezetben, de a Sátán akadályozta azt a 10.-ben. Ma, ha imádkozunk, és nem tapasztalunk azonnali választ, megharagszunk Istenre és méltatlankodunk, mi van már. Ahelyett, hogy azt mondjuk: „Istenem, imádkoztam és semmi nem történt. Mikor válaszolsz?”, inkább így imádkozzunk: „Atyám, tudom, hogy hűséges vagy. Köszönöm, hogy válaszoltál. Tudom, már nem kell sok ahhoz, hogy meglássam valóra válni!” Ne veszítsd el a hitedet csak azért, mert három hétig kell várni a beteljesedésre!

			A híd

			Mi történt volna, ha a 10. fejezetben Dániel feladta volna a hit harcát, és a huszadik napon abbahagyta volna az imát? Így is okoskodhatott volna: „Legutóbb Isten három perc alatt válaszolt. Ezúttal holnap lesz három hete, hogy imádkozom. Nekem ebből elég!” Ha Dániel feladta volna, nem látta volna meg imája válaszát. Habár Isten már kiadta a parancsot, a futár pedig már úton volt, a démoni ellenállás győzedelmeskedett volna, ha Dániel nem tart ki hitben. 

			Isten a bennünk munkálkodó erő szerint cselekszik (Ef 3,20). Ezért kell hinnünk! Hitünk az a híd, amelyen keresztül Isten gondoskodása átkelhet a természetfölötti világból a természetesbe. Nekünk kell létrehoznunk ezt a hidat. Isten szellem, és Ő a szellemvilágban tevékenykedik (Jn 4,24). Hogy a szellemi igazság láthatóvá lesz-e az anyagi világban, az nem Isten imamegválaszolásától függ, hanem attól, hogy képesek vagyunk-e – hit által – átnyúlni a természetfölöttibe, és áthozni áldásait a természetesbe. Hitünk jelenti a hidat Isten számára e két világ között. 

			Isten semmit sem tesz nélkülünk, mi pedig képtelenek vagyunk bármit is tenni nélküle. Ő az, aki kezdeményezőként elrendel valamit szellemben, de azután azt rajtunk keresztül juttatja át a természetes világba. Ez hatalmas kinyilatkoztatás!

			Hatalom + erő = felelősség

			Dániel kitartott az imában. Talán tisztában volt a fenti szellemi igazságokkal, talán nem, de azt tudta, hogy Istennél van a válasz imájára, és egyszerűen nem volt hajlandó feladni, míg meg nem látta annak megvalósulását. Az Ige nem tér ki rá, hogy az angyal látogatása és magyarázata előtt Dániel tudta-e, mi történik a szellemvilágban, mialatt ő imádkozik. Az ő szemszögéből úgy is tűnhetett, Isten figyelmen kívül hagyja őt. Mégis kitartott, és folytatta imáját hitben. De még ha Isten meg is mutatta volna neki, hogy démoni erők akadályozzák a válasszal útnak indult futárt, Dániel akkor sem tehetett volna semmit. Miért? Az ószövetségi szenteknek nem volt ereje vagy hatalma az ördög fölött. 

			Isten erőt és hatalmat adott nekünk, újszövetségi hívőknek, ez azonban felelősséggel jár. 

			„Engedelmeskedjetek azért az Istennek, de álljatok ellene az ördögnek, és elfut tőletek.”

			(Jak 4,7)

			Ha nem állunk ellen az ördögnek, nem fut el. Igaz, Isten mögöttünk álló erejének köszönhetjük, hogy működik a dolog, de attól még tőlünk fut el az ördög. Nem kérhetjük Istent, hogy ő dorgálja meg az ördögöt helyettünk. Nekünk adta ezt a hatalmat!

			Sokszor csak imádkozunk, és utána passzívan megállunk „hitben” és csak állunk, és állunk türelmesen várva, míg végül – jó esetben – megkapjuk imánk válaszát. Ha megkapjuk, az azért van, mert olyanok vagyunk, mint egy csontjához ragaszkodó kutya. Makacsul kitartunk minden fájdalom, negatív körülmény, ördögi üldözés ellenére. Végül azért kapjuk meg imánk válaszát, mert a Sátán legkegyetlenebb támadása ellenére is talpon maradtunk. Mulasztásunk kettős: (1) nem tudatosul bennünk, hogy az ördög akadályozza imánk megvalósulását, (2) nem élünk a nekünk adatott erővel és hatalommal, hogy közbelépjünk.

			Újjászületett hívőkként másképp imádkozhatunk, mint az ószövetségiek. Csak az illusztráció kedvéért tételezzük fel, hogy Dániel újjászületett, és a 10. fejezetben rendelkezett az újszövetségi hívő előjogaival. Miután imádkozott, de nem látta a választ megmutatkozni három percen belül, mondhatta volna: „Istenem, te ugyanaz vagy tegnap, ma és mindörökké” (Zsid 13,8). Ha előző alkalommal már az imám elején kiadtad a parancsot, tudom, hogy ezúttal is ugyanazt tetted. Meghallgattad imámat. Atyám, köszönöm, hogy a válasz már úton van. Mivel már kiadtad a parancsot, kérlek, mutasd meg, mi az akadály.”

			Isten megmutatta volna Dánielnek: „Imád démoni ellenállásba ütközik.” Ekkor Dániel felállhatott volna, és megdorgálhatta volna azt a démoni erőt. Újjászületett hívőként hatalmat vehetett volna az ördögön és félre parancsolhatta volna az útból. Ez drámaian lecsökkentette volna az „ámen” és a „már itt is van” közti időt. Újszövetségi hívőként megtehette volna, de mivel ószövetségi szent volt, nem tehette meg. Azt tette, amit tehetett, kitartott. 

			Ha megértjük ezeket az alapelveket, bátoríthat minket a tudat, hogy Isten már elvégezte, Ő már kiadta a parancsot a válaszra, de annak még meg kell érkeznie a természetfölöttiből a természetes világba, s ennek megtörténtét számos dolog akadályozhatja. Nincs lehetőségem mindent felsorolni ebben a könyvben, amit az Úr mutatott nekem, de néhány példát szeretnék bemutatni illusztrációként.

		

	
		
			11. fejezet – A válasz szellemben van

			Gyakran előfordul, hogy imádkozunk valamiért, és elvárjuk, hogy Isten azonnal válaszoljon. Ha nem történik semmi, kételkedni kezdünk: „Istenem, miért nem teszed meg, amit kérek?” Pedig az Úr már megtette, ami rajta áll. Ő már kirendelte az anyagi áldást minden hívőnek (5 Móz 8,18). Isten minden kereszténynek adott erőt, kenetet és képességet az anyagiak előteremtésére. A Zsoltárok 35,27 beszél arról, hogy Ő kívánja „az ő szolgájának jólétét” (King James). Szellemben bőséges ellátás áll rendelkezésére minden újjászületett hívőnek (2 Kor 8,9).

			Isten személyesen nem ad pénzt. Erőt ad a megszerzéséhez, de nem pottyant készpénzt a tárcánkba. Ad kenetet – ami képességet jelent -, de nekünk kell elindulnunk és rávetni a kezünket valamire. Sok keresztény, aki anyagi áldásért imádkozik, azért nem kap választ, mert azt gondolja, hogy Isten személyesen fogja neki adni az áldást. Isten megáldja kezeink munkáját, de ahhoz előbb dolgozniuk kell azoknak a kezeknek!

			A gondoskodás emberek útján érkezik

			Gyakran mi magunk akadályozzuk meg, hogy amit Isten szellemben kirendel számunkra, fizikailag is megjelenjen. Sokan azért élnek segélyből, mert alkalmi munkával nem lehet sokat keresni. Tétlenségükben egyre csak Istenhez imádkoznak, hogy pottyantson áldást az ölükbe. De Isten nem tudja megáldani és megsokszorozni a segélyt, mert nem teszünk érte semmit. Ha viszont munkát vállalunk – legyen az akár alkalmi is, amely nem fizet sokkal többet a segélynél –, azt Isten el tudja kezdeni megsokszorozni. Ha dolgozunk, akkor tud Ő is anyagiakat és jólétet adni. 

			Isten másokat is használ, hogy megáldjon minket.

			„Adjatok, és adatik nektek: jó, megnyomott, megrázott, megtetézett mértékkel adnak öletekbe. Mert amilyen mértékkel ti mértek, olyan mértékkel mérnek viszonzásul nektek.”

			(Lk 6,38, a szerző kiemelése)

			Isten emberek útján is küld ellátást.

			A pénz földi találmány. Maga Isten nem használ pénzt, mi sem fogunk a mennyben. Persze van ott arany, ezüst és drágakövek, de azok nem az adás-vétel célját szolgálják. A pénzt mi, emberek találtuk fel itteni, földi használatra.

			Isten nem fogja hamisítani országunk pénznemét, hogy nekünk adja. A pénz sosem fog esőként hullani az égből. Egyszer hallottam, amint egy ember azt hirdeti, ha valaki küld neki 10 dollárt, akkor ő ezért küld egy zöld spárgát, amit a pénztárcába kell tenni, és Isten pénzt teremt belőle, amiből az illető soha többé nem fogy ki. Hókuszpókusz! Isten nem így működik. Embereket használ.

			Amikor egy anyagi szükséglet betöltéséért imádkozunk, Isten emberek által fogja kirendelni, amire szükségünk van. A sült galamb nem fog a szánkba repülni. Ha várjuk, hogy befusson a hajónk, de soha semmilyen hajót nem küldünk ki, az eredmény csak csalódás lehet: „Istenem, miért nem válaszolsz imámra?” Megtette! Megáldott minket minden szellemi áldással. Jóakaratát kifejezte felénk, erőt adott az anyagiak megszerzésére. A szellemvilágban mindez már valóság, de szükség van a mi együttműködésünkre is hitben! 

			Elkelt!

			Egy barátom saját maga akarta eladni a házát. Kitette az „eladó” táblát az előkertjébe, de két éven át nem járt sikerrel. Még érdeklődő is alig akadt. Az ingatlanpiac mélyponton volt abban az időben. Szinte lehetetlen volt bármit is eladni, és ez egyre jobban aggasztotta. 

			Hallotta a Dániel imaválaszáról szóló prédikációmat, és az Úr szólt hozzá: „Valakit indítottam, hogy vegye meg a házadat már aznap, mikor áruba bocsátottad, de a Sátán akadályt gördített az útba.” Önhibáján kívül démoni ellenállásba ütközött imájának beteljesedése.

			Mivel a barátom nem tudta, miről is van szó pontosan, nyelveken imádkozott, és hitte, hogy a Szent Szellem jár közben rajta keresztül. Két nap múlva a ház elkelt. Mialatt bonyolították az adásvételt, a vevő elmondta a barátomnak: „Mikor először megláttam az ’eladó’ táblát, mondtam a feleségemnek: ’az a mi házunk!’ Két éve próbálom összeszedni rá a pénzt, de eddig nem tudtam. Két napja azonban meglepő dolog történt. Az illető, aki az én házamat akarta már régóta megvenni, egyszer csak megjelent a készpénzzel, és már írtuk is a papírokat. Ezután már csak egy napba telt, hogy mindent összeszedjek, és most itt vagyok!” 

			Isten nem akkor válaszolta meg a barátom imáját, mikor az szemmel láthatóan beteljesedett, hanem két évvel korábban. A késlekedést nem az okozta, hogy az Úr nem cselekedett. A Sátán támasztott akadályokat másokon keresztül. Ha ezt nem értjük meg, akkor úgy járunk, hogy csak imádkozunk, hogy Isten adja el a házunkat, és ha nem jelentkezik vevő, ezt mondjuk: „Uram, miért nem válaszoltad meg az imámat?” Pedig megtette. Ő minden imát megválaszol. Elvégzett dolog, Isten már szólt a megfelelő embereknek. Ő már kirendelte áldását ránk, de az még a szellemvilágban van. Hit által kell áthoznunk a fizikai világba. 

			Hidd, hogy elvégeztetett!

			Ennek megértése forradalmasíthatja imaéletünket. Ma már, amikor gyógyulásért imádkozom, és nem tapasztalok azonnali eredményt, nem panaszkodom, hogy: „Istenem, nem tudom, miért nem küldöd a gyógyítást, de kérlek, tedd meg!” Nem kezdek el böjtölni és imatársakat toborozni, hogy együtt ostromoljuk a mennyet, és kérleljük Istent, hogy tegyen végre valamit. Ezzel csak a hitetlenségemet fejezném ki. Azt jelentené, nem hittem, hogy imám már akkor meghallgatást nyert, amikor imádkoztam. 

				„Higgyétek, hogy mindazt, amiért imádkoztok, és amit kértek, megkapjátok, és meg is adatik nektek”

			(Mk 11,24).

			Akkor kell hinnünk, hogy megkapjuk, amikor imádkozunk, nem pedig akkor, amikor meglátjuk. Ha nem érzünk azonnali gyógyulást, hogyan hihetjük, hogy Isten megválaszolta imánkat? Abban a pillanatban, amikor imádkoztunk – bumm! –, már meg is történt szellemben. Imameghallgatásunk valósággá lett a szellemvilágban. 

			Ha nem látjuk megvalósulni, ne abban kételkedjünk, hogy Isten megtette, amit Igéjében ígért! Higgyük, hogy megkaptuk, amikor imádkoztunk. Ezután folytassuk az imát, de ne kérjük ugyanazt még egyszer, hanem használjuk hatalmunkat a démoni erők ellen, melyek akadályozzák imánk válaszának megérkeztét. Kérjünk Istentől kinyilatkoztatást, van-e még valami, amit tennünk kell. Ha anyagiakért imádkozunk, talán munkát kell keresnünk, vagy adakozással pénzbeli magvetést végeznünk. Csak abban ne kételkedjünk, hogy Isten megtette, amit kértünk!

			Isten már kirendelt mindent, amire szükségünk van. Készen áll a szellemvilágban, csak hinnünk kell, hogy megtette. 

			Vak szem

			Ennek az alapelvnek a megértése forradalmasította az imaéletemet! (Ha bővebben szeretnél tudni arról, hogyan alkalmazható mindez az imádságunkra, ajánlom figyelmedbe az „A Better Way to Pray” című tanításomat. – hamarosan magyarul is megjelenik! Szerk.) Kevéssel azután, hogy az Úr megmutatta nekem ezeket az igazságokat Dániel könyvének 9. és 10. fejezetéből, egy alkalmat vezettem a texasi Childressben. 1977-et írtunk. Prédikációm címe ez volt: „Mit tegyünk, ha imáinkra látszólag nem érkezik válasz?” Beszéltem arról, hogy Isten már elvégezte, megtette, így nem kell várnunk, hogy véghezvigye a gyógyítást, mert az a szellemvilágban már megvan. Elmagyaráztam, a hit hogy nyúlik át a szellemvilágba, és hozza át az ott lévőket fizikai megvalósulásukba. Rajtunk múlik tehát, hogy gyógyulásunk milyen gyorsan mutatkozik meg. Mivel Isten már elvégezte, most már rajtunk áll, hogy az ő gyógyító ereje megmutatkozzon. 

			Miután így prédikáltam mintegy száz ember előtt, kihirdettem: „Most pedig be is mutatjuk! Van itt beteg?” Egy tizenhét éves fiú jött előre, aki az egyik szemére vak volt. Rátettem a kezeimet, imádkoztam, megdorgáltam mindent, amit csak tudtam, és megparancsoltam, hogy lásson. Majd így szóltam: „Takard le az egészséges szemedet, csak a másikkal nézz! Hány ujjamat mutatom?” Az arca elé tartottam a kezem, de nem látott semmit - se a kezemet, se fényt, semmit! A gyógyulásból semmi sem mutatkozott. Még az arcát is úgy kellett odafordítanom, amerre a kezemet feltartottam, mert még csak nem is a megfelelő irányba nézett. 

			A jelenlevők közül sokan rögtön így gondolkodtak: „Na, ez nem jött be!” Tisztán hallottam a hitetlenségüknek hangot adók morgolódását. Körbenéztem és így szóltam: „Hiszem, hogy igaz, amit tanítok. Még nem láttuk megvalósulni, de nem azért, mert Isten nem gyógyította meg ezt a fiút. Most nem Istenre várunk, hogy tegyen valamit. Pusztán arról van szó, hogy nem tudjuk áthozni a gyógyulást a szellemvilágból a fizikaiba. Nem Isten a hibás, hanem mi! Aki el akar menni, nyugodtan megteheti. De aki elhiszi, amit tanítottam, és itt akar maradni imádkozni velem, azt szívesen látom.” Körülbelül huszonöten maradtak. 

			A fiú köré gyűltünk, és elkezdtünk imádkozni érte. De nem az Urat kérleltük: „Ó Istenünk, nem tudjuk, miért nem gyógyítottad meg eddig, de kérünk, hogy tedd meg most!” Inkább így imádkoztunk: „Atyánk, hisszük, hogy az Igéd igaz. Meggyógyítottad őt. Már kibocsátottad erődet, hatalmadat. Most megkötözzük mindazt, ami megakadályozza, hogy a gyógyulás testileg is megmutatkozzon. Adj nekünk bölcsességet, és mutasd meg, mi az akadály.” Nyelveken is imádkoztunk, hogy felépítsük magunkat hitben a Júdás levél 20. verse szerint. 

			Ez folytatódott körülbelül félórán át. Úgy ötpercenként megálltam, eltakartattam a fiúval az egészséges szemét, hogy leellenőrizzem a másikat. Egyik alkalommal sem látta a kezemet. Most már aztán igazán kértem Istentől a bölcsességet! 

			Gyógyulás vagy csoda?

			Egyszer csak az Úr szólt: „Nem gyógyulásra van szüksége, hanem csodára!” Erre az első gondolatom az volt: „Mi a különbség?” Korábban soha nem gondoltam rá, hogy különbség lehet gyógyulás és csoda között. Azóta már több mindent megértettem, de ezen a területen még mindig sok tanulnivalóm van. Mindenesetre ez volt az első alkalom, hogy ez a gondolat az eszembe ötlött. Miközben nyelveken imádkoztam, magamban azon tűnődtem: Vajon tényleg Isten szólt? Különbség lehet gyógyulás és csoda között? Másképpen kellene imádkoznunk?

			Ekkor segédpásztorom, Don Krow – aki ma is munkatársam –, így szólt: „Andrew, Isten azt mondta nekem, a fiúnak nem gyógyulásra van szüksége, hanem csodára!” Szó szerint ugyanazt kapta, amit én is a szívemben. Félbehagytuk az imát, és megkérdeztem a fiútól: „Mi baja van a szemednek?” 

			„Csecsemőkoromban kaptam egy szemfertőzést. Műtéttel eltávolították a szememből a lencsét és a retinát. Nincs is meg, ami a látáshoz kell!” Így válaszoltam: „Nem gyógyulásra van szükséged, hanem csodára! Isten teremtő csodájára!” Csészét formáltam a kezemből az arca fölött, és így szóltam: „Pupilla, retina előszólítalak titeket Jézus nevében!” 

			Megint eltakartattam vele az egészséges szemét. „Hány ujjamat mutatom?” Ő pedig pontosan megmondta: „Egyet,... most kettőt,...” Tisztán látott! Az Úr megnyitotta a szemét!

			Isten kibocsátotta erejét, még mielőtt a fiú megszületett volna. A teremtő csodát Jézusban már odaadta, a szellemvilágban az már rendelkezésre állt. Már az első pillanatban, mikor imádkoztunk, Isten ereje cselekedett, hogy a csoda testben is megmutatkozzon. De voltak akadályok. 

			Ragaszkodj!

			Máig nem értek mindent. Nem tudom, miért kellett külön kinyilatkoztatást kapnom, hogy nem gyógyulásról, hanem csodáról van szó. Azt hiszem, nekem volt rá szükségem. Amikor Don által megerősítést nyert a kijelentés, a hitem életre kelt és erőt nyert. Ekkor tudtam hatalommal szólni a hegyhez (Márk 11,23). Legtöbbször nem közvetlenül a problémához szólunk, hanem inkább Istennek mondjuk el, mi bajunk van. De az Ige azt mondja, hogy a hegyhez szóljunk! 

			A fiú esetében a problémát az jelentette, hogy hiányoztak szemének a látáshoz szükséges részei. Ezért azokhoz kellett szólnom.

				„Élet és halál van a nyelv hatalmában, amelyiket szereti az ember, annak a gyümölcsét eszi.”

			(Péld18,21)

			Amikor mindez megtörtént, a hitem életre kelt, és képes lettem parancsolni a szemlencsének és a retinának, hogy létrejöjjenek. Ezáltal a fiú képes lett látni. 

			Ha nem tartottunk volna ki imában, a fiú talán soha nem nyeri vissza látását, de nem Isten miatt történt volna így. Ő már gondoskodott róla, szellemben az már rendelkezésre állt. De legtöbben olyanok vagyunk, ha belátható időn belül nem látunk eredményt, máris elbátortalanodunk, kételkedni és hitetlenkedni kezdünk. 

			Ha imádkozunk egy betegért, de elengedjük, mielőtt a gyógyulás megmutatkozna, csak kárt okozunk. Vannak a gyógyító szolgálatban tevékenykedő nagyon jó barátaim, akik azt a gyakorlatot követik, hogy úgy mennek végig imádkozva a gyógyulásra várók során, hogy vissza se néznek. Tudni sem akarják, ki élt át gyógyulást, és ki nem, így próbálva elkerülni a hitetlenség támadását. Ez bizonyos fokig működik is. Történnek jó dolgok, de ez a módszer egy sor problémát hoz magával, mert a legtöbb ember hite – látható eredmény nélkül – idővel gyengül, nem erősödik. 

		

	
		
			12. fejezet – Isten kirendelte

			Isten már megtette. Már odaadta. Minden, amire valaha szükségünk lehet, a mienk. Mihelyt ezt el- hisszük, és megtanuljuk, hogyan működik az Ő ereje, elkezdhetjük áldásait láthatóvá tenni!

			A nagy gyógyító evangélisták értették és alkalmazták ezt az igazságot. Talán más igeversekkel támasztották alá, vagy más szavakkal fejezték ki, de hittek benne. 

			A John G. Lake munkásságáról szóló beszámolók több mint százezer dokumentált gyógyulást említenek. Még egy kórházat is bezártak egy időre a washingtoni Spokaneban, olyan kevés beteg igényelt ellátást. Lake és „gyógyító technikusai” ennyire hatékonyak voltak.

			Mivel Lake-nek ennyire gyümölcsöző szolgálata volt, talán érdemes fontolóra vennünk véleményét. Úgy érezte, a legfőbb ok, amiért nem látunk több gyógyulást az életünkben, az elfogadáskor tanúsított passzivitás. Imádkozunk, kérjük a gyógyulást, de utána visszahúzódva Istenre hagyunk mindent, mert nem értjük, hogy Ő már megtette. Ahelyett, hogy hatalommal parancsolnánk a gyógyulásnak, hogy azonnal jelentkezzen, engedjük, hogy elhúzódjon napokig, hetekig, hónapokig, sőt, évekig. Nem értjük, mit jelent hinni Istennek, nem értjük, hogyan emelhetjük át a fizikai világba, amit ő a szellemvilágban elvégzett. John G. Lake megítélése szerint ez az első számú probléma. 

			Isten elvégezte. Higgyük, hogy ő már gondoskodott, és hit által vegyük át. Ha nem látjuk azonnal imakérésünk eredményét, akkor bizony harcba kell szállnunk a saját hitetlenségünk ellen. Kérjünk bölcsességet, van-e valami, amit meg kell tennünk. Ha démoni erők akadályoznak, törjük meg azokat! Egy biztos: az Ige egyértelműen lefekteti azt az alapelvet, hogy Isten már elvégezte. 

			A hitetlenség légköre

			Jézus is ennek ismeretében végezte szolgálatát. 

			„Amikor Bétsaidába érkeztek, egy vakot vittek hozzá, és kérték, hogy érintse meg. Ő (Jézus) pedig a vakot kézen fogva kivezette a faluból, azután szemére köpve rátette kezét és megkérdezte: „Látsz-e valamit?” Az felnézett és így szólt: „Úgy látom az embereket, mintha fákat látnék, amint járkálnak.” Aztán Jézus ismét rátette a kezét a szemére, ő pedig körülnézett, és meggyógyult, tisztán látott mindent. Jézus ekkor hazaküldte őt, és azt mondta: „még a faluba se menj be!”

			(Mk 8,22-26, a szerző zárójelezése)

			Szokatlan példája a gyógyításnak. Az Írás más helyen nem említi, hogy Jézus ilyet kérdezett volna valakitől, miután imádkozott érte: „Hogy érzed magad?” Továbbá ez az egyetlen alkalom, hogy másodszor is imádkozott egy testi szükségletért. Egyedi helyzetről van tehát szó.

			Először is ne feledjük, hogy Jézus Bétsaidában volt. Kézen fogta a vakot, és kivezette a faluból. Vannak, akik azt gondolják, Jézus csak azért tett fura dolgokat, hogy ne tudjuk őt kiismerni: „Istennél nem lehet tudni, mit, miért tesz. Örömét leli abban, hogy szokatlan módon cselekszik!” Tévedés! Ő teremtette a Világmindenséget aprólékos részletességgel, melyben minden tökéletes, és összhangban működik. Előre meg tudjuk mondani, hol lesznek a csillagok 5 millió év múlva – ha az Úr addig el nem jön –, vagy hol voltak tízezer éve, mert minden rendben működik. Képtelen gondolat, hogy maga a rend Istene véletlenszerűen tenne bármit is. Egyszerűen nem így van! 

			Jézus azért vezette ki a vakot a faluból, mert Bétsaida az egyik legrosszabb hely volt, ahol valaha járt!

			„Jaj neked, Bétsaida! Mert ha Tíruszban és Szidónban történtek volna azok a csodák, amelyek nálatok történtek, zsákban és hamuban ülve régen megtértek volna.”

			(Lk 10,13)

			Jézus a hitetlensége miatt hirdetett ítéletet Bétsaida felett. Szülővárosában, Názáretben is ugyanezzel a lelkülettel kellett szembenéznie.

			„Nem is tudott itt egyetlen egy csodát sem tenni, azon kívül, hogy néhány beteget - kezét rájuk téve – meggyógyított. Csodálkozott is hitetlenségükön”

			(Mk 6,5-6).

			Jézus többet is akart tenni ezeken a helyeken, de nem tudott. Az emberek nem hittek, ezért nem tudta őket meggyógyítani, egy-két kisebb betegség kivételével. 

			Jézus az esetek 100%-ában hitben cselekedett. Tudhatjuk hát, hogy nem nála volt a probléma. Bizonyos mértékű hitre azoknak is szükségük van, akikért az imádkozás történik, bár ezt sem kellene túlhangsúlyoznunk. Előfordul, hogy csak ürügynek használjuk, és a beteget kiáltjuk ki bűnbaknak, ha nem mutatkozik gyógyulás. Ne tegyük! Az eredménytelenségért az imádkozó általában éppúgy felelős, mint akiért imádkozik. Mindazonáltal tagadhatatlan, hogy bizonyos fokú hitre szüksége van a betegnek a gyógyulás elfogadásához. 

			„Most milyen?”

			Jézus tisztában volt ezzel, ezért fogta kézen a vak embert és vezette ki a faluból. Az Úr elfoglalt ember volt – sokkal inkább elfoglalt, mint én. Ha valakinek gyógyulásra van szüksége, nem mindig tehetem meg, hogy meglátogatom, és imádkozom érte. Nincs időm arra, hogy a betegeket kézen fogjam és egy órán keresztül vezetgessem, hogy vidéki környezetben imádkozhassak értük. Jézus sem sétálni vitte a beteget. Az volt a célja, hogy kivigye Bétsaida hitetlen légköréből, ami akadályozta volna Isten erejét a gyógyulás manifesztálódásában. 

			De miután Jézus kivezette őt a faluból, rá kellett jönnie, hogy a falu még mindig ott van az emberben. Felismerte, hogy a hitetlenség légköre még mindig hatással van rá. Ezért, miután imádkozott érte, megkérdezte: „Mit látsz?”

			Ezzel Jézus nem azt kérdezte: „Válaszolt Isten az imámra? Történt valami?” Ez hitetlenség lett volna. Az Ige azt mondja, hogy amikor kérünk valamit, hinnünk kell, hogy megkapjuk. Ha Jézus azt kérdezte volna: „Működött az imám?” Saját tanításának mondott volna ellent. Nagyon jól tudta, hogy Isten cselekedett. Tudta, hogy Isten ereje jelen van a szellemvilágban, de onnan még át kell jönnie a fizikai világba. Jézus tisztában volt a falu hitetlenségével. Tudta, hogy annak hatása a vak emberre mennyire hátráltatja, hogy rögtön teljes egészében megmutatkozzon, amit Isten már elvégzett. 

			Ezért kérdezte meg: „Most milyen?” „Úgy látom az embereket, mintha fákat látnék, amint járkálnak” (Mk 8,24). Más szóval Isten ereje megmutatkozott, de csak bizonyos mértékben. Korábban semmit nem látott, most már egy kicsit igen. Jézus megint valami szokatlant tett. Kezeit rávetve másodszor is imádkozott. 

			„Nem hitetlenség valamiért kétszer imádkozni?” Ha kétszer kérjük ugyanazt, akkor igen. Akkor a két esetből legalább egyszer hitetlenek voltunk. Hinnünk kell, hogy megkapjuk, amiért imádkozunk. De az egyáltalán nem hitetlenség, ha folytatjuk az imádkozást, és hatalommal szólunk, hogy amit Ő már elvégzett, látható legyen. 

			Nézzünk szembe az akadályokkal!

			Nagyon is helyes többször imádkoznunk, ha abban a tudatban tesszük, hogy Isten már kibocsátotta erejét. A szellemi dimenzióban már elvégeztetett, de nem akarjuk, hogy a természetfeletti világban maradjon. Azt akarjuk, hogy megmutatkozzon a természetesben. Ezért imádkozunk újra, nem kételkedve abban, hogy Isten már odaadta a gyógyulást, hanem most imánkkal megdorgáljuk az ördögöt. Bölcsességért imádkozunk és kijelentésért, van-e valami, amit tennünk kell. Azért imádkozunk, hogy felépítsük a hitünket és bátorítsuk önmagunkat. Ahelyett, hogy egyszeri ima után elfeledkeznénk az egészről, aktivizáljuk a hitünket, hogy elbánjunk minden akadállyal, és a kirendelt áldást áthozzuk a fizikai világba. 

			Jézus szembenézett az akadályokkal. Nem kételkedett az Atya hűségében, mert jól tudta, hogy a falu hitetlen légköre akadályozza a beteget a gyógyulás elfogadásában. Ezért tette fel a kérdést, és a válaszból látta, hogy a gyógyulás nem vált valóra teljes egészében. Nem hagyta elmenni félig betegen, hanem tovább szolgált felé, amíg az teljes mértékben el nem tudta fogadni a gyógyulást.  Sokkal könnyebb megtartani azt, ami a miénk, mint megszerezni, ami még nem az. 

			Tehát Jézus másodszor is imádkozott. Ha a Sátán, vagy hitetlenség, vagy bármi más kiállja a Szent Szellem egy dózisát, találjuk el még egyszer ugyanazzal az erővel! Ezúttal már elfogadták a vak szemek a gyógyulást, és tisztán láttak mindent. 

			Ezután Jézus megtiltotta neki, hogy bemenjen a faluba, vagy bárkivel beszéljen. De vajon hol lakott? Hol lehetett a munkája, családja, barátai? Mégis, Jézus megparancsolta neki, hogy ne beszéljen senkivel, és ne menjen vissza Bétsaidába. Miért volt szükség e szigorú parancsra? Jézus tudta, hogy - bár a beteg megkapta a gyógyulást - még mindig elveszítheti, ha rögtön visszamegy abba a hitetlen légkörbe. 

			Gyógyulásunk megtartására nincs automatikus garancia. Jézus figyelmeztette a Betesda-medencénél meggyógyított embert: „Többé ne vétkezz, hogy valami rosszabb ne történjék veled!” (Jn 5,14). Az ördög azért jön, hogy „lopjon, öljön és pusztítson” (Jn 10,10). Minden erejével azon van, hogy elvegye a gyógyulásunkat, megölje a hitünket, tönkretegye a bizonyságtételünket. Nekünk kell megtartanunk a gyógyulást hit által. Ezért mondta neki Jézus, hogy ne menjen vissza a hitetlen légkörbe. 

			Tudta, hogy Isten teljes egészében meggyógyította a vak embert. Elvégeztetett. Felismerte azonban, mi akadályozta, hogy a gyógyulás átlépjen a szellemvilágból a fizikaiba. Ezért az Úr másodszor is imádkozott a betegért, hogy átsegítse őt ezen az akadályon. Azután elmondta neki, hogyan tarthatja meg a frissen kapott gyógyulást. 

			Magam is gyakran szembekerülök ugyanezzel a problémával. Valaki eljön egy alkalmunkra, és mi segítünk neki visszanyerni egészségét. Azután visszamegy a gyógyulásban nem hívő gyülekezetébe és olyan tanítást fogad el, ami lerombolja a hitét. Betegsége visszatér. Mikor legközelebb arra járok, megint eljön, és megkérdezi: „Miért lettem újra beteg?” Nem Isten vette el a gyógyulást, nem az Úr adta vissza a betegséget. A gyógyult adta fel a hitét. Nem volt gyökere, ezért csak egy ideig tartott ki (Mk 4,17). 

			Együttműködni és parancsolni

			Isten mindenről gondoskodott. Áldottak, egészségesek és gazdagok vagyunk. Van örömünk, békességünk, bölcsességünk. Minden, amire valaha szükségünk lehet, már a mienk – szellemben. Most már csak az a dolgunk, hogy elhiggyük, és átvegyük. 

			Ha nem tapasztaljuk meg azonnal az áldást, ne kezdjünk el kételkedni Istenben. Emlékeztessük magunkat, hogy Ő szellem, és a szellemvilágban cselekszik (Jn 4,24). Ahhoz, hogy a fizikai világban is megmutatkozzon, amit ő elvégzett – ami szellemben már valóság –, szükség van testi, emberi lény együttműködésére. A hit az a híd, amin keresztül Isten áldásai átjutnak a szellemvilágból a fizikaiba. Előfordulhat, hogy bizonyos időre van szükség, mire hitben felépítjük magunkat annyira, hogy át tudjuk venni, amit Isten elkészített. Istennek azonban nincs szüksége időre, mert ő már adott. 

			Előfordul, hogy démoni ellenállás akadályozza meg, hogy látható legyen, amit Isten már elvégzett. Van úgy, hogy emberi közreműködés szükséges, ezért bölcsességre van szükségünk, hogy meglássuk, milyen akadályokat gördít a Sátán imánk útjába. Ekkor tudunk szólni a hegyhez, és parancsolni, hogy mozduljon el. 

			Meg kell tanulnunk Isten törvényeit, és együtt kell működnünk velük. Álljunk ellen az ördögnek! Közvetlenül a problémához beszéljünk! Használjuk az Istentől kapott erőt és hatalmat! Fontos megfelelően irányítani az imáinkat a kívánt eredmény érdekében. Isten már megtette, de a mi felelősségünk, hogy higgyünk, és áldásait áthozzuk a természetes világba. Építsük fel magunkat hitben, és tanuljuk meg, hogyan válthatjuk valóra azt, amit Isten már elvégzett! 

			Kéregető, nyafogó, panaszkodó koldusból parancsnokká válunk. Isten kijelentette, mi mindent végzett el. Mi elhisszük, és hatalommal parancsolunk áldásainak, hogy manifesztálódjanak, váljanak láthatóvá. Nemcsak imádkozunk gyógyulásért, de parancsoljuk a gyógyulást. Nemcsak imádkozunk áldásért, de parancsoljuk az áldást. Hatalmas különbség!

			Légy híd!

			Meg kell értenünk, hogy létezik egy valóságos szellemvilág. Isten Igéjének ablakán keresztül megláthatjuk, és pontosan felmérhetjük a szellemi közeget. Amint elolvassuk és elmélkedünk azon, mit tettek a Biblia szereplői, és közben mi zajlott a színfalak mögött, meggyőződhetünk róla, hogy ma is ugyanez folyik körülöttünk. Természetes érzékszerveinkkel ugyan nem láthatjuk, vagy érezhetjük, de szívünk szemeivel igen. 

			Újítsd meg gondolkodásodat Isten Igéjével, és engedd, hogy híddá tegyen, amelyen keresztül Ő maga áradhat át a szellemi dimenzióból ebbe a látható világba!

		

	
		
			13. fejezet – A harcmező

			Isten szellem, működési közege pedig a szellemvilág (Jn 4,24 King James). Mindaz, amit Isten – kegyelem által – elkészített, a szellemi dimenzióban már valóság. Hogy megmutatkozik-e valaha a fizikai világban, azon múlik, hogy képesek vagyunk-e átvenni. Isten megtette, ami rajta áll. 

			Van, amivel lerövidíthetjük a szellemi dolgok fizikai megjelenésének idejét, és van, amivel késleltetjük. Népszerű nevén „szellemi hadviselésként” ismert az a tevékenység, mely során felvesszük a harcot az ördöggel, hogy legyőzzük az akadályokat, melyek Isten ígéretei megvalósulásának útjában állnak. Az utóbbi időben olyan mértékű hangsúly helyeződött a szellemi harcra, amely a következő néhány fejezetet talán a könyv legellentmondásosabb részévé teszi. 

			Szellemi hadviselés

			A Sátán létezik. A gonosz jelen van ezen a világon. Démoni erők állnak harcban Isten és országa ellen. Az utóbbi néhány évtizedet megelőzően Krisztus Testére, az Egyházra a tudatlanság volt jellemző a Sátán eszközeit illetően. Sokan azt hitték, ördögök csak valahol Afrikában, vagy a világ más fejletlen részein tevékenykednek. Kevesen gondolták, hogy a nyugati fejlett, „civilizált” országokban is folyhat démonikus tevékenység. Az utóbbi húszegynéhány évben azonban ez a nézet megdőlt, különösen a karizmatikus keresztények körében. Csak a történelmi egyházak tagjai közt vannak még némelyek, akik nem vesznek tudomást erről. 

			Bárkinek, aki igazán hiszi Isten Igéjét, el kell ismernie, hogy a Sátán nagyon is létező ellenség. Az ördög megkísértette Jézust, és ellene állt egész szolgálata során. A Biblia több olyan esetről is beszámol, amikor az Úr démonok kiűzése útján gyógyított betegeket. 

			„A názáreti Jézust felkente az Isten Szent Lélekkel és hatalommal, és ő szertejárt, jót tett, és meggyógyított mindenkit, akik az ördög igájában vergődtek, mert az Isten volt vele.”

			(ApCsel 10,38)

			Isten Igéje egyértelművé teszi, hogy a betegség nem más, mint az ördög elnyomása. 

			Jó, hogy a keresztények felismerték a Sátán létezésének tényét, és azt, hogy démoni erők ma is működnek. Azonban a felismerés folyamata során Krisztus Testének nagy része valahogy átlendült a tudatlanságból egy nagyon különös szélsőségbe. Ennek köszönhetően a mai „szellemi hadviselés”- tanítások és gyakorlatok - olyan képességet és erőt tulajdonítanak az ördögnek, amivel valójában nem rendelkezik. 

			A Sátánnal számolnunk kell. Valóban akadályozza, hogy Isten szellemi áldásai megjelenjenek a fizikai világban. Fontos megtanulnunk, hogyan álljunk ellene az ördögnek, és hogyan vegyünk fölötte hatalmat. Szeretném azonban nagyon egyértelművé tenni, hogy a Sátán legyőzött ellenség! Csak saját tudatlanságunk, hitetlenségünk és félelmünk miatt képes bármit is megtenni. Habár Krisztus Teste mára már tudatára ébredt az ördög létezésének, a túlnyomó többség továbbra is tájékozatlan a Sátán eszközeit illetően (2Kor 2,11).

			A két fülünk közt

			Mint már említettem, az Efézusi levelet Pál abból a szemszögből írta, hogy mi az, amit Isten megtett értünk. Csak birtokba kell vennünk, amit Isten már odaadott, nem kell őt megpróbálnunk meggyőzni, hogy adjon valami újat. Ennek tudatában nézzük meg, hogyan zárja levelét Pál az utolsó fejezetben: 

			„Végül pedig: erősödjetek meg az Úrban és az ő hatalmas erejében. Öltsétek magatokra az Isten fegyverzetét, hogy megállhassatok az ördög mesterkedéseivel szemben. Mert a mi harcunk nem test és vér ellen folyik, hanem erők és hatalmak ellen, a sötétség világának urai és a gonoszság lelkei ellen, amelyek a mennyei magasságban vannak” 

			(Ef 6,11-12).

			Ezek a versek egyértelművé teszik, hogy harcban állunk – és aki ezt nem veszi tudomásul, vereségre van ítélve!

			A csatatér a két fülünk között van! Nem valami messzi „mennyei magasságban”, hanem az elménkben. 

			Mielőtt megsértődnél, kérlek, olvasd végig teljes egészében, amit e témában leírtam. Keresd ki az igeverseket magadnak, majd vond le a következtetéseket Isten Igéjére – ne csak az egyházban ma uralkodó tanításokra és népszerű példákra - alapozva.

			Harcban állunk, de nem a mennyei magasságban. Démoni erők ellen harcolunk – amelyek tényleg a mennyei magasságban léteznek –, de a csatamező (az ütközési pont) az elménkben van. 

			Félrevezetés, hazugságok

			Figyeljük meg a 11. verset: 

			„Öltsétek magatokra az Isten fegyverzetét, hogy megállhassatok az ördög mesterkedéseivel szemben.”

			Mesterkedések: hazugságok, ravaszkodás, alattomosság. Mindezek a szavak arra utalnak, hogy a Sátán egyetlen ereje a félrevezetés. Nincs tényleges hatalma, amivel bárkit bármire kényszeríthetne. Ahhoz előbb az illetőnek alá kell rendelnie magát. Ezért aztán az ördög igazából nem is tényező azok számára, akik ismerik és értik az igazságot. 

			Ezt még sok más Igével aláhúzom majd, de hadd fogalmazzak meg előbb néhány állítást! Ismét megkérlek, olvasd végig, amíg eljutok a mindezeket alátámasztó bibliaversekhez. Ne told félre ezt a könyvet csak azért, mert ellentmond a jelenkor „népszerű teológiájának”! Krisztus híveként fontos megértened az igazságot!

			A Sátán teljesen legyőzött ellenség! Ereje egyenlő a nullával. Csak arra képes, hogy félrevezessen minket mesterkedésekkel, ravaszkodással, alattomossággal, hazugsággal, hogy azután azt az erőt használja fel ellenünk, amit mi magunk adtunk át neki. Ezért kerül olyan sokba a tudatlanságunk! Az ördög célja, hogy ne tudjuk meg az igazságot, hanem az ő hazugságait higgyük el.

			Miután megdorgálta a korinthusiakat, mert azok mindenféle szélsőséges dolgot követtek el, Pál így folytatta: „Félek azonban, hogy amint a kígyó megcsalta Évát ravaszságával, úgy tántorodnak el a ti gondolataitok is a Krisztus iránti őszinte és tiszta hűségtől” (2Kor 11,3, a szerző kiemelése).

			Figyeljük meg a félrevezetés praktikáira utaló kifejezéseket: „megcsalta”, „ravaszságával”, és „eltántorodnak”. A Sátán úgy támad, hogy eltántorítja az elménket attól az egyszerűségtől, ami Krisztusban van. Más szavakkal, megpróbálja elhitetni velünk, hogy az evangélium bonyolultabb, mint amilyen valójában. 

			Megkísértve

			A teremtés után az ördög vajon miért nem egy tigrist választott a kísértéshez? Megfélemlíthette volna Évát egy-két ordítással. Miért nem használt egy gyapjas mamutot arra, hogy rátegye a lábát Éva fejére, és követelje: „Edd meg a gyümölcsöt, vagy összetöröm a koponyádat!”? Miért a kígyót – a földkerekség legravaszabb állatát – választotta a Sátán, hogy megkísértse Évát? Mert az ördög nagyon jól tudta, hogy nincs hatalma arra, hogy kényszerítéssel vagy megfélemlítéssel Ádámot és Évát bármire rávegye. Egyetlen esélye a félrevezetés! (1Móz 3,1).

			A Sátán kérdéssel kezdte a megtévesztést: „Csakugyan azt mondta Isten...?” (1Móz 3,1). Kétséget támasztott Isten szavával szemben. Isten Igéjének igazsága tesz minket képessé, hogy keressük Istent, alárendeljük magunkat neki, és ellenálljunk az ördögnek. Ha a Sátán nem az Isten szavát forgatta volna ki - ezzel rávéve őket, hogy megkérdőjelezzék, és kétségbe vonják azt -, kísértésével nem jutott volna messzire. A kígyó nem azért jött, hogy erőltessen, vagy megfélemlítsen, hanem hogy félrevezessen (Keresztény Filozófia című tanításom sokkal részletesebben tárgyalja ezt a témát. Mélységében fejtegeti az 1Mózes 3-at.).

			A Sátán olyat ígért Ádámnak és Évának, amivel Ők már rendelkeztek. Megkérdezte: „Akartok olyanok lenni, mint Isten?” Pedig már olyanok voltak. Sokkal inkább azelőtt, mielőtt ettek a jó és gonosz tudása fájának gyümölcséből, mint utána.

			Az ördög ilyesmivel próbálkozik: „Persze, szereti Isten a világot, de miből gondolod, hogy téged is szeret?” Megpróbál rávenni, hogy érzéseinkre hallgassunk, vagy valamilyen természetes módon próbáljuk megtapasztalni, szeret-e minket Isten. Máris az ördög malmára hajtjuk a vizet azzal, hogy a fizikai világra koncentrálunk, és nem értjük meg Isten Igéjéből, hogy a szellemvilágban már elvégeztetett. Mivel nem érezzük „szeretve” magunkat, és libabőrösek sem lettünk, így imádkozunk: „Ó Istenem, áraszd ki szeretetedet az életemre!” - ami igazából a hitetlenség imája!

			A Sátán szeretné visszatartani az embereket attól, hogy az Úrhoz jöjjenek, de „ereje” csak félrevezetésben és a hazugságokban áll. Az ördög nem tud visszatartani semmitől. Ha tehette volna, megakadályozta volna, hogy újjászülessünk. Megtérésünk előtt voltunk a legrosszabbak és a leggyengébbek. Nem jártunk gyülekezetbe, nem böjtöltünk, nem imádkoztunk, nem tanulmányoztuk az Igét, nem fizettünk tizedet. Helytelenül éltünk. Volt köztünk házasságtörő, kábítószerfüggő, gonosz, önző, stb. Mégis ebben a méltatlan állapotunkban kiáltottunk, és megkaptuk a legnagyobb csodát – az újjászületést. Ha a Sátán tényleg olyan erős lenne, mint ahogyan állítja, megakadályozta volna, hogy megkapjuk az üdvösséget. De minden erejéből csak arra futotta, hogy csúfolódjon: „Nem is kaptál semmit!” Nem tud visszatartani semmitől! Ő maga pedig semmit sem tehet beleegyezésünk és együttműködésünk nélkül. 

			Az ördög annak örülne a legjobban, ha nem születtünk volna újjá, de most, hogy már megtörtént, számára az a legjobb, ha meggyőz minket: „Hát persze, Isten mindenre képes, csak valamiért nem teszi meg.” Ezt imádja a Sátán!

			Ne essünk hanyatt!

			Emlékszem, amint gyerekként kötélhúzást játszottunk. Két csapatra oszlottunk, és egy nagy pocsolya fölött kifeszített hosszú kötél két végét húztuk. A csapatommal megpróbáltuk ellenfeleinket belehúzni a sárba. De amikor láttuk, hogy ők állnak nyerésre – a pocsolya pedig egyre csak közeledett –, hirtelen elengedtük a kötelet. Ha már nyerni nem tudtunk, legalább azt elértük, hogy az ellenfél hanyatt esett!

			A Sátán ugyanezt teszi ma is. Ha már nem tudja megakadályozni, hogy mi nyerjünk, egy hirtelen manőverrel megpróbál minket hanyatt ejteni! Ilyesmivel próbálkozik: „Ha tényleg keresztény vagy, miért nem rendelkezel ezzel vagy azzal, miért nem vagy képes megtenni ezt vagy azt?” Az ördög azzal kárhoztat, amink nincs, és figyelmünket megpróbálja a testi dolgokra irányítani.

			De az igazság az, hogy szellemben már minden a mienk. Mihelyt elhisszük, és tudatosul bennünk, hogy mivel rendelkezünk szellemben, már el is kezdhet megmutatkozni életünkben. 

			„Hogy a hitünkben való közösséged eljuttasson téged mindannak a jónak a megismerésére, amely Krisztusért van bennünk”

			(Fil 1,6).

			Azzal hozzuk működésbe a hitünket, hogy elkezdjük megismerni mindazt a jót, ami bennünk van Krisztusért! 

			Keresztényként azonban hajlamosak vagyunk azt mondani: „Nincs is bennem semmi jó!” Állításunkat a Róma 7-tel próbáljuk alátámasztani. 

			„Mert tudom, hogy énbennem, (vagyis a testemben) nem lakik jó”

			(Róm 7,18, a szerző kiemelése)

			Ahhoz, hogy megfelelően értelmezhessük ezt az igeverset, előbb meg kell értenünk a dőlt betűs részt. Nem lenne igaz ez az állítás, ha Pál kihagyta volna, hogy „vagyis a testemben”. Mert maga Isten lakott benne – és mindaz, amit tőle kapott –, ami viszont jó. De Pál itt testéről beszél – fizikai, testi, természetes, újjá nem született valójáról. Jó, ha keresztényként tisztában vagyunk, hogy testünkben – Krisztus nélkül – semmik vagyunk. De Krisztusban bármire képesek vagyunk, és nagyon is sok jó lakik bennünk. Ahhoz, hogy győzelemben élhessünk, arra kell összpontosítanunk, kik vagyunk Krisztusban!

			A Sátán erre irányítja támadásait. Annak felismerését és megértését veszi célba, hogy kik vagyunk, és mit kaptunk Krisztusban. Fegyverként csak hazugságok és félrevezetés áll rendelkezésére. Semmivel sincs több ereje, amivel legyőzhetne minket életünk bármely területén, mint amennyi ereje volt elbuktatni az első emberpárt. Egyetlen esélye, ha sikerül félrevezetnie. 

			Teljesség Krisztusban

			Ha te lennél az ördög, hogyan próbálnád meg félrevezetni Ádámot és Évát? Soha nem vétkeztek, soha nem volt semmilyen problémájuk, az Édenkertben éltek, ahol élelem is volt bőségesen. Tökéletes emberek tökéletes életet éltek egy tökéletes helyen. Mivel lehet az ilyeneket egyáltalán megkísérteni?

			Pénzzel biztosan nem, nem is volt olyan. Bőségesen rendelkezésükre állt minden, amire csak szükségük lehetett. A házasságtörés sem jöhetett szóba, hiszen senki nem volt, akivel azt elkövethették volna. A múltban átélt dolgok miatti sértődés, fájdalom és keserűség sem jöhetett szóba, semmi nem volt bennük, amibe a depresszió belekapaszkodhatott volna. Tökéletes helyen élő tökéletes emberek nem kísérthetők pénzzel, szexszel, hatalommal, dicsőséggel, stb. Hát akkor mivel?

			A Sátán azt hazudta nekik: „Még nincs meg mindenetek. Bármilyen jó dolgotok is van, ennél több is lehetne!” Igazából mindenük megvolt, de az ördög rávette őket, hogy találgassanak, mijük lehetne. Ezzel buktatta el a tökéletes helyen élő tökéletes emberpárt. 

			Ádám és Éva azért dobott el mindent, mert egy beszélő kígyó meggyőzte őket, hogy nincs meg mindenük, amijük lehetne. Az emberek többsége bármit megadna, hogy ilyen tökéletes helyzetben élhessen. Ha az Édenben problémamentesen élő tökéletes emberpárt meg lehetett győzni arról, hogy nincs meg mindene, hogy kétségbe vonja Isten szavát, és megkérdőjelezze jóságát, akkor garantálom, hogy egy bukott világban élő ember – aki, ha bármely irányba néz, csak fájdalmat, tragédiát, szükséget lát - nagyon is meggyőzhető arról, hogy nincs meg mindene. 

			De az az igazság, hogy ha újjászülettünk, mindenünk megvan. Teljesek vagyunk Krisztusban (Kol 2,10). Mindent megkaptunk, amire valaha szükségünk lehet. Nem valami felsőbbrendű erővel és hatalommal rendelkező démoni lény ellen kell felvennünk a harcot. Hazugság és megtévesztés ellen harcolunk – ugyanaz ellen, amit az ördög Ádám és Éva ellen használt (A hívő hatalma című tanításom sokkal mélyrehatóbban tárgyalja ezt a kérdéskört.)

			Gondolati folyamatok

			Az ördög elleni harc a gondolatainkban folyik. Ezért nélkülözhetetlen Isten Igéje! Sátán egyetlen fegyvere a megtévesztés. Hazudik, és erősebbnek mutatja magát, mint amilyen valójában. A megtévesztés ellenszéruma az igazság.

			„Megismeritek az igazságot, és az igazság megszabadít titeket”

			(Jn 8,32).

			Ha ismerjük az igazságot, az szabaddá tesz!

			„Mert testben élünk, de nem test szerint hadakozunk; hadakozásunk fegyverei ugyanis nem testiek, hanem erősek az Isten kezében, erődítmények lerombolására. Ezekkel rombolunk le minden okoskodást és minden magaslatot, amelyet az Isten ismeretével szemben emeltek, és foglyul ejtünk minden gondolatot a Krisztus iránti engedelmességre”

			(2 Kor 10,3-5, a szerző kiemelése)

			Figyeljük meg, hogy hadakozásunk gondolatok, okoskodások, erődítmények, és az Isten Igéje ellen emelt magaslatok ellen folyik. Ezek mind gondolati folyamatok. 

			A Sátán erőtlen mindaddig, amíg el nem hisszük hazugságait, és be nem dőlünk megtévesztésének. A legtöbb keresztény azt képzeli, az ördögnek óriási ereje és hatalma van, sokkal nagyobb, mint nekünk, emberi lényeknek. Ez egyszerűen nem igaz. A Sátán legyőzött ellenség. Bár vereséget szenvedett, „mint ordító oroszlán jár szerte, keresve, kit nyeljen el” (1Pét 5,8). Nem igazi oroszlán, csak ordít, mintha az lenne. Így próbálja megfélemlíteni Krisztus Testét. De igazából a fogait már mind elvesztette, most már csak az ínyével tud harapni. Semmit nem vehet el tőlünk. Csak mi adhatunk neki erőt azzal, ha elhisszük hazugságait. A tudatlanságot, a félelmet és a hitetlenséget használja arra, hogy elnyomjon, és tönkretegyen. 

		

	
		
			14. fejezet – Szabadulás

			Az ördöggel számolni kell, de nem azért, mintha erősebb vagy hatalmasabb lenne nálunk. Félrevezeti az embereket, akik aztán félelemből engedelmeskednek neki. Valójában ebből nyer erőt. A Sátán az ember saját félelmét használja fel ellene, aki félelmében önként átengedi neki uzsonnáját, és tűri, hogy a fején durrantsa ki a zacskót!

			A szellemvilággal kapcsolatos ismereteim drasztikus mértékben megnövekedtek 1968-ban, amikor elkezdtem igazán komolyan venni az Urat. Nemcsak az tudatosult bennem, hogy Isten él és valóságos, de arra is ráébredtem, hogy e világ történései közül sokat démonok okoznak. Felekezetemben abban a hitben nőttem fel, hogy csak Afrikában vannak ördögök. Nem is feltételeztük, hogy Amerikában is lennének démonok. Nem foglalkoztunk ilyesmivel. Nem láttuk értelmét, hogy egyáltalán szóba hozzuk. De amikor elkezdtem olvasni az Igét, ez az igazság szinte rám ugrott. A Szent Szellem megmutatta, hogy sok nehézség – különösen a betegségek és érzelmi problémák – eredete démoni. Ezért elkezdtem imádkozni az emberekért, ők pedig megszabadultak!

			Nem tudtunk sokat a szabadító szolgálatról, Isten mégis nagy dolgokat cselekedett. Drogfüggők szabadultak meg egy pillanat alatt, elvonási tünetek nélkül. Homoszexuálisok váltak szabaddá. Habár nagy sikereket éltünk át, még mindig meglehetősen tudatlanok voltunk a Sátán fegyvereit illetően. Tudtuk, hogy szellemi harc folyik, de azt már nem, hogy pontosan hogyan zajlik. Mintha csukott szemmel verekedtünk volna az ördöggel a levegőt csapkodva. Hébe-hóba sikerült eltalálnunk, és látványos győzelmeket éltünk át. 

			Hibák

			De megtapasztaltunk rossz dolgokat is. Olvastam egy könyvet a szabadításról, amit olyasvalaki írt, aki a szolgálatnak kizárólag erre a területére összpontosított. Egyszer megemlítettem a nevét egy alkalmon, mire később egy hölgy jött oda hozzám, aki éveken át az illető gyülekezetébe járt. Elmondta, hogy mialatt odajárt, az ördög teljesen tönkretette őt és családját. Mivel személyes ismeretekkel rendelkezett arról, hogyan vált mind ez az ember, mind pedig szolgálata démoni erők játékszerévé, bátorított engem, hogy amit az Igéből a Sátánról tanítok, megállja a helyét. 

			Az említett könyvet azért olvastuk el, mert nem volt más, a szabadításról pedig mindenképpen többet akartunk tudni. A könyv szerint a szabadulás mindig látható manifesztációval – például hányással – jár együtt. Szerinte beszélnünk is kell a démonokhoz és meg kell kérdeznünk a nevüket. Amikor rájövünk, ki a démonok vezetője, azt egy bizonyos helyre kell elküldeni. Nem elég kiűzni, azt is meg kell mondani neki, hova menjen. Arra is figyelmeztetett, hogy egymagában senki se szolgáljon. A szabadító szolgálatnál mindig legalább ketten legyenek jelen, mert egyet legyűrhetnek a démonok. Sok más dolgot is állított még, melyekre nem volt igei példa, csak saját személyes tapasztalataiból merített. Nem azt mondom, hogy az ördögtől volt, amit leírt, csak azt, hogy hibákat követett el.

			Én is elkövettem hibákat a szabadító szolgálat során, sokat éppen az említett könyvből származó információk következtében. Előfordult, hogy három hétig is lelki gondoztunk embereket, hogy felkészítsük őket a szabadulásukra. Még ma is előfordul, hogy valaki ezt a háromhetes felkészítést kéri! Ismerek valakit itt, Colorado Springben, akinek ki kellett töltenie egy öt oldalas formanyomtatványt , mikor szabadítószolgálatot vett igénybe. Időpontot kellett kérnie, majd negyvenöt napig várni, hogy megszabadulhasson a démonoktól. Ez tiszta bolondság! Jézus soha nem töltetett ki az emberekkel jelentkezési lapot, de azt sem várta el senkitől, hogy másfél hónapot várjon a szabadulásra. Nem ítélkezésképpen mondom, hiszen én magam is ezt a gyakorlatot követtem. Azóta rájöttem, hogy a démonokat ennél sokkal egyszerűbben is ki lehet űzni. 

			Eszméletlen!

			Barátaim és én meggyőződéses baptisták voltunk, amikor először láttam démoni megnyilvánulást, és tudtam is biztosan, mit látok. Baptistaként meglehetősen radikálisnak számítottunk, mivel hittünk az olyan természetfölötti dolgokban, mint a démoni megszállottság, vagy a nyelveken szólás. Egyszer egy nő jött el kis baptista gyülekezetünkbe, és elfogadta az Urat. Bár alapos megtérésen ment át, még néhány problémával meg kellett küzdenie, mivel korábban leszbikus volt. 

			Egy nap a munkahelyén teljesen bekattant. Nem tudta megmondani a nevét, a címét, hogy mit csinál abban az épületben. Szó szerint elvesztette az eszét, semmit nem tudott. Végül egy nő néven szólította és felajánlotta, hogy hazaviszi, ha lejár a munkaideje. Tőle tudta meg a saját nevét. A nő tudta, hol lakik, hazavitte őt. A táskájából előkerült kulcsok egyike nyitotta az ajtót. Így jutott haza, mi is így találtunk rá otthonában, teljesen magánkívül volt. 

			Tudtuk, hogy démoni tevékenységnek vagyunk tanúi. Azt is tudtuk, hogy ha egészségügyi intézményhez fordulunk, begyógyszerezve beteszik valahova egy elmeosztályra, amitől csak rosszabb állapotba kerülhet. Tudtuk hát, hogy a megoldás szellemi, nem pedig fizikai. 

			Bezártuk a szobájába. Tájékozatlanok voltunk, mindössze annyit tudtunk, hogy ez nyilvánvalóan az ördög munkája. Elkezdtünk imádkozni és énekelni. Akkor a nő hirtelen erőszakos lett. Egy alkalommal, mikor megpróbáltuk őt lefogni, kettőnket – egy kézzel – átdobott a feje fölött neki a falnak. Ez ugyanolyan természetfeletti erő volt, mint a bibliai Légió esetében! (Lk 8,29-30)

			Beindultak a démoni megnyilvánulások. Bezártuk a szobába, és felváltva imádkoztunk érte. Nem voltunk hajlandók feladni. Bár nem tudtuk pontosan, hogyan kell alkalmazni a szabadító szolgálatot, kitartásunk és hitünk eredményeként a következő hét nap során sokféle démon hagyta el a nőt. Ennek következtében elterjedt a hírünk, és egyre több ember keresett meg minket. Sokakat sikerült megszabadítanunk, de egy csomó szélsőségbe is belementünk (például erővel ruháztuk fel az ördögöt, és sokkal több mindent tulajdonítottunk neki, mint ami járt volna).

			„Ma nem!”

			Egy homoszexuális férfi, akit már hetek óta készítettünk a szabadulására, eljött az egyik szerdai alkalmunkra. Magával hozott egy másik homoszexuálist is, akinek szintén szabadulásra volt szüksége „Én már ma este készen állok a szabadulásra!” – mondta. 

			De én így válaszoltam: „Ma nem lehet.”

			„Miért nem?”

			„Mert egyedül vagyok, a segédpásztor elutazott egy konferenciára.” Kettőnk reszortja volt a démonűzés. 

			„De én nem akarok úgy elmenni innen, hogy ezek a démonok még mindig bennem vannak!”

			„Márpedig én ki nem űzöm őket!” 

			Egyenesen a szemembe nézve jelentette ki: „Pedig jó lesz, ha tesz valamit, mert én el nem megyek innen.”

			Fogalmam sem volt, mit tegyek, hívtam hát Jamie-t. Akkor még nem volt a feleségem, de imapartnerek voltunk. Soha nem látott még démonűzést, sőt még csak meg sem volt keresztelve Szent Szellemmel! De mikor hívtam, velem jött a gyülekezet hátsó helységébe. 

			A helység két falán ablakok voltak, a többi fal mentén székek voltak felpakolva. Beszélgetni kezdtem az emberrel, de még mindig nem voltam biztos magamban. „Inkább mégse csinálnám egyedül.”

			„Kérd a vér erejét!”- bátorított. Ez a furcsa tanítások egyike volt, miszerint kérni kell a vér erejét, hogy a megszabadulókból távozó démonok ne jöhessenek belénk. Teljesen helytelen! 

			Elkezdtem imádkozni: „Atyám, nem tudom, mit tegyek!” Páciensünk azonnal a földre esett, elkezdett kutyaként ugatni, kígyóként tekergőzni, majd székeket dobálni az ablakokra. Társa ijedtében a felhalmozott székekre mászott fel. Jamie teljes erejéből imádkozni kezdett!

			Egyszerűbb nem is lehetne

			Tanácstalan voltam, ezért megkérdeztem a démonokat: „Mi a nevetek? Jézus nevében mondjátok meg a neveteket!” Most nem akarom részletekbe menően leírni, mi játszódott le. Kidolgozott rendszerünk volt, amely szerint beszéltünk a démonokhoz, és kényszerítettük őket, hogy nevezzék meg magukat. Most indultak csak be igazán a démoni megnyilvánulások. 

			A szellemek bolondot csináltak belőlem. Megnyilvánultak, megnevezték magukat, majd hirtelen eltűntek és egy másik bukkant elő. Elkeseredetten imádkoztam: „Ó Istenem, segíts!” Az Úr egyszerűen eszembe jutatta azt az igerészt, ahol megparancsolta a gonosz szellemeknek, hogy hallgassanak el és jöjjenek ki az emberből (Mk 1,25). Az most nagyon jó lesz – gondoltam. Így szóltam: „Jézus nevében parancsolom, hogy mind maradjatok csendben, és hagyjátok el ezt az embert!” Bumm, egy pillanat alatt csend lett. 

			A férfi mozdulatlanul feküdt a földön, mintha meghalt volna. De mikor a hátára fordítottam, láttam, hogy Istent imádja: „Köszönöm Jézus! Szabad vagyok! Elmentek, köszönöm!” Teljesen szabaddá lett, legalább tíz démon ment ki belőle. 

			Ez aztán igazán egyszerű volt ahhoz képest, ahogyan eddig csináltuk! – gondoltam magamban. Az volt a gyakorlatunk, hogy beszéltünk a démonokhoz, megkérdeztük a nevüket, stb. „Eddig túl sok helyet adtam az ördögnek” – állapítottam meg magamban. Azt gondoltam, kérnem kell a vér erejét, gondoskodnom kell, hogy legalább két ember legyen jelen, stb., stb. De ezúttal mindez nem volt meg! Csak szóltam hitben, és – bumm! – már el is mentek. Amikor utánanéztem mindezeknek az Igében, növekedett a bátorságom, mert rájöttem, hogy Jézus is ugyanígy űzte ki az ördögöket. 

			Testi támadás

			Abban az időben akaratlanul is túl sokat összpontosítottam az ördögre. Mivel olyan sokan jöttek hozzánk szabadulásért, és oly sok démoni dolog történt, szinte másról sem beszéltünk, csak a Sátánról. Azon kaptam magam, hogy többet beszélek az ördöghöz „imában”, mint Istenhez (pedig akkoriban napi két-három órát imádkoztam). Ráébredtem, hogy ez így nem jó.

			Manapság sokan bocsátkoznak bele ebbe a különös „szellemi hadviselésbe”, szinte másból se áll az „imaéletük”, mint az ördög megkötözéséből és megdorgálásából. Imáikban egyre csak a Sátánt szólítják meg, és hozzá beszélnek, többet, mint Istenhez. Ez így nem helyes!

			Akkoriban történt, hogy egy keresztény központot készültünk megnyitni a texasi Arlingtonban. Kibéreltünk egy épületet, amit korábban közösségi háznak használtak. Olyan otthont akartunk létrehozni, ahol démoni problémákkal küszködőket tudunk elszállásolni, és szolgálni feléjük. Kitakarítottuk és kifestettük az épületet. 

			Egy este imaéjszakát tartottunk ott a gyülekezetemmel. Az alkalom végén már mindenki hazament, egyedül én maradtam az épületben. Folytattam az imádkozást, egyszer csak valami elkezdett fojtogatni. Nem láttam semmit, de fizikális fojtogatást és ütéseket éreztem. Testi, démoni támadás volt!

			„Csak nem azt akarod mondani...?”

			Kifutottam az épületből, bezártam magam mögött az ajtót, és beugrottam a kocsimba. Kitolattam a kocsibejáróból, és már éppen azon voltam, hogy csikorgó kerekekkel elhúzzam a csíkot, mikor az Úr megszólított: „Hova mész?” 

			„Bárhova, csak innen el! Ebben az épületben démonok vannak!”

			Csendesen folytatta: „Az Efézus 6 szellemi páncélzata csak az első feledet védi az ördög ellen, a hátad számára nincs páncélzat.” 

			„Mit akarsz ezzel mondani, Uram?” – kérdeztem, bár szívemben már tudtam a választ. Nem fordíthatok hátat az ördögnek. Szembe kell néznem vele. Azért még egyszer megkérdeztem: „Uram, mit akarsz ezzel mondani? Csak nem azt akarod, hogy visszamenjek az épületbe?” Csend.

			Az Úr nem vitatkozik. Csak mond valamit, és hagyja, hogy eldöntsük, mit teszünk vele. Hajnali két –  három óra körül járt az idő. Ültem egy darabig a kocsiban, majd végül visszaálltam a bejáróba, leállítottam a motort és bementem. Bezárkóztam az épületbe, és reggel hatig harcoltam a démoni erők ellen. Mikor befejeztem, az épület üres volt és tiszta. A démonok messze jártak! 

			Abban az időben több olyan álmom is volt, melyben a Sátán testi támadását éltem át. Miután felébredtem, azt gondoltam: De jó, hogy csak álom volt! Kimentem a fürdőszobába, és láttam, hogy sebektől vérzek. Démoni megnyilvánulásokat éltem át, ahhoz kétség nem férhet. 

			A Sátán dicsőítése

			„Ez azért volt, mert bemerészkedtél az ördög vadászterületére” – mondhatná valaki. Nem! Egyszerűen arról van szó, hogy túl nagy fontosságot tulajdonítottam a Sátánnak az életemben azzal, hogy egyre csak őt dorgáltam és kötöztem meg, róla tanultam, rá koncentráltam. Az Úr megmutatta, hogy ezzel az ördögöt dicsőítettem, és én magam adtam neki több erőt, mint amennyi valójában volt neki. Rögtön megtértem a hibámból, és eldöntöttem, hogy támadni fogok, mert az a legjobb védekezés. Elkezdtem rendszeresen dicsőíteni, és imádni Istent. Hittem, ha folyamatosan az Úrra koncentrálok, azzal megakadályozom a Sátán bejárását az életembe. 

			Több mint harminc év telt el, de azóta nem éltem át ahhoz fogható démoni megnyilvánulást. Közelemben lévő emberekben megnyilvánultak ördögök, például mikor kiűztem őket valakiből. (Még hangfelvételem is van ilyen esetről. Hallani lehet, amint emberek démoni hangon kiabálnak.) De azóta testileg soha nem kellett fizikálisan harcba szállnom szellemekkel. Annak idején is csak azért történhetett meg, mert én magam adtam erőt az ördögnek a félelmemmel, és azzal, hogy túlzott hangsúlyt adtam neki az életemben.

			Ugyanez játszódik le újra és újra Krisztus Testében. Túl sokat tulajdonítunk a Sátánnak. Igen, ordító oroszlánként jár körbe, és keresi, hogy kit nyelhet el. De csakis akkor tehet bármit valakivel, ha az illető ad neki erőt a saját félelmével. A manapság oly népszerű „szellemi hadviselés” – tanítás nagy része nem más, mint nagyobb erő és hatalom tulajdonítása az ördögnek, mint amivel igazából rendelkezik. 

			A „szellemi hadviselés” konferenciák, melyek nagy hatalmat tulajdonítanak az ördögnek, és arról beszélnek, hogy meg kell kötöznünk a szellemi fejedelemségeket egy-egy földrajzi hely fölött ahhoz, hogy ott bármi pozitív történhessen, igeellenes eszméket terjesztenek. A Sátán ereje és hatalma egyenlő a nullával. Egyetlen eszköze a megtévesztés. Az előbb említett tanítások és eszmék azonban azt okozzák, hogy sok keresztény fejet hajt az ördög előtt, és hatalommal ruházza fel őt. 

		

	
		
			15. fejezet – A diadalmenet

			„És titeket is, akik halottak voltatok vétkeitekben és bűnös valótok körülmetéletlenségében, ővele együtt életre keltett megbocsátva nekünk minden vétkünket. Eltörölte a követelésével minket terhelő adóslevelet, amely minket vádolt, eltávolította azt az útból, odaszegezve a keresztfára. Lefegyverezte a fejedelemségeket és a hatalmasságokat, nyilvánosan megszégyenítette őket, és Krisztusban diadalmaskodott rajtuk.

			(Kol 2,13-15, a szerző kiemelése)

			A lefegyverzés azt jelenti: „megfosztani a legyőzött ellenséget minden harci eszközétől és értékétől”. Az Úr foglyul ejtette az ellenséget, és elvett tőle mindent. 

			A Sátán, a fejedelemségek, a démoni hatalmasságok lefegyverzése megtörtént. A kereszt és a feltámadás útján Jézus Krisztus megfosztotta az ördögöt minden erőtől és hatalomtól. Az első Ádám a bűnbeeséskor mindent átengedett, de az utolsó Ádám a feltámadásakor mindent visszavett. A Sátánnak nincs többé ereje és hatalma. Egyetlen fegyvere a megtévesztés. Ha bedőlünk az ördög hazugságainak, a saját erőnket és hatalmunkat használja fel ellenünk! 

			A „nyilvános” kifejezésre azt a görög szót használja, amiből mi a „bemutatást”, „kiállítást” származtatjuk. Más szavakkal: Isten nyilvánosan kiállította a Sátánt. 

			Az iskolában biológiából a tanulók feladatul kapják, hogy rovargyűjteményt állítsanak össze. Megölik a bogarakat, feltűzik egy táblára, és aláírják a nevüket. Ezt a gombostűvel áttűzött rovartetem-együttest nevezzük bogárgyűjteménynek.

			Én így látom az ördögöt, kifosztva, odaszögezve a kereszthez, ugyanazokkal a szegekkel, melyek egykor Jézust szegezték oda. Nyilvánosan ki van állítva, teljesen megfosztva minden értékétől. Jézus Krisztus rovargyűjteményt csinált a Sátánból!

			A győzelmi parádé

			A Bibliában a „diadalmaskodott rajtuk” kifejezés szó szerint a diadalmenetre utal (Kol 2,15). A rómaiaknak az volt a szokásuk, hogy diadalmenetben végigvitték a hadizsákmányt és a legyőzött ellenséget a nép szeme láttára, mikor visszatértek a hódításból. Ha győztesen tértek haza a csatából, megvolt a diadalmenet. Ha vesztesen, akkor elmaradt a győzelmi felvonulás. 

			Róma polgárai tudták, hogy mindaddig, amíg nem volt meg ez a diadalmenet, az ellenség, aki korábban terrorizálta őket, még nem győzetett le, ezért okuk van aggódni és félni a visszatértétől. Még ha nagy csatát nyertek is, amíg nem győzték le teljesen az ellenséges tábornokot vagy királyt, és nem vitték végig a diadalmeneten, addig Róma népe folyamatos félelemben töltötte napjait, az ellenség támadásától tartva. 

			De ha legyőzték az ellenséget, az ellenséges vezért vagy királyt végigvezették – élve vagy holtan – a tömeg előtt. Ha már halott volt, felmutatták levágott fejét és élettelen testét. De jobban szerették élve elfogni. Ilyenkor megfosztották páncélzatától, királyi ruháitól, valamint az erő és fontosság benyomását kölcsönző ékszereitől. Teljesen lemeztelenítve és megalázva egy ló vagy harci szekér mögé kötözték. Végigvezették vagy végigvonszolták az utcákon. Levágták hüvelykujjait és nagy lábujjait, hogy ne tudjon kardot fogni vagy megállni a csatában. A rómaiak így parádéztak legyőzött ellenségeikkel. 

			Ez a diadalmenet azt hivatott bemutatni Róma polgárainak, hogy ellenségük nincs többé. Így szerelték le az esetleges újbóli támadástól való félelmüket. Mivel a diadalmenet során a köznép is gúnyolhatta, ütlegelhette és leköpdöshette a legyőzött vezért, többé már nem féltek tőle. 

			Az Írás egyértelművé teszi, hogy Jézus ezt tette az ördöggel. Teljesen legyőzte őt minden terülten. Krisztus „megsemmisítette azt, akinek hatalma van a halálon, vagyis az ördögöt” és „megszabadította azokat, akik a haláltól való félelem miatt egész életükben rabok voltak” (Zsid 2,14-15). Figyeljük meg, hogy a halálfélelem okozza a rabságot. A Sátánnak nincs többé hatalma, csak megtévesztéssel jöhet ellenünk. Jézus Krisztus megszabadított. 

			Ott voltál?

			Megvolt a győzelmi felvonulás, a diadalmenet! Az Úr végigvezette az ördögöt az írásokon, és bemutatta, hogy mekkora nulla, kis „n”-nel. Egy nagy semmi!

			A probléma csak az, hogy Krisztus Testének nagy része – különösen némely „szellemi harcos” – kihagyta a parádét. Igen, a Sátán él, és harc folyik, de nem a mennyei magasságban élő démoni lényekkel, akiknek lenyűgöző erejük és óriási hatalmuk van. Az ördögnek csupán a hazugsághoz és a félrevezetéshez van hatalmas képessége. Ne dicsőítsük a Sátánt! Ne tulajdonítsunk neki olyan erőt, amivel igazából nem rendelkezik! Álljunk ellene a hazugságainak, és higgyünk az igazságban! Istenre összpontosítsuk figyelmünket, ne a démonokra! Az igazi csata a fejünkben zajlik. Emlékezzünk hát a diadalmenetre!

			A „szellemi hadviselés” - pártiak tanítása szerint egy csomó mindent meg kell tenni, mielőtt egy új területen hirdetjük az evangéliumot. Szellemileg fel kell térképezni a körzetet és fel kell kutatni, milyen istentelen dolgok történtek ott a múltban, amelyek szellemi erődítményeket hozhattak létre. Utána oda kell küldeni a közbenjárókat, akik hónapokat, éveket, évtizedeket töltenek imádkozással és a démoni erők dorgálásával és megkötözésével, hogy Isten Igéje végül kifejthesse hatását. Rossz, téves, helytelen!

			Semmilyen példát nem látunk erre Isten Igéjében! Szó sincs ilyesmiről az Újszövetségben. Teljesen helytelen!

			Igen, léteznek démoni hatalmak. Igen, létezik démoni hierarchia. Igen, a démonok megbízatása konkrét területekre szól. Azonban NEM, nem így bánhatunk el velük! Alapvető tévedés, hogy azért nem születik újjá és válik szabaddá több ember, mert nem imádkoztunk eleget, és nem folytattunk elég „szellemi harcot”.

			Jézus soha senkit nem küldött előre, hogy megkötözze az ördögöt, és előkészítse a helyet Isten Igéje előtt. Igen, előre küldte tanítványait, hogy tudassa az emberekkel jövetelét. Csodákat is tettek, és összehívták az embereket, hogy hallgassák Jézust, de sem az Úr, sem Péter, sem Pál nem küldött hívőket maga előtt, csak hogy imádkozzanak és szellemi harcot folytassanak. Teljesen helytelen! (A Jobb ima című tanításom kimerítőbben foglalkozik ezzel a témakörrel.)

			Ótestamentum kontra Újszövetség

			Az Ószövetségben láthatunk példákat arra, hogy Isten emberei konkrét városokért vagy népekért imádkoztak. Ábrahám közbenjárt Sodoma és Gomora városaiért (1 Móz 18). Mózes közbenjárt testvéreiért és Izrael gyermekeiért (3 Móz 12 és 14). Irgalomért esedeztek a haragos Istenhez, hogy ne ítélje meg az embereket bűneik miatt. Ma azonban teljesen más a helyzet. (Lásd még: a Szellemi hatalom és A hívő hatalma című tanításaimat.) 

			Hatalmas különbség van aközött, ami az Ószövetség ideje alatt történt, és ami most, az Új alatt történik. A régi szövetségben Jézus még nem mutatta be engesztelő áldozatát bűneinkért. Még nem ment le a pokolba értünk, és még nem vált Örökkévaló Közbenjárónkká (Zsid 7,25). Ezért nagyon is helyénvaló volt az ószövetségi szenteknek irgalomért könyörögni, mert ekkor még nem adatott teljes irgalom. Láthatták jelét bizonyos mértékben, de ez még csak az előjel volt, nem az igazi kitöltetés. Az engesztelő áldozat ekkor még nem került bemutatásra. 

			De a kereszt innenső oldalán Isten egészen másképp viszonyul az emberhez. Ma irgalmát és kegyelmét tölti ki ránk, nem haragját (2Kor 5,19). Nem rója fel az ember bűneit. Óriási tévedés azt gondolni, hogy Isten haragszik ránk bűneink miatt, és arra készül, hogy megítélje az emberiséget. Tévedés azt gondolni, hogy Isten ítélettel készül sújtani minket, ha meg nem térünk, és a közbenjárók együttes erővel nem könyörögnek, és kérlelik Őt, hogy álljon el haragja kitöltésétől. Jézus Krisztus már bemutatta az engesztelő áldozatot minden bűnért. Ő a Közbenjáró, aki véget vet minden korábbi fajta közbenjárásnak!

			Ma is van Isten szerinti közbenjárás, minek során egyszerűen így szólunk: „Atyám, tudom, hogy jó Isten vagy. Szeretsz minket. Megkímélted volna Sodomát és Gomorát, ha találtál volna bennük tíz igaz embert. Országunkban több mint tíz igaz ember van. Ismerem az úgynevezett próféciákat, melyek ítéletedet és pusztításodat jövendölik, hacsak meg nem térünk. Tudom, hogy ezek nem tőled vannak. Köszönöm Atyám, hogy nem ítélsz el minket.”

			Senki ne értsen félre – a bűnnek igenis vannak következményei. Ahol az emberek gyűlölik Istent, és nem keresik, gonosszá és önzővé válnak. A bűnözés növekszik, problémák támadnak, tragédiák és terrortámadások történnek, de ez nem más, mint vetés és aratás. A rossz mag vetéséből származó negatív aratás. Nem Isten haragja. Isten nem küld ítéletet az emberiségre a jelen történelmi korban. Eljön az idő, amikor majd megteszi, és jogosan teszi meg, de most az Egyház korszakában irgalmát és kegyelmét árasztja ránk.

			Újszövetségi közbenjárás

			Az újszövetségi közbenjáró tisztában van vele, hogy Jézus Krisztus engesztelő áldozatának köszönhetően Isten elfordult haragjától. Nincs szükség rá, hogy irgalmáért esedezzünk, ahogy Mózes tette (2 Móz 32,12). Jézus nemcsak a mi bűneinkért mutatta be engesztelő áldozatát, hanem az egész világ bűneiért is. Isten elfordult haragjától és most irgalmát és kegyelmét árasztja ki minden emberre, mindenütt.

			Helytelen egy újjászületett hívőnek Mózeshez hasonlóan kiállni és kérni Istent, hogy gondolja meg magát. Mózes helyesen tette, mert az egy olyan időszak volt, amikor Isten kitöltötte haragját. De mi egy új szövetségben élünk.

			„Isten ugyanis Krisztusban megbékéltette a világot önmagával, úgy hogy nem tulajdonította nekik vétkeiket”

			(2Kor 5,19)

			Ha így imádkozunk: ”Istenünk, fordulj el könyörtelen haragodtól! Ó Istenünk, töltsd ki erődet! Kérjük, cselekedj!” Ezzel megtagadjuk az Úr Jézus Krisztus engesztelő áldozatát és közbenjárását.

			Hatalmas különbség van az ó- és újszövetségi közbenjárás között. Napjaink „közbenjárás” és „szellemi hadviselés” - tanításainak nagy része ószövetségi gondolkodás. Antikrisztusi. Figyelmen kívül hagyja a tényt, hogy Krisztus megfosztotta az ördögöt minden erejétől és hatalmától. Ez a hozzáállás a Sátánt dicsőíti. Csak az veheti komolyan, aki elmulasztotta a győzelmi felvonulást.

			A félrevezetés ellenszere

			A szellemi harcot személyes szinten vívjuk. Elutasítjuk az ördög hazugságait és megtévesztését. Ez elsősorban az igazság megismerése útján történik.

			„Megismeritek az igazságot, és az igazság megszabadít titeket.”

			(Jn 8,32)

			Az igazság megértése a félrevezetés ellenszéruma. 

			A megtévesztés hatalma és ereje onnan származik, hogy a szenvedő fél nem tudja, hogy félrevezetik. De mihelyt megismerjük az etalont – az igazságot –, a megtévesztés azonnal elveszíti erejét. 

			Ha valaki terrorizálna, és életveszélyesen fenyegetne minket, félnénk. De ha meglátnánk a fenyegető holtestét, a félelem rögtön megszűnne. Az illető halálának ténye azt eredményezné, hogy fenyegetései többé nem félemlítenének meg. 

			Isten Igéje az igazság (Jn 17,17). Gyakran elmélkedem Isten Igéjén. Igéje által szeretem Istent és kommunikálok vele. Közösségben vagyok népével is, de az Úr folyamatos keresése segít pozitív lelkületben maradnom. Ez csak egy-két gyakorlati módja annak, hogyan folytatok szellemi harcot személyes szinten. A legjobb védekezés a támadás!

			A dicsőítés hatalmas erejű fegyver az ördög ellen! Szó szerint elüldözi őt. Képtelen megmaradni ott, ahol Isten dicsérete és imádata folyik. Talán úgy egy-két havonta egyszer előfordul, hogy megdorgálom és megkötözöm az ördögöt valamivel kapcsolatban, de nem azért, mintha valami szörnyű erővel jönne ellenem. Ilyenkor a csata az elmémben – gondolataimban – felerősödik, ezért szavakba foglalom ellenállásomat: „Megdorgálom ezeket a gondolatokat Jézus nevében. Sátán nincs jogod hozzám, nincs hatalmad fölöttem!” De a legtöbb esetben nincs rá szükség, hogy bármit kimondjak hangosan. Elég az igazsággal ellene mennem az utamba kerülő hazugságoknak, és máris folytatom a dicsőítést. 

			Akin hosszú időn át az ördög uralkodott, annak lehet, hogy először ennél agresszívebb hangokat kell megütnie. Amikor valaki démonizált, és szabadulni akar, annak jót tesz, ha hangosan mond ki dolgokat, dorgál, hangsúlyoz. De mihelyt megvan a szabadság, aránylag könnyű megtartani csak azzal, hogy az igazságban maradunk. 

			Küldjük be az igazságot!

			Korábban csak megdorgáltam és kiűztem a démonokat másokból, ha arra volt szükségük. De azóta beláttam, hogyha a saját hitem által űzök ki valakiből egy démont, valójában kárt okozok neki (Mt 12,43-45). A gonosz szellemek visszatérhetnek, ha az illető nem ismeri, érti és alkalmazza az igazságot a korábban elhitt hazugságok ellen. 

			A legjobb úgy megszabadítani valakit, hogy elmondjuk neki az igazságot. Tanítjuk Isten Igéjére, beszélünk neki a diadalmenetről, és hogy mit jelent, győzelmünk van Jézusban. Segítünk neki megérteni Isten ígéreteit, különösen azokat, amik a problémájára vonatkoznak, és bátorítjuk, hogy szolgalmasan alkalmazza az adott igazságot a gondolataiban. Emberek százairól mesélhetnék, akik hallották, amint prédikálom Isten Igéjének igazságát és megszabadultak a démonoktól anélkül, hogy személyesen megdorgáltam volna az ördögöt. Súlyos démonizáltságról beszélek – emberek, akik képtelenek voltak gondoskodni magukról, némelyikük begyógyszerezve egy kórház elmeosztályán – teljesen megszabadultak azáltal, hogy hallották az igazságot, és szívükbe fogadták. Szabaddá váltak anélkül, hogy imádkoztam volna értük!

			Vannak esetek, amikor tényleg én űzöm ki a démonokat az emberekből. Van úgy, hogy a Sátán bizonyos hazugságokat olyan mélyen ültetett be valaki gondolkodásába, hogy az illetőnek még akkor is külső segítségre van szüksége, hogy imádkozzon érte, és dorgálja meg azt a hazugságot, amikor már felismerte és befogadta az igazságot. Ezért gyakran űzök ki démonokat emberekből, amikor betegség, depresszió vagy hasonló miatt imádkozom. Démonok elmennek, és az emberek szabaddá válnak. De még ilyenkor is tanítom nekik az igazságot, amit védelmükre használhatnak, hogy az ördög ne tudjon visszajönni. 

			Úgy vívok szellemi harcot egy városért vagy országért, hogy beküldöm az igazságot! Hirdetem Isten Igéjét TV, rádió, kazetták, CD-k, könyvek, videók és az Internet útján. Amint az emberek hallják az igazságot, szívük megnyílik, és fogadókészebbé válnak az Evangélium iránt. Később személyesen is elmegyek – vagy elküldök másokat, akiket kiképeztem –, hogy személyesen prédikálják és tanítsák az Igét. Az igazi szellemi hadviselés: eljuttatni Isten Igéjének igazságát az emberekhez!

		

	
		
			16. fejezet –  Hirdessük az Igét!

			Pál nagyszerű példáját adta az igazi szellemi hadviselésnek. Az Apostolok Cselekedetei 19-ben az apostol Efézus városában szolgált. Ottléte során komoly ellenállásba ütközött. Olyannyira, hogy el is akarta hagyni a várost, de az Úr azt mondta neki, hogy maradjon, és építse fel a hívőket. Később az Egyház történelme során Efézus a kereszténység egyik legaktívabb és legfontosabb központjává vált. Az erős ellenállás ellenére az Írásban nyomát sem látjuk, hogy Pál összegyűjtötte volna a hívőket, hogy közbenjárjanak, szellemi harcba bocsátkozzanak, és megdorgálják a városon uralkodó démoni fejedelmeket. 

			Abban az időben Efézus a pogány istennőről, az „efezusi Artemiszről” volt ismert. (Artemisz = Diána) Felséges és díszes templomát a világ egyik csodájaként tartották számon. A legenda szerint Artemisz szobra egyenesen a mennyből ereszkedett alá templomába. Hívei egész Ázsiából zarándokoltak Efézusba imádni őt. 

			Pál mégsem gyűjtötte össze a hívőket, hogy megdorgálják az efézusi Artemiszt. Nem állította csatarendbe őket, hogy szellemi harcot indítsanak ellene. Ehelyett mit tett? Az igazságot prédikálta. Szembeszállt a téveszmékkel, és Isten Igéjére tanította az embereket. Az evangélium bátor hirdetésével Pál megtörte Artemisz hatalmát, és a városban tömegek fogadták el az Úr Jézus Krisztust. 

			Az igei módszer: hirdetni Isten Igéjét! Pál is pontosan ezt tanácsolta az ifjú Timótheusnak, aki a szeretett tanítója által plántált, növekvő efézusi gyülekezetet pásztorolta. 

			„A teljes Írás Istentől ihletett, és hasznos a tanításra, a feddésre, a megjobbításra, az igazságban való nevelésre; hogy tökéletes legyen az Isten embere, minden jó cselekedetre felkészített. Kérve kérlek az Isten és a Krisztus Jézus színe előtt, aki ítélni fog élőket és holtakat; az ő eljövetelére és országára kérlek: hirdesd az igét, állj elő vele, akár alkalmas, akár alkalmatlan az idő, feddj, ints, biztass, teljes türelemmel és tanítással.”

			(2Tim 3,16-4,2 a szerző kiemelése)

			Harcba szállni Artemisszel napjainkban?

			Démoni erő uralkodott Efézusban, Pál mégsem gyűjtötte össze a „közbenjárókat” és „imaharcosokat” a hadakozáshoz. Csak hirdette az igazságot az embereknek, hogy újjászülethessenek, megszabadulhassanak, majd tanítványként kiképezte őket, hogy maguk is ugyanezt tegyék. Isten Igéje teszi szabaddá az embereket. Az igazság törte meg az efézusi Artemisz erejét!

			Néhány éve a közbenjárás és szellemi hadviselés mozgalmának vezetői elutaztak Efézusba, (ami a mai Törökország területén található). Úgy hitték, Isten mondta nekik, hogy korunk legnagyobb démoni ereje az efézusi Artemisz. Szerintük ő tartja markában a muzulmánokat, akik a világ azon a részén élnek, ahova eddig a legkevésbé jutott el az Evangélium. Az efézusi amfiteátrumnál (romok Pál idejéből) összegyűjtöttek mintegy húszezer „közbejárót” és „imaharcost” a világ minden tájáról. Mást sem tettek, csak imádkoztak, és „szellemi hadviselést” folytattak az efézusi Artemisz legyőzésére. Nem prédikálták az Evangéliumot. Nem azért utaztak oda, hogy Isten Igéjének igazságát hirdessék, és embereket nyerjenek az Úrnak. Ehelyett csak összegyűltek és imádkoztak, dicsőítő alkalmat tartottak, mely során állításuk szerint elbántak Artemisszel. Ez pontosan az ellenkezője annak, amit Pál tett! 

			Személy szerint kétlem, hogy korunkban egyáltalán számolnunk kell az efézusi Artemisszel. Legyőzte őt kétezer évvel ezelőtt Pál, és a gyorsan terjedő Evangélium igazsága. Ma már senki sem imádja Artemiszt. A szellemi harc képviselői ugyan azt állítják, hogy ő az iszlám hit mögött álló démoni fejedelemség, de ez teljesen szubjektív érvelés. Ez az ő személyes benyomásuk, mely igei szempontból nem tisztázható vagy igazolható, éppen ezért kétlem, hogy igaz. 

			Igen, működnek ma a világban démoni lények. Azért vannak itt, mert emberek hatalmazták fel őket azzal, hogy bedőltek hazugságaiknak. A helyzeten nem úgy lehet változtatni, hogy imában közvetlenül a démonokat szólítjuk meg. Akkor szűnik meg hatalmuk, ha az emberek elhiszik az igazságot. Amint egyének, családok és közösségek levetik magukról a megtévesztést, a démoni erők elgyengülnek és megtörnek. 

			Ki érkezett előbb?

			Sok keresztény azt gondolja, hogy San Francisco fölött a homoszexualitás démoni erői lebegnek, és rabságban tartják a város lakosait. Az említett démonok valószínűleg nagyobb koncentráltságban vannak jelen, mint más helyeken, de hogyan bánhatunk el velük?

			A szellemi hadviselés képviselőinek eszközei a közbenjáró imádság, szellemi térképezés, imaséták, az ördög megkötözése és ehhez hasonló dolgok. Ez nem az igei, újszövetségi minta. Ezek a démoni erők nem is jönnének számításba, ha azok az emberek, akik engedtek nekik, fel nem hatalmazták volna őket. Ennélfogva nem lehet csak úgy megkötözni ezeket a fejedelemségeket, és megparancsolni nekik, hogy távozzanak!

			Vannak keresztények, akik úgy gondolkodnak, hogyha megszabadulunk démoni erőktől, akkor az emberek felszabadulnak, és befogadják az Evangélium üzenetét. Pont fordítva működik! Amint az emberek reagálnak az igazságra, a démonok elveszítik erejüket, és távoznak. 

			Ki érkezett előbb San Franciscóba – a démonok vagy a homoszexuálisok? A városvezetésbe beválasztottak melegeket vagy velük szimpatizálókat, akik aztán olyan segélyeket és jogi előnyöket biztosító törvényeket fogadtattak el, melyek San Franciscót vonzóvá tették a homoszexuálisok számára. Ezért rajzottak a melegek az egész országból, sőt, az egész világról a városba. Nem a démonok jöttek oda előbb, és vonzották az embereket. A melegek jöttek, és hozták a démonjaikat. 

			A homoszexualitás démoni erőitől nem úgy szabadulhatunk meg, hogy közvetlenül ellenük vesszük fel a harcot a mennyei magasságokban. Ehelyett inkább az igazságot kell hirdetnünk. Amint megértik, és elhiszik a melegek, hogy Isten szereti őket, és hogy Ő Ádámot és Évát teremtette, nem Ádámot és Bélát, megszabadulnak. Ők maguk fognak ellene állni az ördögöknek az igazsággal, és San Francisco légköre megváltozik.

			„Annak a léleknek kell meghalnia, aki vétkezik”

			Vannak barátaim, akik hiszik, hogy az Egyesült Államokban nem lesz ébredés, amíg meg nem térünk, és bocsánatot nem kérünk az indiánok ellen a múltban elkövetett atrocitásokért. Szerintük szellemi harccal el kell távolítani a démonokat, melyek uralmat szereztek az országunk fölött az évszázadokkal ezelőtti megszegett szövetségek és ártatlan vér kiontása következtében. Ez is ellent mond az újszövetségi Igének. Talán tudnánk idézni egy-két ószövetségi igeverset, de az említett fogalmak nem találkoznak Isten Igéjével a kereszt innenső oldalán. 

			Ezékiel próféciája szerint minden ember a saját bűnéért fog felelni – és nem másokéért – az Újszövetség ideje alatt. 

			„Hogy mondhattok ilyen közmondást Izrael földjéről: az apák ettek egrest és a fiak foga vásott el tőle?!  (pl. „generációs átok”) Életemre mondom – így szól az én Uram, az Úr – hogy nem fogjátok többé ezt a közmondást mondogatni Izraelben! Mert minden lélek az enyém: Az apák lelke is, meg a fiak lelke is az enyém. Annak a léleknek kell meghalnia, aki vétkezik” 

			(Ez 18,2-4 a szerző zárójelezése és kiemelése) 

			 Isten ma nem ítéli meg a gyerekeket a szülők bűnéért 

			(Ez 18,20).

			Annak idején sok szörnyű dolgot követtek el Amerika őslakosai ellen. A feleségem is indián származású, mégsem hordoz magában keserűséget és sebeket az évszázadokkal ezelőtt történtek miatt. Ha találkoznék egy indiánnal, aki haragszik rám azért, amit az ük-ük ükapám tett a népével, bocsánatot kérnék. Helytelen volt, és nem szabadott volna megtörténnie. De nem a régmúlt történései kötözik meg ezt az embert, vagy bárki mást. 

			Az ember egyedül önmagáért áll Isten előtt, nem a háromszáz évvel ezelőtt történtekért. Befolyásolhatták azok a dolgok, de teljes egészében rajta áll, hogy az életet választja vagy a halált. Ha megérti és elhiszi az igazságot, miszerint Jézus Krisztus a kereszten egyszer és mindenkorra elbánt minden bűnnel, a megbocsátás őt is szabaddá teszi. A félrevezetés kötöz meg minket, és az igazság tesz szabaddá.

			Egyszerűen visszautasítom, hogy hatalmat engedjek át az ördögnek. Ha azt mondjuk, hogy nem lehet ébredés, amíg az említett dolgokat mind meg nem tesszük, azzal olyan hatalmat adunk a Sátánnak, amivel igazából nem rendelkezik. 

			Európa

			Keresztények végigkövették a XI., a XII. és a XIII. század keresztes hadjáratainak útvonalait Európa-szerte. Vezekeltek és bocsánatot kértek az évszázadokkal korábban őseik által meghurcolt emberek leszármazottaitól. Abban a hitben tették mindezt, hogy Európa szellemi sötétségben marad, amíg ez a „megbékülés” meg nem történik. Tévedés!

			Mi emelheti ki Európát a szellemi sötétségből? Ha az emberek hallják és elhiszik Isten Igéjét! Például az európai tévécsatornák szigorúan cenzúrázzák a keresztény programokat, az enyémet is. Gyakran belenyúlnak a tanításomba, amivel letompítják annak erejét. Egy alkalommal úgy vágták ki egy – a gyermekek fenyítésével kapcsolatos – megjegyzésemet, mintha káromkodtam volna! Nem jelenthetem ki: „Jézus az út, az igazság, és az élet”, csak így fogalmazhatok: „A Biblia azt tanítja, hogy Jézus az út, az igazság, és az élet”. Csak véleményként mondhatom el, tényként nem. Isten Igéje komoly akadályokba ütközik az európai rádió- és tévécsatornákon. Európa hiányát látja Isten Igéje igazságának. Ez tartja a Sátán szorításában. 

			Európa-szerte törvényeket fogadtak el az Evangélium hirdetése ellen. Franciaországban tilos evangelizálni. Ha kézrátétellel imádkozol valakiért, letartóztathatnak gyógyítási praktikák engedély nélküli gyakorlásáért. Mindezek útját állják az Evangélium terjedésének. Európa nem a démoni erők miatt van olyan állapotban, amilyenben van, hanem mert lakosai nem nyitottak az örömüzenetre. 

			A démoni erők szerepe mindössze annyi, hogy ők inspirálják az embereket e lépések megtételére. De a problémát nem oldhatjuk meg szellemi harccal és a démonok megkötözésével. Isten Igéjét kell eljuttatnunk az emberek szívébe! 

			Prédikálni és tanítani

			Keresztények dollármilliókat költenek arra, hogy a kevéssé evangelizált országokba utazzanak. Odautaznak, és „ima-menetekben” vesznek részt, melynek során körbejárnak és közben szellemi hatalmakat „kötöznek meg”. Konkrét utasításuk van, hogy ne beszélgessenek senkivel – csak imádkozzanak. Ha ezt a pénzt az Evangélium terjesztésére költenék, azokban az országokban ébredés lenne! Helytelen megközelítés és még csak nem is működik! 

			Az efézusi találkozó a húszezer résztvevővel, akik csak imádkoztak, és szellemi harcot folytattak, még a 2001. szeptember 11-i terrortámadásokat megelőzően került megszervezésre. A muzulmán szélsőségesekben működő démoni erőket nyilvánvalóan nem sikerült megtörni. Nem is fog sikerülni. Nem ez az igei módja annak, hogy elbánjunk démoni hatásokkal az emberek életében. 

			Mindent megteszek, ami rajtam áll, hogy hirdessem az Igét! Csapatommal tanítjuk Isten Igéjét tévében és rádióban, Amerikában, Európában és szerte a világon. Kazetták és CD-k ezreit terjesztjük minden évben. Sok anyagunk (pl. hangfelvételek, cikkek, Biblia kommentár) honlapunkról ingyen letölthető. Emellett számos nemzetközi keresztény munkást támogatunk, akik bátran hirdetik az Evangéliumot. Ez kellene, hogy legyen az egész Egyház hozzáállása! 

		

	
		
			17. fejezet – Az ördög trükkje

			A „szellemi hadviselés” – pontosabban annak napjainkban oly népszerű tálalása - igazából az ördög trükkje. Vizsgáljuk meg a gyümölcsét: keresztények arra buzdítják egymást, hogy ne hirdessék az Evangéliumot, hanem csak „imádkozzanak”. Miért akarná a Sátán, hogy hívők imádkozzanak? Egyszerű! Az ördög mindig örül, ha gyümölcstelen, vallásos imádkozásra szánjuk oda magunkat. 

			Vajon ki „inspirálhatta” a Jézus által oly szenvedélyesen kritizált írástudók, farizeusok és képmutatók „imáit”? Trombitaszóval hirdették utcasarkokon megtartott nyilvános imádkozásaikat és egyéb vallásos tevékenységeiket. Aki azt gondolja, hogy az ördög soha nem buzdítana senkit, hogy csak úgy „imádkozzon”, tévedésben él. Az egyház történelme számos példával szolgál arról, hogy az ellenség különféle mély benyomást keltő, de erőtlen szellemi tevékenységre vett rá hívőket. 

			Hívőként az Evangélium hirdetésére kellene összpontosítanunk. Arra, hogy Isten Igéjének igazságát prédikáljuk mindenütt, mindenkinek. Mégis, vannak olyan csoportok, akik komoly költségek árán keresztények százait, sőt ezreit küldik a világ különböző pontjaira úgynevezett „missziós utakra” azzal az instrukcióval, hogy ne prédikálják az Evangéliumot: „Ne tegyetek bizonyságot senkinek! Annyi a dolgotok, hogy körbejárjatok, imádkozzatok, és szellemi harcot folytassatok.” Bár helyén van a szívük és indítékaik tiszták, némely résztvevő pedig pozitív élményeket szerez, melyek későbbi misszióra bátoríthatják, mindent egybevetve helytelen az egész!  Ha ugyanazokban az országokban, ugyanazt a pénzösszeget és erőfeszítést az Evangélium hirdetésére, missziós anyagok terjesztésére és az igazság hirdetésére fordítanák, az eredmény a jelenlegi sokszorosa lenne. 

			Hirdetni és imádkozni

			Nem az a kérdés, hogy prédikáljunk, vagy imádkozzunk. Tegyük együtt a kettőt! Az ima olyan, mint a víz a gabonamagnak. Ha a magot elültetjük, azt utána öntözni kell. De a meddő földet hiába öntözzük, abból semmi nem fog kinőni. Az emberek Isten Igéjének romolhatatlan magja által születnek újjá (1 Pét 1,23). Tehát az öntözés előtt el kell vetni a magot!

			Mikor Pál prédikálni indult, kérte a barátait, imádkozzanak érte: „Hogy adassék nékem az Ige, ha szóra nyitom a számat, hogy bátran ismertessem meg az evangélium titkát”

			(Ef 6,19). 

			Nem azt kérte: „Imádkozzatok, hogy az emberek füle nyitott legyen a hallásra. Imádkozzatok, hogy a démoni erők (mint az efézusi Artemisz) elmenjenek”. Nem! Pál arra kért támogató imát, hogy amikor szólásra nyitja a száját, abban legyen kijelentés, hatalom és erő, hogy csodák történjenek Jézus hatalmas Nevében. 

			Az ima fontos része az Evangéliumnak, de nem helyettesítheti Isten Igéjének hirdetését. Pál bátor igehirdetése szó szerint tönkretette az efézusi Artemisz hatalmát. Végül Demeter és a többi ötvös gyűlést tartott, mert elapadtak a megrendeléseik, senki sem vásárolta többé pogány bálványszobraikat. Így keseregtek: „nemcsak az a veszély fenyeget azonban, hogy ez a mesterség csődbe jut, hanem az is, hogy a nagy istennőnek, Artemisznek a templomát is semmibe veszik, és így ő, akit egész Ázsia és az egész földkerekség tisztel, el fogja veszteni dicsőségét.” (ApCsel 19,27)

			Egészen az utóbbi időkig, míg a szellemi harcos közbenjárók elő nem húzták, és fel nem ruházták olyan hatalommal, ami korábban nem volt neki, az efézusi Artemisz labdába sem rúghatott közel kétezer éven át. Ekkora hatalma van Isten Igéjének!

			Isten már mindent véghezvitt. Nekünk is adott mindent a szellemi közegben. Egyetlen harcunk, hogy amit adott, megjelenítsük a fizikai világban. 

			Az igazság szabaddá teszi az embereket

			Hol folyik ez a harc? A mennyei magasságokban? Magas épületeket kell megmásznunk, repülőket kell bérelnünk, hogy szellemi harcba szállhassunk a gonoszsággal a magas helyeken? Embereket kell küldenünk a világ országaiba, hogy ott is megdorgálják az ördögöt? 

			Ha a démoni hatalmak tényleg akkora erőt képviselnének, mint némelyek állítják, akkor sem volna szükség arra, hogy épületek tetejére másszunk fel, vagy repülőt kölcsönözzünk, hogy közel férkőzhessünk hozzájuk. De más országokba sem kellene embereket küldenünk, hogy ott imádkozzanak. Az ima nem olyan, hogy csak száz méteres körzetben működik. Még ha meg is állná a helyét ez az elmélet, megkötözhetnénk a démonokat onnan is, ahol vagyunk. Az imának van akkora hatalma! 

			De nem kell ilyesmit tennünk. Inkább hirdessük az Evangéliumot! Mondjuk el az embereknek az igazságot! Sugározzuk Isten Igéjét rádió, tévé és az internet útján! Terjesszünk traktátusokat, könyveket és egyéb minőségi írásokat! Képezzünk tanítványokat és küldjük ki őket! Alapítsunk bibliaiskolákat és gyülekezeteket szerte a világban! Vagy legalább legyünk szolgálati partnerei és támogatói valakinek, aki végzi ezeket! Az Újszövetség Isten Igéjének hirdetésére helyezi a hangsúlyt. 

			Sajnos a népszerű irányzatok nem az igehirdetést hangsúlyozzák. Ehelyett a szellemi harcosok többsége egyre furcsább gyakorlatokat követ. Még olyan nyilvános találkozóról is hallottam beszámolót, ahol nők férfiakra feküdve szülési mozdulatokat mímeltek, „vajúdásnak” és „szellemi harcnak” nevezték. Erkölcstelen és istentelen. Az Úr soha nem tanított ilyesmit!

			Ellene vagyok az igazi szellemi hadviselésnek? Nem! Ellene vagyok az igazi közbenjárásnak? Nem! Csak a manapság tapasztalható furcsa gyakorlatoknak vagyok ellene, amit „szellemi harcnak” és „közbenjárásnak” titulálnak. Krisztus Testének újra meg kell vizsgálnia ezeket a tanításokat Isten Igéje, az Újszövetség fényében.

			A Sátán csak azért zavar még vizet, mert oly sok félrevezetett ember hatalommal ruházza őt fel, és tanításait terjeszti. Ha kizárólag az igazságot hirdetnénk, az ördög semmivé töpörödne. De mivel oly sok a tévút – nemcsak a világban, hanem Krisztus Testében is –, folyamatosan harcolnunk kell a hazugságok ellen az igazsággal, amíg Jézus visszajön. Senki sem tud mindent, ezért folyamatosan újítjuk meg a gondolkodásunkat az igazságra. Vannak dolgok, amik ellen harcolunk, és a szellemi hadviselés valóságos, de nem azért, mintha a Sátán olyan erős lenne, hanem mert oly sok embert megtévesztett. Az ellenszer nem a közbenjárás – démoni erők megkötözése és keresztények millióinak verbuválása imádkozásra –, az ellenszérum az igazság, ami szabaddá teszi az embereket, ha elmondjuk nekik. 

			Ébredés

			Ugyanez vonatkozik a szellemi ébredésre is. Megújuláspárti vagyok, alig várom, hogy láthassam az ébredés pozitív hatásait végigsöpörni Amerikán és az egész világon. Szükségünk van szellemi megújulásra, de hogyan érhetjük el? 

			A „közbenjárók” szerint erőteljesebben és hosszabban kell imádkoznunk, valamint minél több embert toborozni – százat, ezret, milliót, tízmilliót – az együttes imára és böjtölésre. Látásmódjuk szerint Isten dolga ébredést küldeni, de most még valamilyen ismeretlen okból visszatartja azt. Mivel valami még nem eléggé tetszik Istennek, ezért bűnbánatot tartanak, vezekelnek, és egy csomó mindent tesznek, hogy megbékítsék Őt, hátha akkor elküldi az ébredést. 

			Jézus Krisztus már megbékítette Istent! Kétezer évvel ezelőtt minden bűnért bemutatta engesztelő áldozatát. Isten nem haragos többé. Halála, eltemetése és feltámadása útján Jézus rendelkezésünkre bocsátotta mindazt az erőt, amire a világméretű ébredéshez szükség van. Csak mi nem vettük még át.

			Az ébredést nem Istentől kell kikönyörögnünk, hanem hinnünk kell abban, amit Ő már elvégzett. Azzal kezdhetjük, hogy csodáinak csatornájává válunk mások számára. Elkezdjük gyógyítani a betegeket és feltámasztani a halottakat! Garantálom, hogy megjön az ébredés, sőt, olyan megújulás lesz, hogy alig tudunk vele mit kezdeni! Persze, hogy ébredéspárti vagyok, és el is fog érkezni, amint az emberek átadják magukat Istennek. Nem kell kicsavarnunk az Úr karját közbenjárással és szellemi hadviseléssel. 

			Tudom, hogy sokan nem tudnak mit kezdeni az általam megosztott igazságokkal, mert azok annyira ellentmondásban állnak a Krisztus Testében ma uralkodó fő teológiai irányzatokkal. Bár jelen pillanatban még csak néhányan prédikáljuk ezt, arra buzdítalak, hogy vizsgáld meg magad Isten Igéjét! Tanulmányozd Jézus engesztelő áldozatát! Kövesd végig az Apostolok Cselekedeteinek példáit! Nem fogsz találkozni „közbenjárással”, vagy „szellemi hadviseléssel” azon a módon, ahogyan azt ma teszik és propagálják. Számolnunk kell a Sátánnal, de ő korántsem az a hatalommal teljes bajkeverő, amivé azok teszik, akik kihagyták a győzelmi parádét. 

			Jézus: Győztes Szabadítónk!

			Képzeljük magunk elé a diadalmenetet! Lássuk a Sátánt legyőzötten, minden hatalmától és erejétől megfosztva, a kereszthez szegezve! Engedd, hogy a legyőzött és közszemlére kitett ördög képe mélyen beleivódjon a szívedbe. Ha egyszer láttad a győzelmi felvonulást, soha többé nem fogsz félni a Sátántól. Többé nem lesz képes megfélemlíteni téged, ahogy a múltban tette. Szabad leszel, és bátran megosztod az Istentől kapott szabadságot másokkal is! 

		

	
		
			18. fejezet – A munkába állított hit

			Nincs szükségünk még több hitre – ne is keressük! Ha újjászülettünk, megkaptuk mindazt a hitet, amire valaha szükségünk lehet. Ebben a pillanatban is több mint elegendő áll a rendelkezésünkre. Csak éppen nem vagyunk tisztába vele, mit kaptunk, és hogyan használhatjuk! 

			A tanítványoknak ugyanez volt a problémája. Figyeljük meg, hogyan reagáltak Jézus tanítására: 

			„Vigyázzatok magatokra! Ha vétkezik ellened atyádfia, figyelmeztesd, és ha megbánja, bocsáss meg neki. És ha naponta hétszer vétkezik ellened, és hétszer tér vissza hozzád ezt mondva: Megbántam – bocsáss meg neki. Az apostolok így szóltak az Úrhoz: Növeld a hitünket!” 

			(Lk 17,3-5)

			Jézus halottakat támasztott fel, vak szemeket és süket füleket nyitott meg, leprásokat gyógyított, ördögöket űzött ki, és sok más olyan csodát tett, amiket még soha senki. Mégis, az állandó megbocsátásra szólító parancsa – és nem a csodatételek – hozták ki tanítványaiból a kérést: „Növeld a hitünket!”

			A hit a mindennapokra szól, nemcsak a csodaszámba menő gyógyulásra vagy pénzügyi áttörésre. Bár mindezek fontosak, mégis mindennapi kapcsolataink jelentik a legnagyobb kihívást hitünk számára. Tévedés lenne azt gondolni, hogy a hit elsősorban a lehetetlen helyzetekre szól, mint például egy gyógyíthatatlan betegség, vagy anyagi csőd. Szükség van rá krízishelyzetben, de az emberekkel való mindennapi érintkezés során is, a munkahelyünkön, a lakókörnyezetünkben. Hit nélkül hogyan fordíthatnánk oda a másik orcánkat, ha valaki bánt? 

			Bizony hit kell ahhoz, hogy feltétel nélkül szeressük munkatársainkat, házastársunkat, gyermekeinket, szüleinket, szomszédainkat, és megbocsássunk nekik. A tanítványokat annyira meghökkentette Jézus megbocsátásra szólító parancsa – ha kell, akár naponta hétszer is bocsássunk meg -, hogy így kiáltottak fel: „Uram, növeld a hitünket!”

			Több, mint elég hit

			„Az Úr ezt válaszolta: Ha akkora hitetek volna, mint egy mustármag, és így szólnátok ehhez a vadfügefához: Szakadj ki gyökerestől, és gyökerezz meg a tengerben – az engedelmeskedne nektek.” 

			(Lk 17,6) 

			Első ránézésre úgy tűnhet, Jézus nem is igazán a kérésükre reagált. Azt kérték: „Növeld a hitünket!” Mire Ő: „Ha mustármagnyi hitetek volna, erre meg erre lennétek képesek.” Az Úr igazából ezt próbálta megértetni velük: „Figyeljetek, nincs szükségetek több hitre. Nem a hitetek kevés, egyszerűen csak nem használjátok, amitek van!” 

			A mustármag az egyik legkisebb mag, ami csak létezik. Ha a hüvelyk és mutatóujjad közé veszel egyet, alig lehet észrevenni, hogy van ott valami. Jézus azt mondta: „Ha a hited ilyen picike – mustármag méretű –, felszólíthatod a fát, hogy ültesse át magát a tengerbe, és az engedelmeskedik neked!” Más szavakkal, nincs szükségünk „nagy” hitre, de még csak „több” hitre sem. Csak meg kell tanulnunk használni, amit kaptunk. 

			A legtöbb keresztény ezt másképp gondolja manapság. Hiszik, hogy a hit működik, de úgy gondolják, hogy nekik nincs elegendő hitük. Ez az ördög félrevezetése! A Sátán megvakított minket, hogy ne vegyük észre, mit kaptunk.

			Te is, meg én is ugyanazzal a mennyiségű és minőségű hittel rendelkezünk, mint Jézus, amikor testben a földön járt. Minden újjászületett hívő megkapta ezt a hitet. A Sátán félrevezeti a keresztényeket, hogy ne értsék meg ezt. Hiszik, hogy a hit működik, de azt nem, hogy nekik elegendő van belőle. Úgy gondolják, a hit jön és megy – néha erős, máskor gyenge. Úgy érzik, nem tudják megragadni, megtartani, uralni, mert megfoghatatlan. Ez téves hozzáállás. Ebben a pillanatban több, mint elég hit áll a rendelkezésünkre, csak használnunk kell!

			A hit, mint szolga

			Jézus rögtön példázattal illusztrálta, mit is akar mondani. Ha megértjük, hogy már van hitünk, csak használnunk kell, akkor ezt a példázatot sem nehéz megértenünk. De ha bármilyen más módon próbáljuk alkalmazni, nem áll össze az egész. A szövegkörnyezet meghatározza a jelentését. 

			„Ki az közületek, aki ezt mondja szolgájának, amikor az szántás és legeltetés után megjön a mezőről: Jöjj ide hamar, és ülj az asztalhoz! Nem azt mondja-e inkább neki: Készíts nekem valami vacsorára valót, övezd fel magadat, és szolgálj fel nekem, míg eszem és iszom, te majd azután egyél és igyál!? Vajon megköszöni-e annak a szolgának, hogy teljesítette, amit parancsolt neki? Azért tehát ti is, ha teljesítettétek mindazt, amit parancsoltak nektek, mondjátok ezt: haszontalan szolgák vagyunk, azt tettük, ami kötelességünk volt.”

			(Lk 17,7-10)

			Jézus ezzel ezt mondta: „Már megvan a hitetek, használjátok! Ha csak akkora is, mint egy mustármag, már akkor is elég ahhoz, hogy a tengerbe vessen egy fát. Ha lenne szolgátok, munkába állítanátok, nem? Van hitetek, állítsátok munkába!”

			Jézus idejében megszokott dolog volt a szolgaság és a rabszolgatartás. Ha volt valakinek szolgája, elvárta, hogy szolgálja őt. Nem számított, fáradt-e, esetleg éppen most jött be a mezőről egész napi munka után. Ha vacsoraidő volt, a gazda elvárta, hogy felszolgálja neki az ételt. A szolga csak akkor ehetett, amikor gazdája már jóllakott. Nem étkezhetett vele, még kevésbé előtte. A gazda az gazda!

			 A mai finomkodó, tapintatos, politikailag érzékeny gondolkodásmód alapján azt is mondhatnánk: „Nem kellene így bánni egy szolgával!” De Jézus példázatának idejében a szolgákat és rabszolgákat nem hagyták pihenni, használták őket. Nem engedték őket egész nap heverészni és tétlenkedni, csak hogy azok ne érezzék kihasználva magukat. Kedvesek, szelídek sem voltak hozzájuk uraik. A szolgák parancsba kapták, hogy gazdájuk szükségleteit a sajátjuk elé helyezzék. Ez nem jelentett szükségszerűen keménykedést, gonoszkodást, de mindenképpen parancsot jelentett, sokkal inkább, mint kérést. Ha valakinek szolgája volt, azt munkába állította!

			A hitet munkába kell állítani, nem kényeztetni. Ha nem használjuk, az olyan, mintha hagynánk a szolgánkat egész nap a kanapén heverészve tévézni. Ahelyett, hogy erősödne, és a szolgálatban egyre hatékonyabbá válna, izmai elsorvadnak, képességei eltompulnak. Aztán csak csodálkozunk, miért nem jó a hitünk semmire. Mert nem állítottuk munkába! Nem használjuk! Állítsuk munkába a hitünket, mint ahogy egy gazda teszi a szolgával. Nem az a kérdés, van-e szolga? Van, tehát használjuk!

			Isten ajándéka

			A legtöbb hívő nincs is tudatában annak, micsoda hitet kapott. Ha most beszámolnék arról, mi mindent végzett el szolgálatomban a hit – feltámadt halottak, megnyílt vak szemek és süket fülek, csodaszámba menő anyagi áldások –, a legtöbben azt mondanák: „Dicsőség Istennek! Hiszem, hogy történnek ilyen dolgok.”

			Ha egy gyülekezeti alkalmon lennénk, és valaki meghalna, én pedig azt kérdezném, ki az, aki hiszi, hogy az Úr fel tudja támasztani a halálból, a legtöbben egyetértenének velem, hogy ez lehetséges. Ha megkérdeném: „Ki az, aki hiszi, hogy ha imádkozom, ez az ember fel fog támadni a halálból?” A legtöbben továbbra is helyeselnének. Lenne, aki előrefurakodna, hogy tanúja legyen, ha megtörténik a csoda. Ha viszont azt mondanám: „Rendben, ha hiszitek, ti imádkozzatok érte.” A legtöbbekben a várakozás hirtelen rémületté válna. Miért? Mert a többség nem tartja elegendőnek a hitét. Nem abban kételkednek, hogy a hit működik, csak abban bizonytalanok, hogy ők is rendelkeznek a szükséges mennyiségű és minőségű hittel.

			A legtöbb keresztényt nem lenne nehéz rávenni, hogy azt mondja: „Több hitre van szükségem” vagy, hogy így imádkozzon: „Ó, Istenem, kérlek, adj több hitet!” De az ellentmondana mindannak, amit az Igében látunk. Van hitünk. Bennünk él az az erő, ami Jézus Krisztust feltámasztotta a halálból. Nem a hitünkkel van baj, hanem a tudásunkkal. Nem tudjuk, mit kaptunk, és nem vagyunk tisztában a működését irányító törvényekkel! 

			„Hiszen kegyelemből van üdvösségetek a hit által, és ez nem tőletek van: Isten ajándéka ez; nem cselekedetekért, hogy senki se dicsekedjék.”

			 (Ef 2,8-9, a szerző kiemelése)

			Legalább kétféleképpen értelmezhető ez az igevers. Az „ez” jelentheti az üdvösséget, ami Isten ajándéka, és nem tőlünk van (nem tetteinknek köszönhető). De az „ez” névmás utalhat a hitre is, amely segítségével az üdvösséget elfogadtuk. A hit sem tőlünk van, hanem Isten ajándéka. Látjuk a párhuzamot? 

			Isten szavai hitet hordoznak

			Az üdvösség elfogadásához szükséges hit Isten Igéjének hallásából származik. 

			„De hogyan hívják segítségül azt, akiben nem hisznek? Hogyan is higgyenek abban, akit nem hallottak? Hogyan hallják meg igehirdető nélkül? És hogyan hirdessék, ha nem küldettek el? Így van megírva: „Milyen kedves azoknak a jövetele, akik az evangéliumot hirdetik!” Csakhogy nem mindenki engedelmeskedett az evangéliumnak, ahogyan Ézsaiás mondja: „Uram, ki hitt a mi beszédünknek?” A hit tehát hallásból van, a hallás pedig a Krisztus beszéde által.” 

			(Róm 10,14-17)

			Az ember egyszerűen nem tud hinni, csak akkor, ha hallja Isten Igéjét. Isten szavai hitet hordoznak!

			A szánkból kijövő minden szó hordoz valamit. Mondhatok olyan dolgokat, amivel felépítelek és bátorítalak. Dicsérő szavaimmal és elismerésemmel akár örömkönnyeket is csalhatok a szemedbe. De olyan dolgokat is tudok mondani, amivel lelombozlak és kedvedet szegem. Szavaimmal a szomorúság, gyász, fájdalom, harag könnyeit is szemedbe csalhatom. A szavaknak hatalma van!

			A szavak vagy hitet, vagy hitetlenséget hordoznak. Isten szavai tele vannak hittel. Ő maga is hittel teljes, és amit szól, az is. Szavai saját hitének kis tartályai. Még az üdvösségben sem tudunk hinni anélkül, hogy előbb Igéje elhozná nekünk az Ő hitét. Az újjászületéshez természetfölötti hit kell! 

			Igenis, bennünk van Isten természetfölötti hite. És nemcsak amolyan „hol van, hol nincs” formában. Isten ajándékai és elhívásai megbánhatatlanok (Róm 11,29). Csak éppen nem használjuk, amit kaptunk, elsősorban azért, mert nem is tudjuk, mit kaptunk. 

		

	
		
			19. fejezet – Természetfeletti hit

			A gyülekezetben, ahol felnőttem, többféle példával mutatták be, hogy mindenkinek van hite. Egy széket tettek elém: „Hit kell ahhoz, hogy leülj erre a székre, hiszen nem tudhatod, megtart-e? Ahhoz is hit kell, hogy áthajts az útkereszteződésen, ha zöld a lámpa. Hinned kell, hogy a másik irányból érkezők megállnak a pirosnál. Ahhoz is hit kell, hogy repülőre üljünk. Nem tudjuk, hogyan működik, nem ismerjük a pilótát. Mindezekhez a hétköznapi dolgokhoz hitet használunk.” Igaz, bizonyos fokig tényleg hit kell mindenhez – de ez emberi hit. 

			Isten hittel teljes. Az embereket saját képére teremtette, tehát minden embernek – hívőnek, nem hívőnek – van hite, csakúgy, mint Neki. De ez a fajta hit – ami a székre üléshez, az útkereszteződésen áthaladáshoz és a repülőn utazáshoz kell – emberi hit. Teljesen azon alapszik, amit látunk, hallunk, érzünk. Ha látnánk, hogy a széknek hiányzik egy-két lába és billeg, nem ülnénk rá. Ha fémes csikorgást hallanánk és füstszagot éreznénk a szárny irányából, nem ülnénk fel arra a repülőre. A zöld lámpán sem hajtanánk át, ha látnánk, hogy valaki nyolcvannal közeledik a másik irányból. Az érzékelésen alapuló információk – a látható, hallható, érezhető dolgok – befolyásolják az emberi hitet. 

			Az üdvösség elfogadásához azonban olyan dolgokban is hinnünk kell, amelyeket természetes módon nem érzékelhetünk. Nem láthatjuk Istent, sem az ördögöt. Nem láthatjuk a mennyet vagy a poklot, de még a bűnt sem. Tanúi lehetünk egy bűn elkövetésének, de hogy néz ki maga a bűn? Sem a bűnt nem láthatjuk, sem a bűnbocsánatot. Mégis, megtérésünkkor hinnünk kellett mindezekben a láthatatlan, megfoghatatlan dolgokban. Ez csakis természetfeletti, Istentől kapott hittel lehetséges. 

			Isten hite

			Az isteni hit nincs valamiféle látható bizonyíték korlátai közzé szorítva. Ő szól, és előhív dolgokat, mielőtt azok láthatók lennének. 

			„Ahogyan meg van írva: „Sok nép atyjává tettelek.” Mert hitte, hogy Isten megeleveníti a holtakat, és létrehívja a nem létezőket.”

			(Róm 4,17)

			Isten megeleveníti a halottakat, és előszólít dolgokat, amelyek nincsenek (fizikailag nem tapasztalhatók), mintha lennének. Ebben az igeversben Isten Ábrámot (jelentése: fejedelem) „Ábrahámnak” (sok nemzet Atyjának) nevezte, mielőtt egyetlen gyermeke lett volna!

			Isten létrehozta a mennyet és a földet. Szólt: „Legyen világosság”, és úgy lett (1 Móz 1,3). Majd napokkal később teremtette a Napot, a Holdat és a csillagokat. Nem vagyok benne biztos, hogyan is működött ez pontosan, de az Ige egyértelműen állítja, hogy Isten megteremtette a fényt, mielőtt annak forrása lett volna. Isten hitének nincsenek olyan korlátai, mint az emberi hitnek!

			Az üdvösség elfogadása olyan, mint leülni egy székre, amit nem látunk. Emberi hittel ez lehetetlen. Nem tennénk ki magunkat a leesés és a sérülés veszélyének, ha nem látnánk vagy éreznénk a széket. Mégis hittünk Istenben – akit testileg nem láthatunk, vagy érezhetünk – a bűnök bocsánatára – amit testileg nem láthatunk, nem érzékelhetünk. Hogyan tehettük ezt? Úgy, hogy használtuk Isten természetfeletti hitét! 

			Mind az üdvösség, mind az elfogadásához szükséges hit Isten ajándéka (Ef 2,8-9). Az Ige magában hordozza az isteni hitet. Ezért kell hallanunk az Igét ahhoz, hogy újjászülessünk. 

			„Mint akik nem romlandó, hanem romolhatatlan magból születtetek újjá, Isten élő és maradandó Igéje által.”

			(1 Pét 1,23) 

			Isten Igéje tartalmazza a hitet, ami ahhoz kell, hogy elfogadjuk, Isten testté lett, tökéletes életet élt, és halálával elszenvedte a mi büntetésünket. Isten természetfeletti hite kell ahhoz, hogy elhiggyük, Jézus feltámadt, és megbocsátotta a bűneinket. Ehhez nem elég pusztán emberi hit. Olyan hit kell hozzá, amit csak Isten Igéje hozhat el. 

			Az üdvösség elfogadásához Isten természetfeletti hitét – nemcsak emberi hitet – vettük igénybe. Ez a hit az Isten Igéjével érkező ajándék volt. Nem egyszerűen csak hittünk Istenben – újjá is születtünk Isten hite által! Bűnösök és elesettek voltunk, nem tudtuk megmenteni magunkat, de még elhinni sem, hogy megbocsáttattak a bűneink. Istennek el kellett küldenie örömüzenetét (az Evangéliumot), hogy elfogadhassuk a benne foglalt természetfeletti hitet, és annak segítségével az üdvösséget. 

			Krisztus hite

			A megigazulásunkhoz Jézus Krisztus hitét vettük igénybe.

			„Tudjuk, hogy az ember nem a törvény cselekedetei alapján igazul meg, hanem a Krisztus Jézus hite által. Ezért mi is Krisztus Jézusban hittünk, hogy megigazuljunk a Krisztus hite, és nem a törvény cselekvése által, mert a törvény cselekvése által nem igazul meg egy ember sem.” 

			(Gal 2,16, King James, a szerző kiemelése)

			Abban hittünk, amit Jézus elvégzett, de a megigazuláshoz Krisztus hitét vettük igénybe. 

			Újjászületésünk után pedig életünket is Isten Fiának hite által éljük.

			„Krisztussal együtt keresztre vagyok feszítve: többé tehát nem én élek, hanem Krisztus él bennem; azt az életet pedig, amit most testben élek, az Isten Fiának hite által élem, aki szeretett engem, és önmagát adta értem.”

			(Gal 2,20 King James, a szerző kiemelése)

			Tisztában vagyok vele, hogy más bibliafordítások szerint: „az Isten Fiában való hitben élem”, de az Ige tanulmányozása során arra a következtetésre jutottam, hogy a pontos értelmezés: „Isten Fiának hite által élem”.

			Tehát megigazultunk (igazzá váltunk, újjászülettünk) Krisztus hite által, és most az Isten Fiának hite által élünk. (Gal 2,16,20) Ez nagyon fontos!

			Isten saját természetfeletti hite által születtünk újjá, és most is az által élünk. Ezért mondta Jézus: „Nincs szükségetek több hitre. Azt kell megtanulnotok, hogyan állítsátok munkába a már meglévő hiteteket! Amitek van, elegendő ahhoz, hogy egy fa a parancsotokra kitépje magát, és gyökeret verjen a tengerben. Használjátok, amit kaptatok!” (Lk 17,6-10, a szerző átfogalmazása)

			Tenni, amit Jézus tett

			Mivel Isten Fiának természetfeletti hite által születtünk újjá, és ez által élünk, e hitben benne van a lehetőség, hogy bármit megtegyünk, amit Jézus tett. 

			„Bizony, bizony, mondom nektek: aki hisz énbennem, azokat a cselekedeteket, amelyeket én teszek, szintén megteszi, sőt ezeknél nagyobbakat is tesz.”

			(Jn 14,12)

			Hogyan tehetjük azokat a dolgokat, amiket Jézus tett? A nagyobbakról most még inkább ne beszéljünk. Hogyan tehetünk csodákat, kaphatjuk a bölcsesség és ismeret beszédét, fordíthatjuk oda a másik orcánkat, mehetünk el még egy mérföldre, űzhetünk ki démonokat, és szerethetünk feltétel nélküli szeretettel? Úgy lehetséges, hogy neked és nekem ugyanaz a hit áll rendelkezésünkre, amely által Jézus mindezeket tette. Mivel természetfeletti hitről van szó – nem emberi hitről –, képes bármire, amit Ő tett!

			A legtöbb keresztény azonban így gondolkodik: „De hát én csak egy halandó, gyarló ember vagyok.” Badarság! Igen, csak ember voltam, de azután újjászülettem. Lényem újjászületett része faltól falig Szent Szellem. Isten Fiának hite van bennem. Igen, a testi felem még mindig képes az elbukásra és sok minden másra. De az újjászületett részem hatalommal teljes!

			Ha állandóan tudatában lennénk a ténynek, hogy Isten Fiának hite van bennünk, az komoly hatással lenne arra, amit remélünk és hittel várunk. Amikor igazán elhisszük, hogy bennünk van ez a potenciál, akkor többé nem elégszünk meg a vereséggel és csüggedéssel teli középszerű élettel. Most már Jézus Krisztus saját hite által élünk!

			A hit mértéke

			Isten minden újjászületett hívőnek megadta a hit mértékét.

			„A nekem adatott kegyelem által mondom tehát közöttetek mindenkinek: ne gondolja magát többnek, mint amennyinek gondolnia kell, hanem arra igyekezzék mindenki, hogy józanul gondolkozzék az Istentől kapott hit mértéke szerint.”

			(Róm 12,3 a szerző kiemelése) 

			Tehát a hitnek nem egy mértékéről beszélünk, hanem a hit mértékéről! 

			A legtöbb keresztény azt gondolja, hogy Isten különböző méretű hit-adagokat osztogat. Úgy hiszik, egyesek egész merőkanállal kapnak, mások meg csak egy evőkanállal. Valaki egy teáskanálnyit, más csak egy cseppet. Nagy tévedés! Isten minden hívőnek ugyanolyan mennyiségű hitet ad – egy nagy merőkanállal –, mert ez a hit mértéke. 

			Reinhard Bonnke a hatalommal teljes német gyógyító evangélista, aki Afrikában már millió fölötti tömegeknek is prédikált, egyszer interjút adott a tévében. A közönségből valaki megkérdezte: „Miért van az, hogy a világ más részein sokkal több csoda történik, mint az Egyesült Államokban? Azért, mert több hitük van?” Rögtön hegyezni kezdtem a fülemet, kíváncsi voltam, mit válaszol. 

			„Csak itt, Amerikában találkoztam a „több hit” fogalmával. Valaki vagy hisz, vagy nem hisz. Nem kell, hogy „nagy hite” legyen.” Majd adott néhány példát olyan emberekről, akik először hallották Isten Igéjét, és átélték a csodát. „Ez az egész „nagy hit – kis hit” látásmód hibás. Tévedés!” 

			A hit, mint gyümölcs

			„Na és a százados a Máté 8-ban? – kérdezhetnénk. „Amikor Jézus ezt hallotta, elcsodálkozott, és így szólt kísérőihez: „Bizony, mondom néktek, senkiben sem találtam ilyen nagy hitet Izraelben.” (Mt 8,10) „Itt a példa az Írásban: Jézus azt mondta, hogy a századosnak „nagy” hite van.” 

			Itt több dolgot figyelembe kell vennünk. Ez még az Újszövetség és az újjászületés lehetősége előtt történt. (Az Újszövetség csak Krisztus engesztelő áldozatával lépett életbe.) Az Ószövetség ideje alatt (a Kereszt előtt) az emberek csak emberi hitüket vethették Isten ígéreteibe. Nem azt mondom, hogy nem volt hitük, de másképpen volt nekik, mint ahogyan az újszövetségi (feltámadás utáni) hívőnek van hite. Az újjászületéskor kapjuk meg újjászületett szellemünket, amiben új természetünk és Krisztus hite lakik. Az ószövetségi embereknek ez nem állt rendelkezésére. 

			Továbbá a hit a Szellem gyümölcse.

			„A Szellem gyümölcse pedig: szeretet, öröm, békesség, türelem, szívesség, jóság, hit.

			(Gal 5,22, King James) 

			Az ószövetségi szenteknek nem adatott meg a Szent Szellem állandó jelenléte. Alkalmanként rájuk szállt, de nem lakott bennük úgy, ahogy egy újszövetségi hívőben. Mást jelentett nekik (a századosnak és a többieknek) Istenben hinni, mielőtt Jézus meghalt a bűneinkért. Miután Jézus feltámadt a halálból, az embereknek lehetősége nyílt az újjászületésre. 

			Mindazonáltal az újjászületett hívők közül is van, akinél nagyobb hit mutatkozik, másoknál meg kisebb, megint másoknál meg szinte semmi. De ez nem azért van, mintha némely keresztényeknek nagy hite volna, másoknak pedig kicsi. Sokan csak egy kis részét használják a hitnek, amit Isten nekik adott. De az az igazság, hogy minden újjászületett hívő rendelkezik a hit mértékével, amely Isten Fiának hite!

			(Róm 12,3; Gal 2,20)

			Ébredjünk rá, mit kaptunk!

			Nem a hitünkkel van a probléma, hanem az ismereteinkkel! Ahhoz, hogy működni lássuk a hitünket, fel kell ismernünk és meg kell értenünk, mit kaptunk. 

			Pál így imádkozott: „És imádkozom azért, hogy a hitünkben való közösséged eljuttasson téged mindennek a jónak a megismerésére, amely Krisztusért van bennünk.” (Fil 1,6) Ne Istent kérleld: „Uram, növeld a hitemet!” Inkább hidd el Isten Igéjét, és ébredj rá, hogy amikor újjászülettél, megkaptad Isten természetfölötti hitét. 

		

	
		
			20. fejezet – A hit törvénye

			Péter is rendelkezett Isten természetfeletti hitének mértékével. Meggyógyította a mozgássérültet a templomkapunál (ApCsel 3,6-8). Az emberek meggyógyultak, mikor árnyéka rájuk vetődött (ApCsel 5,15). Feltámasztotta Dorkászt a halálból (ApCsel 9,39-40). Péter hite ilyen dolgokat eredményezett. 

			Figyeljük meg, kinek címezte második levelét: 

			„Simon Péter, Jézus Krisztus szolgája és apostola, mindazoknak, akik velünk együtt ugyanabban a drága hitben részesültek Istenünk és Üdvözítőnk, Jézus Krisztus igazsága által.”

			(2 Pét 1,1, a szerző kiemelése)

			Nem jótetteivel érdemelte ki, hanem akkor kapta, mikor újjászületett „Istenünk és Üdvözítőnk, Jézus Krisztus igazsága által”. 

			Péterrel együtt mi is megkaptuk ezt a drága hitet, amikor újjászülettünk. Ez a hit mértéke (Róm 12,3). Ha nem hisszük, akár ki is téphetjük, és eldobhatjuk Péter második levelét a Bibliánkból! Miért? Mert azoknak írta levelét, akik részesültek ebben a drága hitben!

			Nem a hitünkkel van a probléma, hiszen Isten Fiáé van bennünk. Ahhoz, hogy olyan természetfölötti eredményeket lássunk, mint Péter, gyakorolnunk kell a hitünket! 

			Megtanultam használni

			Csodaszámba menő találkozást éltem át az Úrral 1968. március 23-án, melynek során megkaptam a Szent Szellem keresztségét. Rögtön megelevenedtem bensőmben, és egyszerűen érteni kezdtem a dolgokat. Szenvedély és buzgóság szabadult fel bennem, és betegek gyógyultak meg rajtam keresztül (rákosok, halláskárosultak, gyomorbetegek). Bár még mindig csak egy kis százalékban gyógyultak meg azok, akikért imádkoztam, már ez is sokkal jobb arány volt, mint korábban! A hitem elkezdett működni, én pedig egyre jobban tudatára ébredtem, mekkora erő van a birtokomban. Azt azonban még nem tudtam, hogy rendelkezem a hit mértékével, Isten Fiának hitével. 

			Kerestem hát az Urat, több hitet kértem tőle, majd még többet és még többet. Mindez csak arra volt jó, hogy elkeseredjek. Ekkor Isten kijelentette nekem az igazságot, amit e könyvben közreadok. Ez óriási változást hozott az életemben! Ahelyett, hogy az Úrtól kértem volna még több hitet, elkezdtem dicsérni Őt és megköszöntem, amit már nekem adott. Belevetettem magam Isten Igéjébe; nem azért, hogy hitet szerezzek, hanem hogy jobban megértsem, mit kaptam, és az hogyan működik. Tanulmányoztam a hitet az Igében, és elkezdtem megérteni a hittörvényeket, valamint azt, hogy hogyan működhetek együtt azokkal. 

			Az üdvösséghez szükséges hit Isten Igéjének hallásából származik (Róm 10,17). Újjászületésünk után Isten természetfeletti hite van bennünk (Róm 12,3; Gal 2,16,20). Amikor tehát már keresztényként tanulmányozzuk a Bibliát, és halljuk Isten Igéjét, a hit már jelen van. Csak azt kell megismernünk, mit kaptunk, és hogyan használhatjuk!

			Ezért oly bátorító olvasni a 2 Péter 1,1-et. Őszintén mondhatjuk: „Ugyanaz a drága hitem van, mint Péternek.” Neki is a hit mértéke adatott, nekem is. Pálban Isten Fiának hite volt, és bennem is az van. Bármit tett Péter, arra én is képes vagyok. Bármit tett Pál, megtehetem. Mindarra képes vagyok, amit Jézus tett. Dicsőség Istennek!

			A hit követi Isten szabályait

			„Kegyelem és békesség adassék néktek bőségesen az Istennek és a mi Urunknak, Jézusnak megismerésében. Az ő isteni ereje megajándékozott minket mindazzal, ami az életre és a kegyességre való (a hit is ilyen), azáltal, hogy megismertük őt, aki saját dicsőségével és erejével hívott el minket. Ezek által kaptuk meg azokat az ígéreteket, amelyek nekünk drágák, sőt a legnagyobbak: hogy általuk isteni természet részeseivé legyetek és megmeneküljetek attól a pusztulástól, amelyet a kívánság okoz a világban.”

			(2 Pét 1,2-4, a szerző zárójelezése)

			Megtérésünk előtt Isten Igéjének hallásából származik a hitünk. Ha elfogadjuk, akkor újjászülethetünk, kihasználva azt a hitet, amely az Ige útján érkezett hozzánk. Mihelyt újjászülettünk, már bennünk van a hit a Szellem gyümölcseként. Azonban az Ige olvasása és megértése ismerteti meg velünk, mit is kaptunk. Az Igéből tanulhatjuk meg, hogyan működik a hit, azért, hogy együttműködhessünk, és teljesebb mértékben igénybe vehessük az üdvösséggel járó áldásokat. 

			Bennünk van Isten Fiának természetfeletti hite, de mivel az Ő hitéről van szó, az Ő szabályai szerint működik. Nem használhatjuk Isten hitét a saját céljainkra. Nem a mienk, az övé! Bizonyos értelemben kölcsönkapjuk. Ez a természetfeletti hit csak úgy hoz eredményt, ha olyan módon használjuk, ahogy Isten akarja. 

			Technikai értelemben nem a mi hitünkről van szó.  Van, aki azt mondja: „Én baptista hitű vagyok.” Másvalaki: „Én evangélikus hitű, én metodista, én református hitű.” Mintha különböző hitek lennének. De az Efézus 4,5 egyértelműen kimondja, hogy csak egy Úr van és egy hit. Isten hite. Nem mindegy, milyen módon hiszünk, mert ha tévesen tesszük, nem fog működni. Úgy kell élnünk vele, ahogy Isten akarja, mert az ő természetfeletti hitéről van szó, nem a mi emberi hitünkről. 

			Isten Igéje beszél „a hit törvényéről”. 

			„Hogyan lehetséges akkor a dicsekvés? Lehetetlenné vált. Milyen törvény által? A cselekedeteké által? Nem, hanem a hit „törvénye” által.

			(Róm 3,27) 

			Bár nem ez a Róma 3 legfontosabb gondolata, attól még igaz állítás. Isten hite a „hit törvénye” alapján működik bennünk. 

			Állandó és egyetemes

			Isten hittörvényeket hozott létre a hit működésének szabályzására. A törvény ebben az értelemben azt jelenti: „állandó, hullámzás vagy változás nélküli”, és „egyetemes”. Ez annyit jelent, hogy a hit mindenki számára, mindenhol ugyanúgy működik, akárcsak a gravitáció törvénye. 

			A gravitáció állandó – hullámzás, vagy változás nélküli – és egyetemes (a világon mindenki számára egyformán érvényes). Ezért hívjuk „törvénynek”. Például én most itt Kolorádóban a gravitáció törvénye segítségével ülök a székemen. Ha valamely ok folytán valaki más nem tudná ugyanezt tenni Kínában, a gravitáció csupán „jelenség” lenne, nem pedig törvény. Csak akkor nevezhetünk valamit „törvénynek”, ha mindenki számára, mindenütt egyformán érvényes.

			A legtöbb ember nem úgy gondol a hitre, mint amit törvények szabályoznak. Úgy gondolják, Isten bármit megtehet, amit akar, ha megkérik őt rá, és „hisznek”. Nem értik meg, hogy vannak bizonyos korlátok, amit az Úr saját magára nézve meghatározott. Isten hite tehát mindig e törvények alapján működik. 

			Ez az igazság jól megfigyelhető a természetes világban, például éppen a gravitáció törvénye esetében. Mi történik, ha valaki leugrik az Empire State Building tetejéről, és meghal? Isten akarata, hogy meghaljon? Az Úr büntetése van rajta? Nem! De nem fogja felfüggeszteni a gravitáció törvényét azért, hogy megmentse az életét. Isten nem akarja, hogy a gravitáció embert öljön, vagy akár csak sérülést okozzon, de pontosan az fog történni, ha valaki megszegi ezt a törvényt. 

			Ez így van!

			A hitet törvények szabályozzák, melyeket Isten a mi érdekünkben hozott létre. Nem akarja, hogy meghaljunk betegségben, tönkremenjünk anyagilag, értelmi vagy érzelmi problémákkal küszködjünk. De ha nem tanuljuk meg, hogyan működik a hit, és nem kezdünk el együttműködni vele, ugyanezek a törvények (melyek az áldásunkra készültek) – ha megszegjük őket – megölnek. Ez a megrendítő igazság!

			Isten nem fogja megszegni – nem szegheti meg – saját törvényeit. Az ellenére lenne saját igaz és szent természetének. Ha Isten kimond valamit, az úgy van. Nem fogja megváltoztatni az általa megalapított dolgokat a mi szeszélyeink, szükségeink, vagy tudatlanságunk miatt. Emberek – akiket Isten teljes szívéből szeret – meghalnak, de nem azért, mert ő így akarja, hanem mert megszegik a hit törvényét. 

		

	
		
			21. fejezet – A hit szól

			A hit egyik törvénye: amit kimondasz, az lesz a tied. 

			„Amit mond az ember, annak a gyümölcséből fog jóllakni a teste, és amit a beszéde terem, azzal kell jóllaknia. Élet és a halál van a nyelv hatalmában, amelyiket szereti az ember, annak a gyümölcsét eszi.”

			(Péld 18,20-21)

			   Halál és élet van a nyelv hatalmában! Ez egy hit törvény.

			A teremtéskor Isten létre szólította a világot (1 Móz 1). Mindent, ami természetes – fizikai, érezhető, tapintható –, szavak útján teremtett Isten. Hittel töltött szavai hozták létre és tartják fönt az Univerzumot (Zsid 1,3; 11,3) Ha megszegné a saját szavait – a törvényeket, amiket alkotott –, az egész teremtett világ tönkremenne. Miért? Mert az egész teremtett világot Isten élő beszédének ereje tartja össze!

			A teremtett világot törvények szabályozzák. Isten egyik ilyen törvénye, hogy az áll rendelkezésünkre, amit kimondunk. A szavakban erő van. Mi pedig szavakat mondunk ki. 

			A beszédképességünk Isten képét tükrözi bennünk. Egy nagyon fontos jellemvonás, amely elválasztja az embert minden más teremtménytől – növényektől és állatoktól –, mi szavakat szólunk. Bizonyos értelemben ez Isten-szerű, mert a szavaknak teremtő ereje van. 

			Meg kell tanulnunk életet szólni

			Jézus is alátámasztotta ezt a törvényt (Mt 20,18-22; Mk 11,12-14,20,24). Szólt a fügefához, és megparancsolta neki, hogy száradjon ki. Másnap reggel tanítványai megdöbbenten látták, hogy a fával pontosan ez történt. Megrökönyödésükre Jézus így válaszolt: 

			„Higgyetek Istenben! Bizony, mondom néktek, hogy aki azt mondja ennek a hegynek: Emelkedjél fel, és vesd magadat a tengerbe! – és nem kételkedik szívében, hanem hiszi, hogy amit mond, az megtörténik -, annak meg is adatik az.”

			(Mk 11,22,23, a szerző kiemelése)

			A szavak hitet szabadítanak fel. Ez is egy hittörvény. Halál és élet – nemcsak élet – van a nyelv hatalmában. Ha újjászülettél, Isten Fiának hite van benned. A legtöbb keresztény ennek nincs tudatában, ezért nem is használja. Még azok életében sem tapasztalható meg teljességében ennek megnyilvánulása, akik elhiszik a fent leírtakat, hiszen nem értik a hittörvényeket, és emiatt nem tudnak együttműködni azokkal.

			Ha az orvos azt mondaná, hogy hamarosan meg fogsz halni, akkor az lenne a meghatározó, hogy mit fogadsz el azokból a szavakból. Ha tudod, hogy Isten már meggyógyított és próbálod hittel megragadni a gyógyulást, szavaid fogják meghatározni, hogy mit tapasztalsz meg. Amit kimondasz, aszerint látsz életet vagy halált. Ha valaki megkérdezi, hogy vagy, halált szabadítasz fel, ha így válaszolsz: „Meg fogok halni, az orvos azt mondta, hogy csak egy hetem van hátra.” Ha elkezdesz készülni a temetésedre és gyászolod magad, ezzel a halált ruházod fel hatalommal. Hiába van benned Isten Fiának hite, az nem szabadul fel, hanem a Sátán akarata valósul meg a halál szavai által. Ilyen hatalmasak a szavaink!

			A szív és a száj együtt

			Ennek az igazságnak egy szélsőséges változata terjedt el, a „hit mozgalom”, vagy más néven „megvallás mozgalom”. Vannak, akik „nevezd meg és vedd el” irányzatnak hívják. 

			Ezt az igazságot – azt kapod, amit kimondasz – sokan sokféleképpen értelmezték, és éltek vissza vele. Ha valaki például ilyet talált mondani: „Halálra nevettem magam!” Az önjelölt „megvallás rendőrség” rögtön hallatta hangját, és elítélte az illetőt. A Róma 10,10 azonban rendbe teszi ezt a problémát. 

			„Mert szívvel hiszünk, hogy megigazuljunk, és szájjal teszünk vallást, hogy üdvözüljünk.”

			(Róm10,10)

			A megvallás csak akkor válik valóra, ha a szív és a száj hitben együttműködik. Ezért nem csuklik össze holtan, ha valaki elszólja magát: „Meghalok a nevetéstől!” Mert a szívében nem gondolja komolyan. Nem állítom, hogy helyes ilyen kifejezéseket használni, de nem válik valóra, mert a kimondott szavakat a szív nem hiszi igazán. 

			Attól, hogy ezt az igazságot félreértelmezték és visszaéltek vele, attól az még igaz. Sok keresztény azzal szalasztja el, amit Isten elkészített számára szellemben, hogy a szavakat nem megfelelően használja. Meg kell tanulnunk életet szólni, nem pedig halált!

			Szóljunk a hegyhez!

			Nem elég kimondani a hitünket. Egyenesen a hegyhez kell beszélnünk.

			„Bizony, mondom néktek, hogy aki azt mondja ennek a hegynek: Emelkedjél fel, és vesd magadat tengerbe! – és nem kételkedik szívében, hanem hiszi, hogy amit mond, az megtörténik -, annak meg is adatik az.”

			(Mk 11,23)

			A legtöbb keresztény Istennek beszél a hegyről, ahelyett, hogy a hegynek beszélne Istenről. A hegy jelképezi a problémánkat, vagy azt a valamit, amit szeretnénk megváltoztatni életünkben. Beszéljünk hozzá! 

			Ne ezt mondjuk: „Istenem, beteg vagyok, kérlek, vedd el a betegségemet!” Vagy: „Atyám, kérlek, vedd el az adósságomat!” Ez ellentmond annak, amire ez az Ige utasít. Ilyenkor Istennek beszélünk a hegyünkről. Szóljunk a betegséghez, szóljunk a számláinkhoz. Intézd a szavaidat a depresszióhoz vagy a problémához, bármi legyen is az. Mondd el, hogy Isten már szabaddá tett téged, majd parancsold meg neki, hogy hagyjon békén. Ezért kell megértenünk Istentől kapott hatalmunkat, és azt, hogyan működik („A hit törvénye” és „A hívő hatalma” című tanításaim mélyebben foglalkoznak ezzel a témával).

			Mialatt a Nord Carlotte – ban szolgáltam, egy házaspárnál szálltam meg. Megnézték a „Nicky Ochensky: Egy csoda története” című videót. A bizonyság arról, hogy a hit és kegyelem kinyilatkoztatása hogyan segített a halálán lévő tizenéves lánynak elfogadni gyógyulását, mélyen megérintette a feleséget. Volt egy barátnője, aki ugyanabban a betegségben szenvedett (fibro mialgia és vegyszerérzékenység). Rögtön áthívta barátnőjét, hogy imádkozhassak érte és szolgálhassak felé. 

			Mikor a hölgy megérkezett, megosztottam vele Isten Igéjét, és mintegy fél órát töltöttem azzal, hogy helyreigazítsam téves gondolkodását. Amikor kész volt az imára, parancsoltam, hogy a fájdalom hagyja el a testét, és – bumm! – az rögtön elmúlt. A hölgy elkezdte dicsérni Istent, de néhány perccel később megjegyezte: „Megmaradt egy égő érzés a hátamban. Vajon miért nem szűnt meg a többi fájdalommal?” 

			Idéztem neki a Márk 11,23-at. „A Biblia azt mondja: a hegyhez kell beszélnünk. Azt mondtad, fájdalom van a testedben, ezért a fájdalomhoz beszéltem. Figyelj, most az égető érzéshez fogok szólni.” Ekkor parancsoltam, hogy az égető érzés távozzon Jézus nevében. Abban a pillanatban az is elmúlt, a nő pedig dicsérte Istent!

			„Égető érzés, Jézus nevében…”

			Megtanítottam, hogyan kell ráállni az Igére, és mit kell tenni, ha a tünet visszatérne. Vagy húsz perc múlva, mikor a hölgy már menni készült, hirtelen így szólt: „Az az égető érzés visszajött.”

			„Épp most mondtam el, mit kell ilyenkor tenni, most te imádkozz, és dorgáld meg!”

			Imádkozott: „Atyám, köszönöm, hogy az a te akaratod, hogy én meggyógyuljak, és köszönöm, hogy már meggyógyítottál, sebeidben meggyógyultam. Most elveszem a gyógyulásomat, ráállok, és köszönöm neked Jézus nevében.” Tisztességes ima egy olyan nőtől, aki kevesebb, mint félórája azt gondolta, hogy Isten tette őt beteggé, hogy megdicsőítse Önmagát. 

			Mindazonáltal tudtam, hogy az égető érzés nem ment el. Megkérdeztem: 

			– Hogy érzed magad?

			– Még mindig éget.

			– Tudod, miért?

			– Nem.

			Istennek beszéltél a hegyről, ahelyett, hogy a hegynek beszéltél volna Istenről. Nem a hegyet szólítottad meg.

			– Hogy érted ezt?

			– Nem az égető érzéshez szóltál.

			– Úgy érted, hogy ténylegesen szólítsam néven és beszéljek hozzá?

			– Igen, pontosan ezt kell tenned! Beszélj az égető érzéshez!

			Sokan furcsállják ezt, de Jézus beszélt egy fügefához, sőt az Ige szerint Jézus „válaszolt” a fügefának (Mk 11,14). Csak annak lehet válaszolni, aki korábban már beszélt. Ezért amikor a bankszámlád megszólít, és azt mondja: „Isten Igéje nem működik. Nem mennek jól a dolgok, megint mínuszban vagyok!” Erre úgy kell válaszolni: „Isten Igéje igenis működik! Ő az El-Shadai, a több, mint elég. Bankszámla, parancsolom neked Jézus nevében, térj vissza a pozitív sávba, és maradj is ott!” Egyenesen a hegyhez kell beszélned.”

			Ekkor a nő ezt mondta: „Égető érzés, Jézus nevében…” Abbahagyta, és felkiáltott: „Elment!” El sem jutott addig, hogy kimondja a parancsot. Azzal, hogy közvetlenül az érzéshez beszélt, és használta a hitét Jézusban – bumm! –, már el is tűnt a betegség. Csodálatos példa arra, hogyan is működik ez az alapelv. 

			Elektromosság

			A szavak fontosak! Nem szólhatunk halált, csüggedést, vereséget és depressziót, azután pedig várjuk az áldást. Nem fog működni! Miért? Hittörvény mondja ki, hogy azt kapjuk, amit mondunk. Nem elég elhinnünk Isten Igéjét a szívünkben, a szánkkal pedig ezzel egyetértésben szólnunk, az is fontos, hogy egyenesen a problémát szólítsuk meg, és parancsoljuk, hogy rendbe jöjjön. Köszönjük meg Istennek, amit elvégzett, és parancsoljuk meg a testünknek, hogy ne fájjon többé, az anyagi életünknek, hogy működjön, az ördögnek, hogy hagyjon békén, stb. Használjuk a kapott hatalmat! Ismerjük meg a hittörvényeket, és használjuk őket! 

			Isten Fiának hite már bennünk van, csak meg kell tanulnunk, hogyan használjuk. Mihelyt megértjük, és elkezdünk együttműködni vele, máris látható lesz az eredmény. 

			Isten hozta létre az elektromosságot szabályzó természeti törvényeket is. Bár az emberiség csak nemrégiben fedezte fel és kezdte használni az elektromosságot, az azt szabályzó törvények már a kezdetek kezdete óta itt vannak a földön. Az ember már négyezer éve is használhatta volna az elektromosságot, de nem ismerte törvényeit. Most, hogy megismertük a törvényeket, használjuk őket. Sőt, életünk részévé lettek, megtanultunk bízni bennük. 

			Szó sincs arról, hogy Isten az ember romlottsága miatt elrejtette volna az elektromosságot előle. Dávid istenfélő ember volt, mégsem tudott róla, Mózes sem, Gedeon sem, Salamon sem. Csak az elektromossággal és a működését szabályzó törvényekkel kapcsolatos ismereteik hiánya akadályozta meg, hogy élvezzék annak előnyeit. Ha tudták volna, használták és élvezték volna áldásait. 

			Emberek sérülnek és halnak meg nap mint nap. Nem mintha rosszak lennének, csak összeütközésbe kerülnek a hit törvényeivel. Isten nincs ellenük, egyszerűen arról van szó, hogy Ő lefektetette az erejét szabályzó törvényeket. Aki ezekkel nem működik együtt, az kárát vallja. 

			Tanuljuk meg, mik azok a törvények, állítsuk használatba a saját hasznunkra. Ha ezt nem tesszük meg, Isten akkor sem fogja megváltoztatni az egész teremtést, csak azért, hogy minket megvédjen. Nem fogja felfüggeszteni a gravitáció törvényét, hogy megmentsen egy életet, és ezzel megöljön sok millió mást, csak mert egy ember úgy döntött, hogy leugrik az Empire State Building tetejéről. Ez nem így működik. Ismerjük meg a hit törvényeit, és működjünk együtt velük!

			Engedjük szabadjára a hitünket!

			Eddig csak néhány hittörvényt vitattunk meg (többnyire a beszéddel kapcsolatban), de ennél sokkal több van. Isten Igéjének tanulmányozása közben megtalálod őket. Megfigyelheted, hogy Jézus arra bátorította az embereket, hogy cselekedetekkel támasszák alá hitüket. Mivel a ”hit cselekedetek nélkül halott”, a tettek fontos szerepet játszanak hitünk felszabadításában (Jak 2,26). 

			A megbocsátás is fontos szerepet játszik (Mk 11,25,26), és így tovább.

			Isten Igéjéből az eredeti hitet meríted, amikor újjászületsz. Amikor pedig már üdvösséged van, arra is megtanít, hogyan működik az a hit. Ha képes vagy elhinni, hogy ugyanaz a hit van benned, amely feltámasztotta Jézus Krisztust a halálból, akkor már csak az maradt hátra, hogy megtanulj együttműködni a hit működését szabályzó törvényekkel. 

		

	
		
			21. fejezet – Agresszív elfogadás

			Márk evangéliumában csodálatos példát láthatunk arra, hogyan működik a hit törvénye.

			Egy vérfolyásban szenvedő nő jött Jézushoz gyógyulásért. Jézus ruhájának szegélyét érintette csak meg, és rögtön meggyógyult. Az Úr érezte, hogy erő áramlik ki belőle, és megfordulva ezt kérdezte: „Ki érintette meg a ruhámat?” (Mk 5,30)

			A tanítványai elcsodálkoztak. Egy egész tömeg vette őt körül, és nagyon sokan hozzáértek, de a nő érintése más volt. Hitben érintette meg az Urat, és Isten ereje rögtön megindult!

			Legtöbben úgy gondolják, mivel Jézus Isten volt, mindent tudott. Mikor azt kérdezte: „Ki érintette meg a ruhámat?”, csak költői kérdésnek szánta. Bár Jézus szellemében teljesen Isten volt, fizikai testben élt. Hozzá kell tennünk, bűntelen fizikai testben. A Lukács 2,52 ezt mondja: „Jézus pedig gyarapodott bölcsességben, testben, Isten és emberek előtt való kedvességben.” 

			Azt mondta magában

			Emberi elméjében Jézus sem tudott mindent. Szerintem tényleg nem tudta, ki érintette meg, mikor megkérdezte.

			Márpedig ez egy fontos kérdés! Ha Jézus nem tudta, ki érintette meg, akkor hogyan áradhatott ki belőle Isten gyógyító ereje, hogy meggyógyítsa a nőt. Gondolkodjunk el ezen!

			A legtöbb ember azt gondolja, hogy Isten kiértékel minket, amikor kéréssel jövünk hozzá. Aszerint, hogy mennyit imádkoztunk, tanulmányoztuk az Igét, böjtöltünk, mennyire tisztán éltünk, és még egy sor más kitétel alapján vagy megadja, vagy elutasítja kérésünket. Esetünkben azonban nem ez történt. Hogyan kapta meg ez a nő a gyógyulását?

			A hit törvényei alapján cselekedett, Isten ereje pedig automatikusan kiáradt. 

			Azt mondta magában: „Ha megérintem akár csak a ruháját is, meggyógyulok.”

			(Mk 5,28) 

			Isten törvénye, hogy azt kapjuk, amit kimondunk (Mk 11,23). A nő kimondta, és megkapta. 

			Buzgó cselekedet

			Az is Isten törvénye, hogy a „hit cselekedetek nélkül halott” (Jak 2,20). Ez a nő hite szerint cselekedett. Nemcsak beszélt arról, hogy szeretne meggyógyulni. Megtette, amit hite diktált, még komoly veszély vállalása árán is. 

			Abban az időben tisztátalannak tekintették azt, akinek vérfolyása volt, valamint mindenkit, akit az illető megérintett. Az ilyen tisztátalan embereknek távol kellett tartaniuk magukat másoktól, hogy érintésükkel be ne szennyezzék őket. Ha tudták volna az asszony titkát, halálra kövezhették volna. Valószínűleg ezért tétovázott előállni, és vállalni, amit tett. 

			Figyeljük meg, hogy megérintette Jézus ruhája szegélyét! Hogyan lehet megérinteni egy ruhaszegélyt, mikor viselőjét egy tömeg veszi körül? Az egyetlen logikus magyarázat, hogy a nő minden bizonnyal négykézláb mászott át a tömegen. 

			Miért olyan fontos ez? Mert jól példáz egy újabb hit törvényt: a buzgóságot. Isten dolgait nem kaphatjuk meg passzív kereséssel. 

			„Megtaláltok engem, ha kerestek és teljes szívvel folyamodtok hozzám.” (Jer 29,13) Mindaddig, amíg létezni tudunk a gyógyulásunk nélkül, meg is tesszük. De amikor agresszívvá válunk, mint ez a nő, egészen eddig a pontig, hogy az életünket is készek vagyunk kockára tenni, akkor megtaláljuk, amit keresünk. 

			Ki a bolond?

			Ez a nő tizenkét hosszú éve szenvedett betegségében (Mk 5,25). Minden pénzét arra költötte, hogy a kor nyújtotta gyógyítási lehetőségeket kipróbálja, de állapota csak rosszabbodott (Mk 5,26). Senki nem hibáztatta őt a természetes gyógymódok igénybevételéért. Az emberek biztosan sajnálták is, és együtt éreztek vele. De ha a barátai tudták volna, mire készül, hogy Jézust akarja megközelíteni egy tömeg kellős közepén, biztos vagyok benne, hogy bolondnak tartották volna. 

			A világ szemében az nem bolondság, ha engedjük, hogy az orvosok kísérletezzenek rajtunk. Megengedjük, hogy olyan módszereket alkalmazzanak, melyek egy egészséges embert is megölnének. Még akkor is, ha az minden vagyonunkba kerül. De amikor nyíltan, Istentől várjuk a gyógyulásunkat, akkor fanatikusnak bélyegeznek. Azonban pont ez az agresszív hozzáállás kell ahhoz, hogy átvehessük Istentől, amire szükségünk van. 

			Ez a nő számos hittörvényt szolgálatba állított, aminek következtében Isten gyógyító ereje automatikusan rááradt.

			Semmi személyeskedés!

			Emlékszünk még az elektromosság törvényeire? Amikor valaki átbillenti a falon a kapcsolót, az elektromos energia megindul. Nem kell felhívni az áramszolgáltatót, és megkérni őket, hogy küldjék az energiát. Az erő rendelkezésre áll. Csak használnunk kell a kezünkbe adott hatalmat, és parancsolnunk kell az erőnek, hogy áramoljon. 

			Épp úgy, ha valaki megérint egy feszültség alatt lévő vezetéket, és az illető érintkezésben van a földdel, az áram megindul. Nem az áramszolgáltató bünteti meg őt mondván: „Na, majd most megleckéztetjük! Megrázó élményt szerzünk neki!” Nem, egyszerűen arról van szó, hogy az elektromosság törvények alapján működik. Semmi személyeskedés! 

			Istennél is így van ez! Nem arról van szó, hogy az Úr valakit meggyógyít, másokat pedig elutasít. Törvények szabályozzák ereje működését. Figyelmen kívül hagyhatjuk azokat a törvényeket, és elszalasztjuk az áldásokat, amiket ő már nekünk adott. Vagy megtanulhatjuk, mik ezek a törvények, együttműködhetünk velük, és megtapasztalhatjuk a bővölködő életet, amit Ő nekünk szán. Rajtunk áll.

			Isten törvényeinek nem ismerete

			Az emberiség már több ezer éve használhatta volna az elektromosságot. Nem az Úr tartotta vissza az ahhoz szükséges tudást egészen mostanáig. A saját tudatlanságunk – a specifikus tudás hiánya – tartott minket a sötétben. 

			A tudatlan szót nem lekicsinylésnek szánom. Leonardo Da Vinci egy lángelme volt. Feltalálta a helikoptert, és még sok más dolgot évszázaddal megelőzve korát. De az elektromosság felől tudatlan volt. 

			Hasonló módon sok csodálatos keresztény él, akik őszinték, és sok tekintetben istenfélő emberek. De Isten hittörvényeit illetően tudatlanok. Ezért nem tapasztalják meg a kívánt eredményt. Nem bennük van a hiba. Egyszerűen csak nem ismerik az Isten Királyságának működését szabályozó törvényeket. 

			Istentől nem az alapján kaphatunk dolgokat, hogy Ő hogyan érez felénk. Ha csak az számítana, mindenünk meglenne, és tökéletesek lennénk minden tekintetben. Ugyanis ezt akarja mindegyikünk számára. De vannak törvények, amiket működésbe kell hoznunk ahhoz, hogy átvehessük az általa számunkra elkészített dolgokat. Ha helytelenül élünk ezekkel a törvényekkel, az a halálunkat okozhatja, szó szerint. 

		

	
		
			22. fejezet – Hit kontra hitetlenség

			Ha megértjük, hogy Isten hite van bennünk, az még nem jelenti automatikusan, hogy győzelmet is eredményez az életünkben. A hitetlenségünk ellensúlyozhatja és rövidre zárhatja azt a hitet, amíg meg nem szabadulunk tőle. A problémánk nem a kevés hit, hanem a túl sok hitetlenség!

			Jézus és három tanítványa felment a megdicsőülés hegyére. Jézus elváltozott, és a tanítványok látták, hogy Mózessel és Illéssel beszélget. Rögtön ezután lejöttek a hegyről a tömeg közé. Egy ember jött Jézushoz. „Amikor a sokasághoz értek, odament hozzá egy ember, térdre borult előtte, és ezt mondta: „Uram, könyörülj a fiamon, mert holdkóros, és nagyon szenved, mert gyakran esik a tűzbe, gyakran a vízbe is. Elhoztam őt a tanítványaidhoz, de nem tudták meggyógyítani.” Jézus erre így válaszolt: „Ó hitetlen és elfajult nemzedék, meddig leszek még veletek? Meddig szenvedlek még titeket? Hozzátok őt ide!” (Mt 17,14-17)

			Ez az ember „ördöngös” fiát hozta Jézushoz. A Márk 9,17-22 említi, hogy ez a szellem erőszakos rohamokkal kínozta a fiút, amit ma epilepsziának neveznénk. Az apa először a tanítványokhoz hozta a fiút, de azok nem tudták kiűzni a démont. 

			Jézus nem volt elégedett! Figyeljük meg reakcióját: „Jézus erre így válaszolt: „Ó hitetlen és elfajult nemzedék, meddig leszek még veletek? Meddig szenvedlek még titeket? Hozzátok őt ide!” (Mt 17,17) Ez azért is fontos, mert Krisztus Testében kevesen használják Isten természetfölötti erejét. Nem sok démonűzés és gyógyulás történik napjainkban. Egészében véve az Egyház erőtlennek tűnik az ördögűzéshez és betegek gyógyításához. 

			Kifogások

			Krisztus Testének nagy része kész a magyarázattal: „Mi is csak gyarló emberek vagyunk. Imádkozunk és kérjük Istent, hogy tegye meg. Ha nem történik semmi, az azért van, mert Isten szuverén. Nyilván ez nem az ő akarata.” Vagy: „Ilyesmik csak az apostolok idejében történtek.” Doktrínák egész sorozatát találtuk fel, hogy igazoljuk erőtlenségünket és tehetetlenségünket. 

			Jézus nem ezt tette.  Ha olyan lett volna, mint napjaink némely tapintatos, finomkodó prédikátora, ezt mondta volna: „Gyerekek, úgy sajnálom! Nem szabadott volna olyan sokáig a hegyen dicsőülnöm Atyámmal beszélgetve. Olyan problémával hagytalak magatokra, amely meghaladta képességeiteket, hiszen csak gyarló emberek vagytok. Bocsássatok meg, sajnálom. De most már itt vagyok! Hozzátok ide a fiút!” Jézus nem ezt mondta, hanem dühösen kifakadt: „Ó hitetlen és elfajzott nemzedék! Ennek nem így kellene lennie, meddig leszek még veletek?” Meddig kell itt lennem és saját kezűleg tennem a dolgokat?

			Jézus ekkor már egy ideje képezte tanítványait. Hatalmat adott nekik, hogy ördögöket űzzenek ki, és gyógyítsák a betegeket. Képesnek kellett volna lenniük meggyógyítani a fiút. Jézus tulajdonképpen ezt mondta: „Fiúk, ez elfogadhatatlan. Ez hitetlen és elfajzott hozzáállás. Ez így nincs jól!”

			A következőket szeretetben mondom, de imádkozom, hogy halló fülekre találjon, és kifejtse a szükséges hatást: Napjaink kereszténysége hitehagyott és elfajzott! Nálunk megvan a válasz a világ kérdéseire, de nem használjuk, amink van. Isten nekünk adott mindent, de mi nem szabadítjuk fel. Erőtlenek vagyunk és hatástalanok. A legtöbb hívő egyszerűen lejjebb állította a mércét: „a csodák és a természetfeletti erő csak az első évszázad egyháza számára adatott.” Még azok is, akik keresik a csodákat, ilyen megközelítéssel teszik: „Ó, Istenünk, Téged kérünk, hogy tégy csodát!” Ahelyett, hogy átvennék, amit ő már odaadott, megragadnák a nekik kirendelt hatalmat, parancsolnának, és véghezvinnék a csodákat. Elhajlottunk attól, amit az Úr tervezett!

			Jézus tanítványainak adott válasza ma, ránk is érvényes: „Ez így nincs jól! Én nem így terveztem!” Az lenne természetes, ha az emberek hozzánk jönnének gyógyulásért, szabadulásért és áldásért (érzelmi és anyagi területen), és megtalálnák, amiért jöttek. De manapság egy tipikus lelkipásztor az orvoshoz küldi a betegeket. A szegényeket valami állami, szociális segélyügynökséghez küldjük. Ha mentális vagy érzelmi problémával kér valaki segítséget, pszichiáterhez küldjük. Ez így nincs jól! Isten megoldásai az Igében és az Egyházban vannak. Sehova máshova nem kellene küldenünk az embereket! Krisztus Teste ezen a területen igazi kudarcot vallott. 

			Ezért nem jönnek az emberek nagyobb számban Krisztushoz. Az Egyház nem úgy mutatja be az Urat, mint az egyetlent, aki megoldást adhat az élet problémáira. A tipikus Egyház csak az örökkévalóság ügyeivel foglalkozik, a jelen problémáit pedig az ember képességeire hagyja. Ezért az emberek nem látják, hogy mi köze lenne az Egyháznak a mindennapi élethez. Ez így nincs jól! Jézus ma sincs jobban megelégedve követőivel, mint ott és akkor, amikor az epilepsziás fiút vitték hozzá. 

			A korábbi siker ellenére

			„Ekkor Jézus rákiáltott, és kiment abból az ördög, a gyermek pedig meggyógyult még abban az órában. Akkor a tanítványok külön odamentek Jézushoz, és megkérdezték: „Mi miért nem tudtuk kiűzni?”

			(Mt 17,18-19)

			Jogos volt a kérdés, mivel Jézus már hatalmat adott nekik az ördög fölött. 

			„Magához hívta tizenkét tanítványát (Jézus), és hatalmat adott nekik a tisztátalan lelkek felett, hogy kiűzzék azokat, és gyógyítsanak mindenféle betegséget és erőtlenséget.”

			(Mt 10,1 a szerző kiemelése és zárójelezése)

			Nemcsak megvolt a hatalmuk, amire a démonizált fiú megszabadításához szükségük volt, hanem korábban már sikerrel is használták azt!

			„Sok ördögöt kiűztek, sok beteget megkentek olajjal és meggyógyítottak (a tanítványok).”

			(Mk 6,13 a szerző zárójelezése)

			Itt nem olyanokról van szó, akik még soha nem tapasztalták meg Isten erejét, vagy a csodákat. Jézus követői voltak, akik korábban minden bizonnyal százszázalékos sikerrel működtek. Éppen ettől oly figyelemre méltó kérdésük.

			Olyan hívők voltak, akik már gyógyítottak beteget és űztek ki ördögöket Isten erejével. Tudták, hogy Isten akaratát teszik, és hatalmat kaptak tőle. De ebben az esetben hiába gyakorolták a hitüket, hiába cselekedtek hitük szerint, hiába szóltak a hegyhez, nem tapasztalták meg a kívánt eredményt. Ismerősen hangzik.

			Talán a te életedben is előfordult már, hogy gyakoroltad a hited, hitből cselekedtél, szóltál a hegyhez, mégsem tapasztaltad meg a kívánt eredményt. Elhitted Isten gyógyulásról, jólétről, szabadulásról szóló Igéjét, mégsem valósult meg. Most nem azokról beszélek, akik így imádkoznak: „Istenem, tedd meg, ha a te akaratod.” És ezután még csak nem is csodálkoznak, ha nem történik semmi. Ezek a tanítványok megdöbbentek. Sértve érezték magukat, és nem értették a helyzetet. Azért tették fel ezt a kérdést, mert igenis hittek, és korábban működött nekik a dolog. Ezúttal azonban nem.

			Vajon mért nem tudunk kiűzni bizonyos démonokat? Miért nem gyógyulnak meg némely betegek? Miért késlekedik esetenként az anyagi áttörés? Miért lehet az, hogy valaki imádkozik, igazán hisz, mégsem kapja meg, amit kér? Bár az ok sokféle lehet, legtöbbször ugyanazt a választ halljuk: „Biztosan nem ez Isten akarata.” Badarság!

			„Isten akarata?”

			Isten akarja, hogy bőségben élj életed minden területén! Nem Isten akarata, hogy beteg légy, szükséget láss, elnyomásban élj. Nem Isten akarata számodra, hogy csüggedt vesztes légy. Nem Isten büntetését nyögöd, nem Ő próbál tanítani neked valamit. Ez egyszerűen nem igaz!

			Krisztus testének nagy része ezzel intéz el minden „megválaszolatlan” imát: „Isten szuverén, útjai kifürkészhetetlenek.” Isten tényleg mindenható, és bármit megtehet, amit akar. De már megtette, amit akar, és nekünk adta a hatalmat és erőt, hogy akaratát megvalósítsuk.

			Sok dolog nem azért történik, mert Isten akarata lenne, hanem azért történik, mert aratjuk, amit vetettünk. Itt van például a 2001. szeptember 11-i terrortámadás. Sokan úgy tekintették, mint „Isten ítéletét Amerikán.”

			Amerika valóban méltó az ítéletre. Az Úr mégsem bocsátja rá ítéletét. Még csak nem is Ő engedi meg szuverenitásában. Isten törvényei kimondják, hogy azt aratjuk, amit vetettünk. (lásd: Isten szuverenitása c. tanításomat)

			Amerika egy idő óta következetesen szekularizálódik, világiasodik. Istent kirúgtuk az oktatásból és a közéletből. Őt figyelmen kívül hagyva a saját fejünk után megyünk. Azzal, hogy megtagadtuk Istentől a szabad mozgás lehetőségét társadalmunkban, védelmi vonalaink meggyengültek.

			A Sátán támad, akár istenfélők vagyunk, akár nem. Nem szükséges rosszat tennünk a támadások kiváltásához. Az is előfordulhat, hogy éppen jót teszünk, és akkor ér a támadás. Dávidot is érték támadások, mialatt az Urat kereste és szolgálta. Bár ő győzött, neki sem ment harcok nélkül. A támadás tehát így is, úgy is jön, de több kárt tehet, ha a védelmi vonalaink gyengék. 

			„A hitetlenségetek miatt”

			Mikor valami nem megy végbe, és az emberek nem értik, hogy miért, akkor rendszerint kétféle magyarázattal állnak elő. Mindkettő helytelen. Az első – és ez a gyakoribb – Qe sera sera. Ahogy lesz, úgy lesz. Isten szuverén, és Ő kontrollál mindent. A második a népszerű karizmatikus „hit válasz”: „Nincs elég hitük.” Mintha ez lenne a lehetséges ok, amiért nem érkezik válasz valaki imájára. Ez a dolgok leegyszerűsítése, és kárhoztató hatással van az emberre, mert könyörtelenül rátestál minden felelősséget. Eredményeképpen az emberek elidegenednek a hitközpontú tanítástól. A hit hiánya is lehet egy ok, de távolról sem az egyetlen. 

			Amikor valaki felé szolgálunk, az illető hite tényleg szerepet játszik. Nem fogadtathatunk el vele valamit kizárólag a saját hitünkre alapozva. Jézus felgerjesztette az emberek hitét, amikor szolgált feléjük. Azt is mondta nekik: „...többé ne vétkezz, hogy valami rosszabb ne történjék veled.”(Jn 5,14) Utalva ezzel arra, hogy nekik is szerepük van a saját gyógyulásukban. Tudjuk, hogy Jézus tökéletes hitben végezte szolgálatát. Saját szülővárosában azonban mégsem tudott sok csodát tenni. Nem az ő hitével volt baj, hanem az emberek voltak hitetlenek. Bizonyos fokú hitre szükség van a fogadó fél részéről is. De ha nem mutatkozik gyógyulás, éppúgy probléma lehet a szolgáló hitével és fogadóképességével is. 

			Nem mindig ilyen egyszerű: „Ha hiszel: meglesz, ha nem hiszel: nem lesz meg.” Előfordul, hogy hiszünk, és mégsem kapunk. Ez történt itt a tanítványokkal is (Mt17). Megkérdezték: „Jézus, mi miért nem tudtuk kiűzni a démont? Pedig hittünk, mégsem lett meg a kívánt eredmény.”

			„Ő így válaszolt: „Kishitűségetek miatt. Bizony mondom néktek: ha akkora hitetek volna, mint egy mustármag, és azt mondanátok ennek a hegynek: Menj innen oda! – odamenne, és semmi sem volna nektek lehetetlen.”(Mt 17,20) Sokan tévesen úgy gondolják, hogy ha hiszünk, nem lehet bennünk hitetlenség. Azt gondolják, a hit és a hitetlenség kölcsönösen kizárja egymást. Ez nem így van.

			Amikor Jézus azt mondta nekik: „A hitetlenségetek miatt van”, akkor nem azt mondta: „Nem volt hitetek.” Még csak nem is utalt ilyesmire. Sőt! „Ő így válaszolt: „Kishitűségetek miatt. Bizony mondom néktek: Ha akkora hitetek volna, mint egy mustármag, és azt mondanátok ennek a hegynek: Menj innen oda! – odamenne, és semmi sem volna nektek lehetetlen.”(Mt 17,20) Nem kell nagy hit a nagy tettekhez. Csak arra van szükségünk, hogy minimalizáljuk a hitünk ellen dolgozó kétséget. 

			„Csak higgy!”

			Ezért válaszolt úgy Jézus a tanítványok hitnövelésre vonatkozó kérésére: „Nincs szükségetek még több hitre, csak használjátok, amitek van. Már egy mustármag méretű hit is elegendő ahhoz, hogy ez a fa gyökerestül a tengerbe ugorjon. Semmi sem lehetetlen számotokra.” (Lk 17,5-6. A szerző újrafogalmazása) Figyeljük meg ugyanezt a szóhasználatot a Márk 11,23-ban:

			„Bizony mondom néktek, hogy aki azt mondja ennek a hegynek: Emelkedjél fel, és vesd magadat tengerbe! – és nem kételkedik szívében, hanem hiszi, hogy amit mond, az megtörténik -, annak meg is adatik az.”

			(a szerző kiemelése)

			Nagyon is lehetséges, hogy egyszerre legyen jelen a hit és a kételkedés a szívünkben.

			Amikor Jézus úton volt, hogy meggyógyítsa Jairus lányát, egy vérfolyásos betegségben szenvedő asszony érintette meg ruháját és nyert gyógyulást. Ezalatt jött a hír Jairus házából: „Ne tartsd fel tovább a Mestert, meghalt a lányod.”

			„Jézus is meghallotta, amit mondtak, és így szólt a zsinagógai elöljáróhoz: Ne félj, csak higgy!”

			(Mk 5,36)

			Csak higgy! Miért mondta neki Jézus, hogy csak higgyen? Azért, mert lehetséges egyszerre hinni és kételkedni! Jézus ezt mondta az apának, akinek a fia ördöngös volt, és szabadulásra volt szüksége: „Ha hiheted azt, minden lehetséges annak, aki hisz.”(Mk 9,23) 

			„Erre azonnal felkiáltott a gyermek apja, és így szólt: „Hiszek, segíts a hitetlenségemen!”

			(Mk 9,24)

			Jézus nem dorgálta meg az embert, amiért az azt mondta, hogy hite is van, meg hitetlensége is. Egyszerűen csak megszabadította a fiút. A dorgálás hiánya sok beszédnél ékesebben szól! Isten Igéje szerint lehet igaz hitünk, amely rendes körülmények közt meg kellene, hogy hozza a kívánt szabadulást, adott esetben mégsem tapasztaljuk a megfelelő eredményt. A probléma nem a hit hiánya, hanem a kétség jelenléte.

			Az összhatás

			A hit és a hitetlenség egymással ellentétes erők. Ahelyett, hogy minél több hitre próbálunk szert tenni, az ellene dolgozó kételkedéssel kell elbánnunk. Ezzel tehetjük hatékonyabbá a hitünket! 

			Ha befogunk egy lovat egy 500 kilós teher elé, és kellő erőkifejtésre noszogatjuk, a súly megmozdul. Ha viszont befogunk egy másik lovat az ellenkező irányból, és arra késztetjük, hogy ugyanakkora erővel a másik irányba húzza, a teher egy helyben marad. Annak ellenére, hogy hatalmas erők kerülnek bevetésre, a teherre ható eredő erő nulla. Így van ez a hittel és a kételkedéssel is. Elegendő hitünk van. Jézus maga mondta, hogy már egy mustármagnyi hit is képes átültetni egy fát, vagy megmozdítani egy hatalmas hegyet. Elég tehát a hitünk a gyógyuláshoz, a démonűzéshez, vagy bármihez. A probléma a hitünk ellen működő kételkedés, ami az eredő hatást lenullázza. 

			Volt dolgom olyan emberekkel, akik szemmel láthatóan nem hitték, hogy Isten akarata lenne a gyógyulásuk. Kézzel, lábbal hadakoztak ellene, amikor meglátogattam őket, hogy imádkozzam értük. Mivel nem hittek, meghaltak. Az ilyesmit aránylag egyszerűen dolgozza fel az ember. Viszont olyanokkal is volt dolgom, akik hitték, hogy Isten akarata a gyógyulásuk. Imádkoztak, és próbáltak bízni Istenben, hogy meggyógyítja őket. Némelyikük látott másokat meggyógyulni. Volt, aki saját maga is átélt már gyógyulást korábban. Ezúttal azonban meghaltak. Az ilyesmit már sokkal nehezebb feldolgozni.

			Érthetetlen

			Sokan eltűnődnek: Miért nem gyógyultak meg, hiszen hitték, hogy meggyógyulnak! Volt dolgom olyanokkal, akik szerették Istent teljes szívükből, és készek voltak szembenézni a halállal, de hitték, és várták, hogy megtapasztalják a testi gyógyulást, mégis meghaltak. Bár a hit megfoghatatlan, érzékelni tudjuk, hogy jelen van-e, vagy nincs, ha keressük Istent. Amikor felismerjük, hogy jelen van a hit, mégis más eredményt tapasztalunk, mint amit Isten Igéje ígér, az nagyon össze tudja zavarni az embert. 

			Ezért értetlenkedtek a tanítványok, mikor nem tudták kiűzni a démont az ördöngös fiúból (Mt 17,19). Volt hitük, erejük, hatalmuk, amit korábban sikeresen használtak is, de most csődöt mondtak. Szóltak a hegyhez, és parancsolták a démonnak, hogy hagyja el a fiút. Hitüknek megfelelően cselekedtek, az eredmény mégis elmaradt. Miért?

			„Kishitűségetek miatt. Bizony mondom néktek: ha akkora hitetek volna, mint egy mustármag, és azt mondanátok ennek a hegynek: Menj innen oda! – odamenne, és semmi sem volna nektek lehetetlen.” (Mt 17,20) A kételkedést nem könnyű észrevenni. Sokaknak nem is tűnik fel. Csak ránéznek valakire, és ha úgy látják, hogy az illetőnek van hite, azt gondolják, hogy az a hit automatikusan működni is fog. Nem feltétlenül! Jézus azt mondta a tanítványainak: „Nem az volt a baj, hogy nem volt hitetek, hanem az, hogy hitetlenkedtetek.” Majd megerősítésképpen hozzátette: „Ha a hitetek mustármag méretű, már az is elegendő, hogy egy hegyet a tengerbe vessen (Mt 17,20 a szerző átfogalmazása). Újjászületett keresztényként istenadta, természetfölötti hited több mint elég, hogy véghezvigyen bármit, amit akarsz. – Ha nincs benned azzal szemben fellépő kételkedés!

		

	
		
			23. fejezet – Wigglesworth hite

			Egyszer a nebraskai Omahában szolgáltam nem sokkal azután, hogy valaki az imám hatására feltámadt a halálból. Tudtam, hogy a hitem működik, jól mentek a dolgok. Egy lebénult embert hoztak az alkalomra tolókocsiban. Fel voltam dobva, és így okoskodtam: Mivel a hitem már odáig fejlődött, hogy egy halott is feltámadt, egy tolókocsis beteg talán csak nem okoz gondot! Odamentem hozzá, elkaptam kezénél fogva, és kiemeltem a tolószékből. A férfi előrebukott, egyenesen az arcára esett! 

			Abban a pillanatban minden hitem elpárolgott. A jelenlévők mind a rémület, döbbenet, megrökönyödés hangjait hallatták. Nagy nehézségek árán visszasegítettem őt a tolószékbe. Valami olyasmit hebegtem: „Menj el békességgel, melegedjél meg, és lakjál jól...”

			(Jak 2,16 után)

			Bár megpróbáltam bátorítani a férfit, hogy továbbra is higgyen Isten gyógyításában, nem tudtam segíteni rajta.

			Teljesen összezavarva tértem vissza a hotelszobámba. „Uram, mi történt? Tudom, hogy volt hitem!” Rántottál már ki valakit a tolószékből, hogy aztán a szemed láttára fejest ugorjon a padlószőnyegbe? Legtöbben nem. Miért? Mert nem hinnének a gyógyulásban. Én azért emeltem ki a tolószékből azt a férfit, mert igazán hittem, hogy járni fog. Jelen volt tehát a hit, mégsem láttam meg a kívánt eredményt. Ez mélységesen összezavart.

			Két vagy három éven át kerestem az Urat választ várva erre a dilemmára. Majd végül egy Smith Wigglesworthről írt könyv olvasása közben ébredtem rá, mi a problémám.

			Bemutatom Smith Wiggleswoth-öt

			Wiggleswoth az 1900-as évek elején élt Angliában. Szolgálata során hatalmas csodák történtek. Több országba eljutott, ahol szintén nagy dolgok történtek. Az ilyenekről szóló beszámolókat gyűjtötte könyvbe Wigglesworth veje. 

			Egy-egy alkalom elején Wigglesworth bátran bejelentette „Aki először előre jön, meggyógyul!” Aki ilyenkor előrement, azért imádkozott, és az illető meggyógyult. Ezzel a figyelemfelkeltéssel vezette be prédikációját. Majd miután hirdette az Igét, imádkozott a többi betegért.

			Egy alkalommal egy gyomorrákos idős nőt vittek hozzá. A rákos daganat akkora volt, hogy az asszony 9 hónapos terhesnek nézett ki. Oly gyenge és törékeny volt, hogy 2 barátnőjének kellett őt tartania, hogy egyenesen tudjon ülni. Tudták, mit fog mondani Wigglesworth az alkalom elején. Mikor elhangzott a szokásos bejelentés, a hölgyek rögtön felálltak, előrehozták barátnőjüket, hogy Wigglesworth imádkozzon érte. 

			Wigglesworth ránézett, látta az óriási daganatot, és azt mondta a két nőnek: „Engedjék el!” Így válaszoltak: „Azt nem tehetjük! Egyedül nem tud megállni!” Felemelt hangon mondta még egyszer: „Engedjék el!” Elengedték.

			„Engedjék el!”

			Az asszony előre bukott, éppen a daganatra, és felnyögött fájdalmában. A közönség hitetlenkedve morajlott fel. Ugyanaz volt a reagálás, mint mikor az általam a tolókocsiból kiemelt férfi az arcára bukott. Rögtön elborítottak a sajnálat, szimpátia és szégyen érzései mind rá, mind magamra nézve. Reakcióm hitetlenséget fejezett ki. De Wigglesworth nem hátrált meg. Egyszerűen ennyit mondott: „Emeljék fel!”

			Felemelték. Ekkor azt mondta, engedjék el. „Nem engedhetjük el!”- ellenkeztek, szinte sírva. Wigglesworth rájuk förmedt: „Engedjék el!” Mikor végre megtették, a nő megint előre bukott, rá a daganatra. A közönség moraja felerősödött. Wigglesworth így szólt: „Emeljék fel!” Ők megint felemelték.

			Ekkor Wigglesworth harmadszorra is azt mondta: „Engedjék el!” „Nem engedjük el!”- ellenkezett a két nő. Wigglesworth hangja parancsolóvá vált. „Engedjék el!” A közönségből felállt egy ember, és így kiáltott: „Vadállat, hagyja békén ezt a szegény asszonyt!” Wigglesworth visszakiáltott: „Törődjön a maga dolgával, én tudom az én dolgom!”  Rákiáltott a két nőre: „Engedjék el!” 

			Amikor megtették, a daganat kiesett a nő ruhájából az emelvényre. A hölgy teljesen gyógyultan ment haza.

			Különbség

			Mi volt hát a különbség? Wigglesworth is, én is rendelkeztünk a „hit mértékével” (Róm 12,3). Elég hitem volt ahhoz, hogy elkapjam azt az embert a kezénél fogva, és kiemeljem a tolószékből, arra számítva, hogy járni fog. De a hitem mellett ott volt a kételkedés.

			Túlságosan befolyásolt az, amit mások gondoltak, a saját félelmem, szégyenérzetem és a beteg iránt érzett sajnálatom.

			„Hogyan tudnátok hinni ti, akik egymástól fogadtok el dicsőséget, de azt a dicsőséget, amely az egy Istentől van, nem keresitek?”

			(Jn 5,44)

			Ha vigyázunk arra, hogy jó színben tűnjünk fel az emberek előtt, az hátráltatja a hitünket. Wigglesworth-nek nem többje volt, mint nekem, hanem kevesebbje: kevesebb hitetlensége.

			Wigglesworth-öt gyakran vádolták „túlzott keménységgel”. Volt, hogy megütötte az embereket, még olyan is volt, hogy megrúgta őket. Amikor megkérdezték tőle, miért teszi ezt, így válaszolt: „Én csak az ördöggel akarok elbánni; nem tehetek róla, ha a testük útban van!” Egyszer egy fejsérüléses csecsemőt rúgott meg, aki leesett az emelvényről az első sorba, de az a csecsemő meggyógyult! Wigglesworth megértette a különbséget az Istentől való együttérzés és az emberi sajnálat között. Felismerte, hogy a sajnálat megakadályozná Isten erejének a működését. Ezért kemény és érzéketlen volt a hitetlenséghez. 

			Merítsük le nullára!

			Mint Jézus tanítványainál a Máté 17-ben, nálam is működött egy időben a hit és hitetlenség, ott Omahában. Nem az volt a baj, hogy a hitem, vagy a többiek hite nem volt elég erős. Túl sok ellene dolgozó hitetlenség nyilvánult meg.

			Képzeljünk el két kültéri hőmérőt! Az egyik a hitet, a másik a hitetlenséget méri. A legtöbben figyelmen kívül hagyják a hitetlenséget, és csak a hitre koncentrálnak. Ha a hitük magasabban áll néhány centiméterrel, de még nem valósult meg, amiért imádkoztak, azt gondolják, még magasabbra kell feltornászni a hitet. Minden erejüket megfeszítve hitük növelésére törekszenek: „Ó, Istenem adj több hitet! Többre van szükségem!” 

			Az Úr azt mondta: „ A hitetlenségetek a probléma. Ha le tudjátok szerelni a kételkedést, akkor a hiteteknek nem kell nagyobbnak lennie egy mustármagnál ahhoz, hogy a munkát elvégezze.” (Mt 17,20 a szerző megfogalmazása.) Ahelyett, hogy megpróbáljuk a hitünket az egekbe korbácsolni, inkább csökkentsük le a hitetlenségünket. Fogyasszuk le nullára, és meglátjuk, hitünk elég erős ahhoz, hogy bármit véghezvigyen.

			Nem a hit hiánya miatt nem veszi át a legtöbb keresztény, amit Isten már odaadott, hanem a hitetlenség, kételkedés miatt. Itt két ellentétes helyzetről van szó. Ha valaki nem hisz, nem kap, ez természetes. A hit a híd, amin átkel Isten gondoskodása a szellemvilágból a természetes közegbe. Kell hozzá hit, de nem nagy mennyiségű. Ez nem nehéz! Keresztényként Isten természetfölötti hitét birtokoljuk. Csak az a baj, hogy a legtöbb hívő még nem ébredt tudatára hitetlenségének, és nem bánt el vele.

			Mi a hitetlenség? Lehet félelem, aggodalom, szorongás, ha az orvos gyógyíthatatlan betegséget diagnosztizál. Mi megpróbálunk hinni Isten gyógyításában, megvalljuk: „Jézus, hiszem, hogy a sebeidben meggyógyultam” De az elménkben továbbra is aggódunk. Ez kételkedés. A kételkedők semmit nem kaphatnak az Úrtól (Jak 1.7-8). 

			A Márk 11,23 ezt mondja: „Bizony, mondom néktek, hogy aki azt mondja ennek a hegynek: Emelkedjél fel, és vesd magadat a tengerbe! – és nem kételkedik szívében, hanem hiszi, hogy amit mond, az megtörténik -, annak meg is adatik az.”(a szerző kiemelése)

			Nem tudunk hinni, ha kimondjuk és megtesszük a megfelelő dolgokat, de közben a szívünk megosztott. Ha el akarjuk érni a megfelelő eredményt, kételkedésmentesnek kell lennünk, és összpontosítanunk kell! (A szív keménysége című tanításom az ezzel kapcsolatos kérdésekre is választ ad. Az egyik legnagyszerűbb dolog, amit az Úr valaha mutatott nekem.)

			„Nem nézte”

			Ábrahám nem engedte meg magának, hogy olyasmit gondoljon, ami ellentétes lett volna azzal, amit Isten mondott neki. Azért volt erős hitben, mert csak az ígéretre tekintett. 

			„Reménység ellenére is reménykedve hitte (Ábrahám), hogy sok nép atyjává lesz, ahogyan megmondatott: „Ennyi lesz a te magod!” Mert hitében nem gyengül meg, amikor arra gondolt, hogy százesztendős lévén, elhalt már saját teste, és Sára méhe is elhalt.” (Róm 4,18-19 a szerző zárójelezése)

			A Sátán nem kísérthet meg minket olyasmivel, amire nem gondolunk. Tehát a kísértés, a hitetlenség és a kudarc legyőzése a gondolatainkban kezdődik. Ha a gondolataink Isten körül forognak, csak arra lesz késztetésünk, hogy higgyünk, és bízzunk Benne. De ha gondolataink más dolgokon járnak, nem Istenen, akkor azokkal kapcsolatban fog miket kísértés érni. 

			Ábrahám nem tekintett – nem tanulmányozta, fontolgatta, vitatgatta, vizsgálgatta – saját testének öregségét, vagy Sára méhének állapotát, amikor Isten közölte vele, hogy Sára foganni fog, és a következő évben gyermekük születik. Ábrahám nem kezdett el gondolkodni az életkorán, azon sem, hogy Sára már régen túlhaladt a foganóképesség korán. Lehet, hogy átvillant az agyán a gondolat, de nem kezdett el töprengeni rajta.

			Attól még nem vagyunk hitetlenségben, ha alkalmanként egy-egy ellentétes gondolat átsuhan át az elménken. Nem akadályozhatjuk meg, hogy az ördög ránk küldjön egy gondolatot, de nem kell megtartanunk azt. Ismerjük a mondást: „Nem akadályozhatjuk meg, hogy egy madár elrepüljön fölöttünk, de azt már igen, hogy fészket rakjon a fejünkre.” Egy átsuhanó gondolattól még nem leszünk hitetlenek, de ha eljátszunk azzal a gondolattal, fontolgatjuk, tanulmányozzuk, vitatjuk, vizsgálgatjuk, máris jön a kísértés.

			A hitetlenség keresztsége

			Ábrahám helyében a legtöbben elszúrtuk volna. Ha az Úr azt mondaná 99 éves korunkban, hogy feleségünk jövőre gyermeket szül, biztos, hogy felkeresnénk egy orvost, szakértői megerősítést keresve. „Lehetséges? Ön hallott már olyanról, hogy valakinek százéves korában gyermeke lett? Kérem, vizsgálja meg a feleségemet! Már rég túl van a menopauzán. Hogyan lehetne gyermeke?” Az orvos egyetértene, kételkedését fejezné ki: „Na nem. Ilyesmi még nem fordult elő, és most sem fog!” Ekkor imában megint Istenhez mennénk: „Uram, tényleg ezt mondtad?” A válasza: igen. Mi pedig megpróbálnánk hinni neki, miután felhalmoztunk és fontolóra vettünk egy csomó ellentétes gondolatot. Aztán csodálkoznánk: Miért olyan nehéz valamit megkapni Istentől?

			Ábrahám nem azért volt a hitnek oly erős embere, mert többje volt, mint nekünk. Kevesebbje volt – kevesebb hitetlensége! Kilencvenkilenc évesen annyira fegyelmezett gondolkodású volt, hogy amikor Isten gyermeket ígért neki, akkor se a saját testén gondolkodott, mérlegelt, koncentrált, sem a felesége méhének állapotán. Ábrahám csak Isten ígéretére tekintett!

			A hitetlenség a gondolkodásunk útján érkezik.

			Nem kell hozzá hatalmas mennyiségű hit, hogy valamit megkapjunk Istentől. Csak tiszta, egyszerű, gyermeki hitre van szükség. A legtöbb keresztény azonban át van itatva hitetlenséggel. Annyira rá vagyunk kapcsolódva a világ negatív gondolkodására, hogy már az is csoda, hogy a hitünk elérte, amit eddig elért. Befogadjuk a tv, rádió és mozifilmek minden szemetét. Miután kitettük magunkat mindezeknek a rossz híreknek, Isten azzal jön, hogy Ő valami olyat tesz, ami ellentétes azzal, amit a világ tapasztal. Nekünk pedig nehezünkre esik elhinni. Tudjuk, hogy Isten meg akar áldani. Kérjük tőle az áldást és hajlunk rá, hogy átvegyük, de leterhel minket a hitetlenség és kételkedés.

			Elválasztott élet

			Fiatal korában X.Y. meglátogatta Z-t. Hóna alatt összetekert újságpapírral kopogtatott az ajtaján. Miután bemutatkozott, megkérdezte: „Bejöhetnék egy kicsit beszélgetni?” Z. válaszolt: „Ön bejöhet, de az az újság kint marad.”

			Az újságolvasás nem bűn. Alkalmanként én is olvasom, úgy havonta egyszer. Híradót is nézek a tévében, hasonló gyakorisággal. Vezetés közben meghallgatom a kétperces hírösszefoglalókat. Ez az a hírmennyiség, aminek kiteszem magam. Azért csak ennyi, mert oly sok negativitás és hitetlenség van benne.

			Z. valószínűleg elszalasztott vagy egy tucat jó dolgot, amit olvashatott volna az újságban a harmincöt év során. Használhatta volna őket prédikációiban (mint ahogy én is teszem néha). De ezzel együtt elszalasztott több százezer negatív gondolatot és állítást, amely csak hitetlenséget ébresztett volna benne. Úgy döntött, neki nem éri meg a kockázat!

			Mivel Z. ilyen elválasztott életet élt, egyszerűen nem volt annyira fogékony a hitetlenségre, mint én, amikor megpróbáltam kiemelni azt az embert a tolószékből. Most, hogy Isten megmutatta ezt nekem, én is sokkal elválasztottabban élek. Nem nézem, és nem hallgatom azokat a dolgokat, amiket korábban. Ennek következtében némelyek szerint a hitem erősebb, de igazából tisztább. Már nincs úgy felhígítva. Nincs annyi hitetlen gondolatom, mint korábban, mert nem nyitom meg magam a kételkedést okozó dolgoknak.

			Probléma

			Jézus azt mondta a tanítványainak: „A hitetlenségetek a probléma. Ha akkora hitetek van, mint egy mustármag, az már elég. Megszabadíthattátok volna ezt a fiút, ha kizárólag hittetek volna.  (Mt 17,20 a szerző megfogalmazása.)

			Ha figyelembe vesszük a párhuzamos igerészt (Mk 9,14-29), megláthatunk néhány okot, amiért a tanítványok hitetlenek lehettek. A fiúnak rohama volt, a földre esett, és habzott a szája. Nem tudom, voltál-e már olyan ember közelében, akinek epilepsziás rohama volt. Én voltam. Feláll tőle az ember hátán a szőr!

			Amikor valaki ilyet lát, ez hitetlenséget, aggodalmat és félelmet kelt. Ellentétesnek látszik azzal, amiért imádkozunk. Hacsak nem töltöttünk időt azzal, hogy konkrétan e fajta hitetlenség ellen harcoljunk, bizony könnyen fejet hajthatunk neki.

			Pontosan ez történt, amikor kiemeltem azt az embert a tolószékből, és nem a várt eredményt tapasztaltam. Aggódtam, mit fog gondolni a közönség. Hagytam, hogy mások hitetlensége és az elutasításuktól való félelem befolyásoljon. Visszavetette a hitemet.

			Jelen volt a hit, de a hitetlenség is. Ha megálltam volna, ahogy Z. megállt, a hitem működött volna, ahogyan az ő hite működött. A különbség nem a hitünkben volt, hanem a hitetlenségünkben. Több volt nekem, mint Z-nek – több hitetlenségem!

		

	
		
			24. fejezet – Bánjunk el a hitetlenséggel!

			A hitetlenségnek három formája létezik: tudatlanság, kételkedés és természetes gondolkodás.

			Tudatlanságnak nevezem, ha valaki nem ismeri az igazságot. Talán nem gyülekezetben nőtt fel, esetleg valamilyen hagyományos felekezetben. Ennélfogva hézagos az elképzelése a kereszténységről. Az ő szemében a keresztények csak a mennybemenetelre várnak, és igazi győzelem ebben az életben nem tapasztalható meg. Hitetlensége az ismeret hiányának tudható be.

			Ez a fajta hitetlenség viszonylag könnyen kezelhető. Csak el kell mondani neki az igazságot! Ha szíve nyitva áll az Úr felé, elfogadja. A tudatlanság helyét ismeret veszi át, és máris képes hinni Istenben.

			A kételkedés a helytelen tanítás következménye. Valakitől azt hallotta: „Isten ma már nem gyógyít, és nem tesz csodát. A természetfeletti dolgok elmúltak az apostolokkal.” Ez túlmegy azon, mint hogy: „Én még nem hallottam olyat, hogy valaki hit által meggyógyult volna.” (tudatlanság) Nem állít mást: „Ha van manapság csoda, gyógyulás, nyelveken szólás, az mind az ördögtől van.” Ez helytelen tanítás!

			A kételkedéssel nehezebb elbánni, mint a tudatlansággal. Aki helytelen tanítást kapott, annak előítéletei vannak az igazsággal szemben. Neki sokkal nehezebb megújítania gondolkodását és hit által elfogadni a dolgokat.

			Nekem komoly harcba telt megújítani az elmémet az igazságra. Sokféle magyarázatot megtanítottak velem, hogy Isten miért nem tesz ma csodákat, hogy az Apostolok Cselekedeteiben olvasható csodák manapság már nem történnek, és hogy a nyelveken szólás az ördögtől van. Bár a tévtanításból származó kételkedést nehezebb legyőzni, mint a tudatlanságot, ellenszere ugyanaz. Isten Igéjének igazságát magasabb rangúnak kellett elfogadnom, mint az emberi hagyományokat. Csak így győzhettem le a tévtanítások következtében bennem kialakult kételkedést.

			Természetes hitetlenség

			A hitetlenség harmadik fajtáját nevezzük „természetes” hitetlenségnek. Nem tudatlanság vagy hamis tanítás eredménye, egyszerűen csak az igazsággal szembenálló természetes érzékelés következménye. A démonizált fiúnak rohama volt és habzott a szája (Mk 9,14-29 és párhuzamosan Mt 17,14-21). Amikor valami ilyesmi történik, az elménk, az érzelmeink, a szemeink, a füleink mind azt mondják: „A démon nem távozott el. Látod, nem működik az egész!” Ez nem feltétlenül gonosz, csak természetes.

			Egész életünk során az alapján hozzuk döntéseinket, amiket szemünk, fülünk, érzelmeink mondanak. Ez nem helytelen vagy gonosz, egyszerűen csak természetes. Ha az általad vezetett autóban utaznék, nagyon is szeretném, ha támaszkodnál ezekre a természetes érzékelésekre. Az biztos, hogy nem örülnék, ha „hit által”, csukott szemmel vezetnél! Vannak viszont dolgok, melyeket nem érzékelhetünk testi érzékszerveinkkel, és esetenként az Úr arra kér minket, hogy tegyünk egy hitbeli lépést. Az ilyen esetekben képesnek kell lennünk túllépni ezen a természetes fajta hitetlenségen.

			Ha imádkozol valaki gyógyulásáért és az illető holtan esik össze, lesz némi gondod ezzel a természetes hitetlenséggel. A gyógyulásáért imádkoztál és halál lett a vége. Akkor most mi lesz? 

			Hacsak nem vagy igazán erős, a természetes félelem és hitetlenség ezt fogja mondani neked: „Hát, ez nem működött. Miért? Mert nem látom, hogy működne!”

			A legtöbb embert testi érzékszervei irányítják. Ez a fajta hitetlenség – természetes kételkedés – akadályozta a tanítványokat a Máté 17-ben. Hitték, hogy képesek ördögöket űzni. Korábban nem egyszer megtették. Maga a tény, hogy megkérdezték: „Mi miért nem tudtuk kiűzni?” (Mt 17,19) mutatja, hogy volt hitük. Hittel imádkoztak a fiúért, de amikor rájött a roham, nagyobb hatással volt rájuk, amit láttak, mint amit hittek.

			„Ez a fajta”

			Hogyan győzhetjük le ezt a fajta hitetlenséget? Az igazság megismerése és az elménk megújítása elbánik a tudatlansággal és kételkedéssel. De hogyan léphetünk túl azon, amit látunk és érzünk. Hogyan juthatunk el arra a pontra, ahol már csak a hit marad, és nem engedjük, hogy a testünkben érzett fájdalom meggyőzzön: „Hát, ez nem működött.” Jézus a Máté 17,21-ben adja meg a választ.

			Ez a fajzat (fajta hitetlenség) pedig ki nem megy, hanemha könyörgés és bõjtölés által. (a szerző zárójelezése)

			Sokan félreértelmezik ezt az igeverset. Azt gondolják, hogy Jézus „erről a fajta démonról” beszél. Különböző tanításokkal állnak elő, melyek szerint bizonyos démonok erősebbek, mint mások, és csak ima és böjt útján űzhetők ki. De Jézus nem erről beszélt.

			Soha nem fogsz találkozni olyan démonnal – vagy akár magával az ördöggel –, amely ne reszketne és menekülne Jézus nevének hallatán, és az ő Nevébe vetett hit által. Böjtünk és imánk ehhez semmit hozzá nem tehet. Ha Jézus Neve, és az abba vetett hit nem győzi le az ördögöt, akkor az imánk és böjtünk sem fogja legyőzni.

			Mindkét igevers témája a hitetlenség (Mt 17,20, 21). Az „ez a fajta” a 21. versben visszautal a 20. versben lévő „hitetlenségre”, nem pedig a 19. versben lévő démonra. Tehát Jézus azt mondta, hogy ez a fajta hitetlenség – természetes kételkedés – nem megy ki, csak ima és böjt által.

			„Gyere vissza abba a testbe!”

			A hited elegendő. Tudom, miről beszélek. Három embert láttam feltámadni a halálból – köztük a saját fiamat. Nem volt „nagy” hitem. Egyszerűen csak hitem volt.

			Első alkalommal Isten jól behúzott a csőbe. Már hónapok óta imádkoztam egy emberért, aki a csípőjétől lefelé béna volt. Korábban egyáltalán nem tudott megmozdulni, de segítségemmel eljutott oda, hogy tudta mozgatni lábait, tudott helyet változtatni, elvégezni bizonyos dolgokat. Meglátogattam, hogy imádkozzam érte, és szolgáljak felé.

			Akkor este éppen azon voltam, hogy elkezdjek egy Istentiszteletet, amikor a férfi fia bejött és leintett. Amikor odamentem hozzá, ő gyorsan betuszkolt – a gitárommal együtt – a kocsijába és egyenesen a szülei házához vitt. Pillanatok alatt ott voltunk (a Colorado-i Pritchett-nek 144 lakosa volt akkoriban). Azt gondoltam, biztos imára van szüksége az apjának, mert szívrohama volt, és fájdalmai vannak.

			Amint beléptem, a sheriff éppen az oxigénmaszkját próbálta előszedni, a feleség sírt és imádkozott: „Oh, Istenem, kérlek, hozd vissza Evereth-et a halálból!” Nekem ekkor esett le, hogy Evereth meghalt. Mivel már annyi időt és energiát fektettem ebbe az emberbe és gyógyulásába, az első gondolatom mindjárt ez volt: „Azt már nem!” Odamentem hozzá, és ezt mondtam: „Evereth, Jézus nevében gyere vissza ebbe a testbe!” Bumm! – a férfi felült és egészséges volt! (Az orvos még aznap megvizsgálta és megerősítette a gyógyulást.)

			Egy icipici hit is elegendő, ha nincs semmi, ami lenullázza. Ha már két nappal korábban tudtam volna, hogy valaki meg fog halni és nekem kell feltámasztani a halálból, az elmémnek lett volna ideje gondolkodni. A természetes hitetlenség gondolatai rohantak volna meg és nagyon is lehetséges, hogy nem feltámadás lett volna a végeredmény. De a dolog úgy történt, hogy Isten csapdába ejtett. Teljes tudatlanságban vitt a helyszínre. Imádkoztam, és még csak időm sem volt kételkedni Istenben. Ezért sikerült!

			Ima és böjt

			A természetes hitetlenség mindig hallatja a hangját, amikor imádkozunk, és valami az imánkkal ellentétes történik. Ez azért van, mert megtanultuk, hogy hallgassunk érzékszerveinkre – amit látunk, érzünk. Jézus szavai szerint csak úgy győzhetjük le ezt a fajta kételkedést, ha imádkozunk, és böjtölünk (Mt 17,31).

			A testi érzékelésünk által keltett hitetlenség nem szükségszerűen gonosz. Egyszerűen csak természetes. Ebben a természetes világban élünk, nem hagyhatjuk hát figyelmen kívül, amit érzékszerveink mondanak.

			Egyszer egy ember megpróbált „hit által” vezetni egy repülőt. Én pedig elég ostoba voltam, hogy vele menjek. Fent a levegőben döbbent rá, hogy nem is tudja vezetni a gépet. Magzati pozícióba kuporodott össze a padlón, s ezt kiáltozta: „Istenem, meghalunk, meghalunk!” Amíg ő magán kívül volt, nekem kellett vezetni a kis egymotorost. Korábban soha nem vezettem gépet. Fogalmam sem volt semmiről. Emellett még komoly viharba is kerültünk. Egy órán keresztül én vezettem a gépet, mire a „pilóta” összeszedte magát, és meg merte próbálni a landolást.

			Nem ajánlom a hit általi repülőgép vezetést! Egy pilótának szüksége van aerodinamikai ismeretekre, és képesnek kell lennie követni a műszerek útmutatását. Arra kell hagyatkoznia, amit lát és hall. És ez így van rendjén.

			Vannak azonban életünkben olyan esetek, amikor nem elég arra hagyatkoznunk, amit látunk, hallunk és érzünk. Ilyenkor túl kell lépnünk természetes érzékelésünkön, át a szellemi közegbe. Hogyan tehetjük ezt? Ima és böjt útján!

		

	
		
			25. fejezet – Meghallani Istent

			  Mit tehetünk, ha fájdalmaink vannak, pedig már imádkoztunk, hittünk, elfogadtunk, hitben cselekedtünk – de még mindig fájdalmaink vannak? Azt tanultuk, hogy reagáljunk arra, amit a testünk jelez. Mivel még mindig fájdalmaink vannak, ami ellentétes azzal, amiért imádkoztunk, természetes érzékelésünkre hagyatkozva megállapítjuk: „Nem működött.” Hogyan győzedelmeskedhetünk, és mi módon vehetjük át Isten gondoskodásának látható megnyilvánulását? Böjtöléssel!

			A böjt átidomítja testünket, hogy engedelmeskedjen Isten Igéjének és újjászületett szellemünknek. Amikor böjtölünk, megmondjuk a testünknek, mit csináljon. Megtörjük a természetes uralmat és kontrollt, amit a testünk eddig fölöttünk gyakorolt. A testünk nem gonosz, csak rosszul idomítottuk. Engedtük, hogy elsősorban arra reagáljon, amit látunk, hallunk, érzünk.

			Az esetek többségében ez rendben is van, de meg kell tanulnunk – tapasztalatból – hogy az ember nemcsak kenyér által él, hanem minden Ige által, ami Isten Igéjéből származik (Mt 4,4). 

			A böjtöléssel ezt mondjuk a testünknek: „Testem, meg kell értened, hogy a szellem fontosabb, mint a fizikai dolgok. Léteznek olyan igazságok, amiket nem tudsz felfogni a kis mogyorónyi agyaddal. Hogy könnyebben tanulj, böjtölni fogunk. Nem úgy eszünk és iszunk, ahogy máskor szoktunk. Elismerjük, hogy Isten a forrásunk. Ahelyett, hogy az étvágyunkat követnénk, és hagynánk, hogy az étel jelentse szükségleteink betöltését, az Úrból és Igéjéből merítünk erőt!”

			Ha nincs rászoktatva a testünk, akkor fellázad ez ellen, az éhségünk pedig az egekbe szökik. Sokan számoltak be arról, hogy már a böjtjük első napján, úgy déli 12 óra tájékán úgy érezték, bele fognak halni a böjtbe. Teljesen legyengültek, fájt a fejük, stb.

			Tudtad, hogy bizonyított orvosi tény, hogy heti egy napi böjt jót tesz az embernek? Semmilyen veszéllyel nem jár, és megtisztítja a testet a méreganyagoktól. Tény, hogy csak kb. 40 napi folyamatos böjt után kezdünk el testileg haldokolni. Azt megelőzően csak az étvágyunk hallatja hangját, nem igazi testi szükséglet. Sokan komoly tartalékokkal élünk, és jó sok ideig kihúzhatjuk!

			Ki az Úr?

			Amikor böjtölünk, testünk megpróbálja kezében tartani a kontrollt. Azt próbálja éreztetni velünk: „Nem fogom megérni az estét.” Megpróbál rávenni, hogy szembeszálljunk azzal, amiről hisszük, hogy Isten mondta, hogy tegyünk. A testünk fellázad, és az érzékelésen alapuló ismeretünk, amit látunk, hallunk, érzünk, megpróbál uralkodni rajtunk. Ilyenkor két választásunk van. Vagy engedjük, hogy a fizikai oldalunk uralkodjon, vagy leuraljuk a testünket.

			Ha azt választjuk, hogy folytatjuk a böjtöt, ezzel azt mondjuk a testünknek: ”Igazodj! Meg kell tanulnod, hogy nem fogsz éhen halni egy napi böjttől. Most újraidomítalak, hogy képes légy megtenni, amit Isten mond neked, és szükségleteid betöltését az Ő Igéjében találd meg.” Testünk fellázad, és így felesel: „Ebbe belehalok!” Ekkor mi következünk: „Rendben, kétnapos böjt!” Mire a testünk: „Két nap?! Tuti, hogy belehalok!” Mire mi: „Rendben, három nap!” Testünk előbb-utóbb levonja a tanulságot: „Ha túl akarom élni, jobb lesz, ha befogom a szám. Ha kinyitom, az még több éhezést jelent!” A testünk szép lassan megtanulja alárendelni magát.

			Miután átvészeltük a kezdeti éhséggel járó fájdalmat, eljuthatunk egy olyan állapotba, amikor már nem is érezzük az éhséget. Egyszerűen nem zavar. Ha hosszabb böjtölésre szánjuk oda magunkat (nekem a leghosszabb 10-11 nap volt) étel és folyadékok nélkül – víz kivételével –, eljuthatunk egy olyan pontra, ahol úgy érezzük, soha többé nem leszünk éhesek. Miután testünket alárendeltük akaratunknak, már semmi akadálya, hogy megtapasztaljuk Isten természetfölötti gondoskodását. 

			Amikor ez megtörténik és befejezzük a böjtöt, testünk megtanulta a leckét. Most már tudja, hogy amikor azt mondjuk, sebeiben meggyógyultam, pedig még fáj, akkor tudja, hogy van egy a felfogó képességén túli realitás. Kijelentjük: „Meggyógyultam; akár látom és érzem, akár nem.” Testünk válasza: „Rendben!” És engedelmeskedik.

			De ha még nem böjtöltünk, és nem tanítottuk fegyelemre a testünket, akkor hiába imádkozzuk azt, hogy sebeiben meggyógyultunk. Testünk így válaszol: „Dehogy gyógyultál meg, még mindig ugyanúgy fáj.” Mire mi: „De igen, testem, meggyógyultam!” Mire ő: „Na, várjunk egy kicsit! Kinek képzeled magad? Én mondom meg, mikor egyél, mennyit egyél, mit egyél. Évek óta egyetlen utasítást sem adtál nekem. Teljesen az érzékszerveid uralma alatt állsz. Te akarod megmondani, mit tegyek?” Testünk fellázad, mi pedig engedünk a természetes hitetlenségnek. És inkább hiszünk az érzékszerveinknek. A böjt megtöri a természetes oldal hatalmát a szellemünk felett. Az ima is. 

			Tanítsuk a testünket!

			Amikor imádkozunk, olyasvalakit szólítunk meg és hallgatunk meg, akit testben nem láthatunk, nem érezhetünk. Természetes elménk és érzékelésen alapuló tudásunk méltatlankodik: „Ez ostobaság! Mi értelme ennek az egésznek?” De ha folytatjuk az imát, és rendszeressé tesszük, egy idő után csodák és más dolgok fognak történni. Nyilvánvaló lesz, hogy van értelme az imával töltött időnek, és Isten, akit nem láthatunk, nagyon is valóságos. Ez segíteni fog újratrenírozni fizikai érzékelésünket. A testünk elkezdi felismerni, hogy az élet több, mint amit ő lát, hall, és érez. Eljutunk oda, hogy ha azt akarjuk, hogy a testünk úgy tegyen, mintha jól érezné magát olyankor is, ha rosszul érzi, csak parancsolunk neki, ő pedig engedelmeskedik, mert megtanulta, hogy a valóság több, mint ami természetes módon érzékelhető. 

			Csakhogy ez nem fog működni olyasvalakinél, aki nem tölt időt imában és böjtben. Amikor megpróbál parancsolni a testének, hogy szálljon szembe a természetes érzékelésével, akkor a teste fellázad, mert soha nem volt fegyelemre tanítva.

			A testünk nem gonosz, csak természetes, és tanításra szorul, csakhogy ezt helyettünk senki más nem teheti meg, nekünk kell képeznünk magunkat, és gyakorlatoztatnunk érzékszerveinket. (Zsidó 5,14)

			Talán nem vagyunk tudatában, de azt is meg kellett tanulnunk, hogy ráhagyatkozzunk a testi érzékszerveinkre. Katonaként Vietnámban sokszor éjszaka kellett őrséget adnom. Hallásom és szaglásom kiélesedett abban az élet-halál helyzetben. Általában már kiszagoltuk az ellenséget, mielőtt megláttuk volna. Érzékszerveink trenírozhatók!

			Hatodik érzék

			Érzékszerveink nemcsak fizikai szempontból trenírozhatók, de szellemileg is. Nem kell, hogy testiek maradjanak. Megtaníthatjuk őket arra, hogy felismerjenek szellemi igazságokat. Erre való a böjt és ima. 

			Hiszem, hogy az Úr eredetileg hat érzékszervvel teremtette az embert. A hatodik érzék volt a hit. Ádám és Éva ugyanúgy használhatta a hit érzékszervét, mint a többi ötöt. Amikor az emberiség elbukott, a hit-érzékünk elkezdett sorvadni, annyira, hogy sok mai ember számára már teljesen idegen. De a hitben járás képessége mindannyiunkban megvan. Csak táplálni kell, és gyakorlatoztatni. 

			„A nagykorúaknak pedig kemény eledel való, mint akiknek érzékszervei a gyakorlat következtében már alkalmasak a jó és a rossz megkülönböztetésére.”

			(Zsid 5,14)

			Érzékeinket gyakorlatoztatnunk kell annak érdekében, hogy hitben működjenek. Erre való a böjtölés és az imádkozás. Nem Isten lesz készségesebb hozzánk, ha böjtölünk és imádkozunk, hanem mi leszünk fogékonyabbak Istenre. 

			Ragaszkodjunk hozzá!

			Amikor huzamosabb időt töltünk Isten jelenlétében, akkor Igéje mint egy hatodik érzékké válik számunkra. Lehet, hogy nem látjuk, halljuk, érezzük, amit Ő mondott, de Igéjére alapozott hitünk van. Természetes elménk ezt el is fogadja, mondván: „Természetes módon nem érzékelhetem, csak hit által fogadhatom el. Elismerem, hogy ez így van.” Az elménkkel ez megtanítható!

			Smith Wigglesworth pontosan ezt tette. Oly sok időt töltött imában, böjtben, és az Ige tanulmányozásával, hogy megkeményítette magát a hitetlenség, és az emberek véleményével szemben. Érzékeny volt Istenre, és érzéketlen minden másra. Amikor imádkozott valakiért, de nem történt semmi, addig folytatta az imát, amíg meg nem történt a csoda.

			Mióta az Úr ezt megmutatta nekem, én is kitartok, amíg meg nem látom imám eredményét. Ha imádkozom, de nem látom a fizikai beteljesedést, nem hagyom annyiban. A szívemben tudom, hogy Isten már megtette az Ő részét. Tisztában vagyok vele, hogy Ő már kiárasztotta az erejét. Tehát kitartásom nem abban áll, hogy Őt kérlelem, tegyen már valamit, hanem agresszíven átveszem, amit már odaadott, és ellenállok a Sátánnak, aki hátráltatja a fizikai megvalósulást. Használom a hatalmamat, szólok a hegyhez, és parancsolok a dolgoknak, hogy megtörténjenek.

			Amikor másokért imádkozunk, bizonyos dolgokkal segíthetünk megeleveníteni a hitüket. Előfordul, hogy hitetlenséget érzékelek, miközben imádkozom valakiért. Ilyenkor nem feltételezek gonoszságot, vagy tudatos ellenállást. Lehet, hogy csak természetes dolgok uralkodnak az illető gondolkodásán. Ha valakinek nehezére esik gyógyulást elfogadni Istentől, akkor elkezdem használni a Szellem valamelyik ajándékát. Használom a bölcsesség, vagy az ismeret beszédét, hogy valami érzelmeket felkavaró dolgot mondjak neki – például hogyan történt, mikor valaki bántotta őt. Lehet, hogy depresszió, gyász, vagy tragédia érte őt. A Szent Szellem ajándéka segítségével valami olyanról beszélek neki, aminek semmi köze a testi gyógyulásához. Ez fogadókészebbé teszi őt, mert azt mondja a szívében: „Magától ezt nem tudhatta ez az illető. Isten szól hozzám rajta keresztül.” Egyszer csak kinyílik, és a hit elkezd áramlani. Mihelyt megelevenedik a hite, a szíve azt mondja: „Igen, ez Isten. Atyám, elfogadom.”

			Ekkor visszatérek a korábban makacskodó testi gyógyulásra. És egyszer csak meggyógyul. Legalább kétszer, vagy háromszor annyi ember meggyógyult, mióta így imádkozom értük. Nem hagyom abba, amíg nem látom a végeredményt. 

			Fogadó helyzet

			Isten már mindent megtett mindenki gyógyulásáért. A gyógyulás már nem azon múlik, hogy az Urat megkérjük rá. Sokkal inkább azon, hogy elfogadjuk, amit Ő már odaadott. Ez az alapelv, de még további törvények szabályozzák annak működését. Szólnunk kell. Ezért szólok az emberek különböző testrészeihez, és parancsolom nekik, hogy reagáljanak. Hatalmat veszek az ördög felett. Néha annak érdekében teszek dolgokat, hogy megelevenítsem a másik személy hitét. Nem azért teszem mindezeket, hogy Istent manipuláljam, hanem hogy segítsek az embereknek fogadó helyzetbe kerülni.

			Mióta megértettem és alkalmazom ezeket az igazságokat, sokkal eredményesebben imádkozom az emberekért, mint korábban – erre te is számíthatsz!

		

	
		
			26. fejezet – Konklúzió

			Isten elvégezte az ő részét. Tévéadója tökéletesen működik napi 24 órán át. Folyamatosan adja nekünk, amire szükségünk van.

			A hiba a mi készülékünkben van. Meg kell tanulnunk megérteni a szellemvilágot, és hitben együttműködni, hogy fizikailag is megvalósítsuk az Ő gondoskodását.

			Nem szabad hatalmat és dicsőséget adnunk az ördögnek. Jézus legyőzte, és hatalmától megfosztotta őt. Emlékezzünk a diadalmenetre!

			Bennünk van Isten természetfeletti hite. Ezért a problémánk nem a hit hiánya, hanem a kételkedés. Egyszerű, gyermeki, mustármagnyi hitünk több, mint elég, hogy bármit véghezvigyen, ha nincs bennünk kételkedés, ami azt lenullázná.

			Ha igazán hisszük Isten Igéjét, és hitben aszerint cselekszünk, s mégsem tapasztaljuk a kívánt eredményt, annak tíz esetből kilencben természetes kételkedés az oka. Imával és böjttel megtörhetjük a testi érzékelés uralmát, és testi oldalunkat arra nevelhetjük, hogy érzékeny legyen az Úrra és Igéjére.

			Ez az alapvető kijelentés teljesen megváltoztatta az életemet. Bízom abban, hogy ugyanaz a forradalmi változás most benned is megindult. 

			„Hogy a mi Urunk Jézus Krisztusnak Istene, a dicsõségnek Atyja adjon néktek bölcseségnek és kijelentésnek Lelkét az Õ megismerésében; És világosítsa meg értelmetek szemeit, hogy tudhassátok, hogy mi az Õ elhívásának a reménysége, mi az Õ öröksége dicsõségének a gazdagsága a szentek között, És mi az Õ hatalmának felséges nagysága irántunk, a kik hiszünk, az Õ hatalma erejének ama munkája szerint. ” (Ef 1,17-19) Ámen!

		

	
		
			Andrew Wommack magyarul megjelent könyvei

			Szellem, Lélek és Test

			Feltetted már valaha magadnak a kérdést, mi változott meg amikor „újjászülettél”? A tükörbe nézve ugyanazt látod, mint korábban- a tested nem változott meg. Viselkedésedben sem tapasztalsz javulást, még a régi kísértéseid is ugyanazok.

			Eltűn[image: ]dsz: Megváltozott egyáltalán valami?

			A válasz e kérdésre alapvet[image: ] fontosságú ahhoz, hogy bármit is elfogadhassunk Istent[image: ]l. Csak e tudás birtokában kerülhetjük el az ilyen újra meg újra visszatér[image: ], kétségekkel teli kérdéseket: „Hogyan várhatnék bármit is az Úrtól? Nem érdemlem meg, nem vagyok elég jó!”

			A SZELLEM, LÉLEK ÉS TEST segít kiiktatni a hitünket aláaknázó kétségeket. Segít elfogadni mindazt, amit Isten tartogat számunkra. 

			Új Teremtés vagy!

			Nagyon fontos, hogy megértsd, mi történt, amikor elfogadtad Jézust mint Megváltódat.

			Csak így akadályozhatod meg, hogy a sátán ellopja a szívedben elvetett Igét. Andrew tanítása biztos bibliai alapot nyújt, ami segíti a megértést.

			A Szentírásból megtudhatod, hogy az üdvösség több a bűnök bocsánatánál, bár azt is magában foglalja. A bűnbocsánat teszi lehet[image: ]vé a bens[image: ]séges közösséget az Úrral, de annál sokkal többet adott neked, talán talán többet, mint amit el tudnál képzelni.

			Az Ige egyértelmű a múlt, a jelen és a jöv[image: ] bűneivel kapcsolatban. Talán némi meglepetéssel olvasol err[image: ]l. Andrew elmagyarázza mit jelent, hogy az üdvösség kegyelemb[image: ]l van, hit által, és rámutat a különbségre a kereszténység és a világ többi vallása között.

			A megtérés csak a kezdet. Ekkor lesz az ember tanítvány (tanuló, követ[image: ]). Jézus tanításában tovább ment a   bűnbocsánatnál, kapcsolatra vezette az embereket az Atyával. Isten szemszögéb[image: ]l a bűnbocsánat csak az eszköz, a cél pedig, hogy közösségben legyünk Vele, és egyre jobban hasonlítsunk Jézushoz.

			Többet olvasni és megtudni az üdvösségr[image: ]l amit Jézus megszerzett nekünk, áldására lesz régi és új hív[image: ]nek egyaránt.

			Önközpontúság – Minden baj forrása

			A nehéz helyzetek alkalmat adnak arra, hogy kiderüljön, mi is lakozik a szívünkben.  Hatalmas pénzügyi nyomás, tönkrement házasság, egy szeretett rokon elveszítése krízist jelenthet valakinek, míg egy másik ember számára  lehet[image: ]ség arra, hogy Isten Igéjének ereje bizonyítást  nyerjen. Mi hát akkor a különbség? Erre a kérdésre ad választ Andrew Wommack ebben a könyvében. 

			Egyenesen a dolog lényegér[image: ]l beszél és világosan tanít arról, hogy különböz[image: ] módon reagálva, miként néz szembe két ember azonos mód nyomasztó élethelyzetekkel. Megérti a kedves Olvasó, hogy mit jelent a Bibliában  a „Krisztussal együtt megfeszíttettem. Nem én élek többé, hanem a Krisztus él bennem.” és, hogy ez a tudás megváltoztathatja a krízis helyzetekben adott válaszainkat. 

			A szeretet , az öröm és a békesség még a legrosszabb helyzetekben is a miénk lehet.

			Az érzelmek megzabolázása

			Érzelmeinket -

			•élvezni kellene

			•jónak teremtették

			•minden embernek tudni kellene irányítania [image: ]ket. 

			Valószínűleg kapásból eszedbe jutnak olyan esetek, amikor nagyon lobbanékony voltál, és a legkisebb kellemetlenségre vagy provokációra ugrottál. Azután vissza kellett menned elnézést kérni azért, hogy így elragadtattad magad. SOHA TÖBBÉ! Az érzelmek megzabolázása c. könyv arra tanít meg minket, hogyan vállaljunk felel[image: ]sséget az érzelmeinkért, és hogyan uralkodjunk önmagunkon. Andrew Wommack a saját tapasztalatait osztja meg velünk, beleértve a vietnami háborús élményeit is. Bemutatja, hogy miért vannak érzelmi problémáink, megoldásokat kínál a Bibliából, és elmondja, hogy Isten válaszai miért hoznak maradandó, tartós eredményeket. Az érzelmek irányításáról könnyű beszélni, de sokkal nehezebb cselekv[image: ] módon uralkodni felettük! A jó hír az, hogy mindez lehetséges! Mindenkinek javára válhat ez a könyv. Az olyan ember, aki tudomást sem vesz és figyelemre sem méltatja éltének érzelmi részét nem lehet ó sikeres és nem lehet teljesen elégedett életével. Ez a könyv Isten Igéjének igazságaira mutat rá, és garantálja érzelmeink és cselekedeteink megváltozását! 

			A megzabolázni szó definíciója: Megfékezni és irányítani az erejét.

			Milyen az Isten valójában?

			Kicsoda Isten?

			„Megpróbáltam tökéletes lenni, olyan, amilyennek Isten akar, de úgy tűnik képtelen vagyok rá. Feladom.” 

			„Tudom, hogy Isten szeret engem, de úgy tűnik sohasem válaszol imáimra.”

			 „Mindent úgy teszek, ahogy azt a Biblia tanítja, akkor miért nem áldott meg Isten ígérete szerint?”

			„Isten skizofrén? A Biblia nem más, mint egy könyv, tele csupa ellentmondással.”

			Ezekhez hasonló kérdések és vélemények kényszerítették Andrew Wommack-ot arra a hihetetlenül egyszerű elvnek a megírására, ami ebben a könyvében olvasható.

			Gyakran az emberi néz[image: ]pont és a kereszténység alapelvei elhomályosítják Isten valódi természetét – azon Istent, aki nem akar semmi mást, csak intim, baráti kapcsolatban élni gyermekeivel.

			Ha azon tűn[image: ]dsz, kicsoda Isten, vagy azon, hogy tör[image: ]dik-e veled, akkor engedd meg, hogy Andrew megmutassa milyen az Isten valójában.

			„Hiszem, hogy az egyetlen ok, ami miatt te vagy én nem szeretjük még jobban Istent, az azért van, mert rosszul mutatták be – mi pedig félre értettük – [image: ]t.” A. W.

			A szív keménysége

			A PROBLÉMA

			Nem csak a lázadóknak lehet kemény a szívük. Ha pontosabban körül kellene írnunk, mit értünk „keménység” alatt a szív esetében, azt mondanánk: „hideg, érzéketlen, tompa, lelketlen, hozzáférhetetlen”. Ez a „betegség” minden keresztényt megfert[image: ]z az élete valamely területén. Ez tart vissza minket attól, hogy az Úr hangját meghalljuk, és a vezetését kövessük a hétköznapokban.

			AZ OKA

			A szívünk állapotát az határozza meg, hogy minek szentelünk figyelmet az életben. Nem az számít, mit tudunk, hanem hogy mit gondolunk a dolgokról – ett[image: ]l függ, hogy a szívünk lágy vagy kemény. Ha ezt egyszer megértjük, ugyanazt a „módszert”, amelynek segítségével érzékennyé leszünk az Isten dolgai iránt, alkalmazhatjuk arra, hogy megkeményítsük a szívünket az ördög dolgai iránt.

			A MEGOLDÁSA

			A kemény szív gyógyszere a teljes-tökéletes odaszánás, azaz ha az elménket egyfolytában az Isten dolgaival foglalkoztatjuk. Ez a tanítás segít tisztábban megértenünk az összefüggést hit és hitetlenség között.

			Kegyelem – az evangélium ereje

			Elég jó Istennek?

			A legújabb kutatások azt mutatják, hogy a magukat újjászületettnek valló keresztyének nagy része hisz abban, hogy az üdvössége legalább részben saját viselkedésén és cselekedetein múlik. Igen, hiszik, hogy Jézus meghalt a bűneikért, de azt is hiszik, hogy ha már elfogadták [image: ]t Megment[image: ]jüknek, akkor meg is kell felelniük egyfajta mércének, hogy elég „jók” legyenek. Ha ez igaz, akkor mi ez a mérce, és honnan tudhatjuk, hogy megfeleltünk? Az Egyház évszázadokon át próbálta megválaszolni ezeket a kérdéseket, és ezek a válaszok mindig vallásos és törvényesked[image: ] kötelékekhez vezettek. Akkor hát mi a válasz? Ennek megválaszolásához a megfelel[image: ] kérdést kell feltennünk. Nem azt, hogy „Mit kell tennünk?”, hanem azt: „Mit tett Jézus?”. Ha megértjük Pál apostol kijelentését a Rómaiakhoz írt levélben arról, mit tett Jézus, akkor soha többé nem kell azon tűn[image: ]dnünk, hogy vajon megfelelünk-e a mércének.

			Isten azt akarja, hogy egészséges légy!

			Jézus mindenkit meggyógyított

			Az evangéliumokban 17 olyan esettel találkozunk, amikor Jézus minden jelenlév[image: ] beteget meggyógyított:

			Máté evangéliuma 4,23-24; 8,16-17; 9,35; 12,15; 14,14, 14,34-36; 15,30-31; 19,2; 21,14; 

			Márk evangéliuma 1,32-34, 1,39; 6,56;

			Lukács evangéliuma 4,40; 6,17-29; 7,21; 9,11; 17,12-17.

			További 47 olyan másik igehely van, amikor egyszerre csak egy vagy két embert gyógyított meg:

			Máté evangéliuma 8,1-4, 8,5-13, 8,14-15, 8,28-34; 9,1-8, 20-33; 12,10-13, 40-45; 2,1-12; 3,1-5; 5,1-20, 25-43; 7,24-37; 8,22-26; 9,14-29; 10,46-52;

			Lukács evangéliuma 4,33-39; 5,12-15, 17-26; 6,6-10; 7,1-17; 8,27-39, 43-56; 9,37-42; 11,14; 13,11-17; 14,1-5; 18,35-43; 22,51;

			János evangéliuma 4,46-54; 5,2-15; 9,6-7; 11,43-44.

			Sehol nem találjuk azt az igében, hogy Jézus visszautasított volna bárkit, aki meg akart gyógyulni. Jézus maga mondja a János evangéliuma 5,19 és 8,28-29 versekben, hogy önmagától semmit sem tett, csak azt cselekedte, amit Atyjánál látott. Jézus tettei pedig elég bizonyítékul szolgálnak arra, hogy Isten mindig azt akarja, hogy meggyógyuljunk. 

		

	
		
			A szerz[image: ]r[image: ]l

			
				
					[image: ]
				

			

			Andrew több mint négy évtizede járja Amerikát és a világot hirdetve az Evangélium igazságait. Isten Igéjének mély kinyilatkoztatásait egyértelmű egyszerűséggel tanítja, hangsúlyozva Isten feltétel nélküli szeretetét, a kegyelem és a hit egyensúlyát. Rádió- és tévéműsorai milliókhoz jutnak el szerte a világon.

			1994-ben megalapította a Charis Bibliaiskolát Colorado Springs-ben, az Egyesült Államokban, azóta pedig már további 11 kihelyezett iskola működik Angliában, Oroszországban, Indiában és más országokban is. Andrew egész könyvtárat megtölt[image: ] tanításai hozzáférhet[image: ]k nyomtatásban, audiokazetta és videofelvételek formájában. Szolgálata kezdett[image: ]l fogva, ingyen küldi a CD / hangkazettákat, a szerényebb anyagi körülmények között él[image: ]knek.

